
Un optimist cuvânt înainte 


Prelegerea de faţă a fost scrisă pentru volumul 
omagial apărut cu ocazia celei de-a şaptezecea ani¬ 
versări a prietenului meu Eduard Baumgarten. De 
fapt, ea nu se potriveşte, în esenţa ei, nici cu o oca¬ 
zie într-atât de festivă şi nici cu natura plină de vo¬ 
ioşie a momentului jubiliar, fiind, s-o recunoaştem, 
o Ieremiadă, un îndemn spre pocăinţă şi schimbare 
adresat întregii omeniri, îndemn despre care s-ar pu¬ 
tea spune că i-ar sta mai bine unui predicator al pe¬ 
nitenţei, cum e renumitul augustinian vienez Abraham 
a Santa Clara, decât unui cercetător al ştiinţelor na¬ 
turii. Dar noi trăim într-un timp în care cercetătorul 
ştiinţelor naturii e cel capabil să vadă cu deosebită 
precizie anumite pericole. Astfel, a predica devine 
pentru el o datorie. 

Predica mea radiodifuzată a aflat un ecou care m-a 
uimit. Am primit nenumărate scrisori de la oameni 
care-mi cereau textul tipărit, iar în cele din urmă cei 
mai buni prieteni m-au îndemnat categoric să fac 
această scriere accesibilă unui larg public cititor. 

Toate acestea sunt de natură să contrazică pesi¬ 
mismul ce-pare să răzbată din scrierea mea: Omul 
care de bună seamă era de părere că predică însin¬ 
gurat în pustie vorbea, după cum s-a constatat, în faţa 
unui auditoriu numeros şi înţelegător! Mai mult chiar: 

Recitind cuvintele mele, îmi sar în ochi mai multe afir¬ 
maţii care încă din momentul în care le-am aşternut 
pe hârtie erau puţin exagerate, astăzi ele fiind de-a 
dreptul neadevărate. Astfel, la pagina 103 se poate 
citi că ecologia ar fi o ştiinţă a cărei importanţă nu 
e recunoscută îndeajuns. Acest lucru chiar că numai 
poate fi afirmat astăzi, când organizaţia noastră ba¬ 
vareză „Gruppe Okologie“ se bucură de atenţie şi 
înţelegere din partea forurilor competente. Pericolul 
suprapopulării şi cel al ideologiei creşterii sunt esti¬ 
mate corect de către un număr tot mai mare de oameni 
raţionali şi responsabili. împotriva pustiirii spaţiului 
vital se iau tot felul de măsuri care, ce-i drept, nu sunt 
nici pe departe suficiente, dându-ne însă speranţa că 
în curând ele vor fi întru totul corespunzătoare. 

în mod îmbucurător, trebuie să-mi rectific afirma¬ 
ţiile şi în altă privinţă. Am scris când am dezbătut doc¬ 
trina behavioristă că ea ar avea ,,în mod indiscutabil 
o vină considerabilă în colapsul moral şi cultural al Sta¬ 
telor Unite, ce se profilează ameninţători. între timp, 
chiar în Statele Unite au început să se audă o serie de 
voci care combat în mod energic această teorie ero¬ 
nată. împotriva lor se recurge încă la toate mijloace¬ 
le posibile, dar ele sunt auzite , iar adevărul nu poate 
fi ascuns timp îndelungat decât făcând să amuţeas¬ 
că acele voci. Epidemiile spirituale ale contempo¬ 
raneităţii au obiceiul ca, venind din America, să apară 
în Europa cu o oarecare întârziere. în timp ce beha- 
viorismul e în scădere în America, el eîn mare vogă 
printre psihologii şi sociologii europeni. în mod vi¬ 
zibil, această epidemie e trecătoare. 

în sfârşit, aş vrea să aduc o mică rectificare cu pri¬ 
vire la duşmănia dintre generaţii. Dacă nu sunt stâr- 

niţi prin mijloace politice ori pur şi simplu incapabili 
să creadă ceva spus de un om mai în vârstă, tinerii 
din ziua de azi au urechi să audă adevărurile biologi¬ 
ce fundamentale. E perfect posibil să convingi nişte 
tineri revoluţionari de adevărul celor spuse în Capi¬ 
tolul VII din această cărticică. 

Ar fi o aroganţă să credem că ceea ce noi înşine 
ştim cu certitudine nu poate fi făcut şi pe înţelesul ce¬ 
lor mai mulţi oameni. Tot ce am scris în această car¬ 
te e mult mai uşor de înţeles decât, să zicem, calculul 
integral şi diferenţial, pe care orice elev de liceu tre¬ 
buie să le înveţe. Orice pericol îşi pierde considerabil 
din capacitatea de a ne îngrozi, dacă îi sunt cunoscu¬ 
te cauzele. Astfel, eu sper şi cred că această cărtici¬ 
că va contribui puţin la diminuarea pericolelor ce 
ameninţă omenirea. 

KONRAD LORENZ 
Seewiesen, 1972 

Proprietăţi structurale şi perturbări 
funcţionale ale sistemelor vii 

5 


Etologia poate fi definită ca ramura ştiinţei care a 
luat naştere atunci când toate modurile de abordare 
şi metodele subînţelese şi obligatorii de la Charles 
Darwin încoace în cazul tuturor celorlalte discipli¬ 
ne biologice au fost aplicate şi în cercetarea compor¬ 
tamentului animal şi uman. Faptul că acest lucru s-a 
întâmplat, în mod ciudat, atât de târziu îşi are temeiul 
în istoria cercetării comportamentale, de care ne vom 
ocupa pe scurt în capitolul despre îndoctrinare. Eto¬ 
logia tratează, aşadar, atât comportamentul animal 
cât şi cel uman ca funcţie a unui sistem ce îşi dato¬ 
rează existenţa şi forma specifică unei deveniri is¬ 
torice care s-a desfăşurat în filogenie, în dezvoltarea 
individului şi, la om, în istoria culturii. întrebarea pur 
cauzală de ce un anumit sistem e alcătuit aşa şi nu 
altfel îşi poate găsi răspunsul numai în explicaţia na¬ 
turală a acestei deveniri. 

Dintre cauzele devenirii organice în ansamblu, pe 
lângă procesele de mutaţii şi recombinări ale genelor, 
selecţia naturală joacă rolul predominant. Ea determi¬ 
nă ceea ce numim adaptare , un proces pur cognitiv 
prin care organismul asimilează informaţia existen¬ 
tă în mediul înconjurător şi care prezintă importan¬ 
ţă pentru supravieţuirea sa, altfel spus, un proces prin 

care el dobândeşte cunoaştere în legătură cu mediul 
înconjurător. 

Existenţa unor structuri şi funcţii care s-au dezvol¬ 
tat prin adaptare e caracteristică fiinţelor vii, în lu¬ 
mea anorganică neexistând ceva similar. Acest fapt 
pune cercetătorul în faţa unei întrebări pe care fizi¬ 
cianul şi chimistul nu o cunosc. E vorba de întreba¬ 
rea „pentru ce?“ Când biologul întreabă astfel, el nu 
caută o tălmăcire teleologică a sensului, ci, mai mo¬ 
dest, doar acea performanţă a unei caracteristici care 
asigură supravieţuirea speciei. Dacă întrebăm pentru 
ce pisica are ghearele îndoite şi răspundem „ca să prin¬ 
dă şoareci“, aceasta nu e decât o formă prescurtată a 
întrebării: „ce performanţă necesară menţinerii spe¬ 
ciei a dus la forma îndoită a ghearelor pisicii?“ 

Când ţi-ai petrecut o lungă viaţă de cercetător pu¬ 
nând întruna această întrebare cu privire la cele mai 
ciudate structuri şi moduri comportamentale şi ai pri¬ 
mit de fiecare dată un răspuns convingător, eşti încli¬ 
nat să crezi că structuri corporale şi comportamentale 
complexe, structuri în general improbabile, nu pot 
lua naştere niciodată altfel decât prin selecţie şi adap¬ 
tare. Această părere ar fi de natură să ne deconcer¬ 
teze dacă am pune întrebarea „pentru ce?“ cu privire 
la anumite moduri comportamentale ale oamenilor 
civilizaţi, ce pot fi observate în mod regulat. La ce-i 
servesc omenirii înmulţirea ei fără măsură, mania ei 
de-a dreptul nebunească de întrecere, înarmarea cres¬ 
cândă, care devine din ce în ce mai îngrozitoare, con¬ 
tinua astenizare a orăşeanului etc. etc.? La o privire 
mai atentă se poate vedea însă că mai toate aceste per¬ 
formanţe nedorite reprezintă perturbări ale unor me¬ 
canisme comportamentale specifice, care la început 

concurau şi ele la perturbarea speciei. Cu alte cuvin¬ 
te, ele trebuie privite ca fiind patologice. 

Analiza sistemului organic ce se află la baza com¬ 
portamentului social al omului reprezintă cea mai grea 
şi ambiţioasă sarcină pe care şi-o asumă ştiinţa na¬ 
turii, acest sistem fiind de departe cel mai complex 
de pe pământ. S-ar putea spune că această cutezan¬ 
ţă, oricum extrem de dificilă, devine de-a dreptul im¬ 
posibilă datorită transformării multiple şi imprevizibile 
a comportamentului uman prin sedimentarea unor fe¬ 
nomene patologice. Din fericire, nu se întâmplă aşa. 
Departe de a fi un obstacol insurmontabil pentru ana¬ 
liza unui sistem organic, o perturbare patologică re¬ 
prezintă de foarte multe ori chiar cheia înţelegerii 
sale. Cunoaştem din istoria fiziologiei multe cazuri 
în care un cercetător a sesizat existenţa unui impor¬ 
tant sistem organic abia prin aceea că o perturbare 
patologică a dus la declanşarea unei boli. Când E. T. 
Kocher a încercat să vindece aşa-numita boală a lui 
Basedow prin îndepărtarea glandei tiroide, a provo¬ 
cat la început tetanie şi spasme, deoarece a extras şi 
glandele paratiroide, ce reglează schimbul de calciu. 
Când a corectat această greşeală, a produs prin mă¬ 
sura încă prea drastică a extirpării glandei tiroide un 
complex simptomatic pe care l-a numit Kachexia thy- 
reopriva şi care prezenta anumite similitudini cu o 
formă de cretinism frecventă în văile alpine cu izvoa¬ 
re sărace în iod, numită mixedem. Din această stare 
de fapt, precum şi din altele asemănătoare a rezultat 
că glandele cu secreţie internă formează un sistem în 
care absolut totul se află într-o interacţiune cauzală. 
Orice secreţie a glandelor endocrine care se elimină prin 
sânge exercită o anumită acţiune asupra organismului 

în ansamblul său, care poate implica metabolismul, 
procesele de creştere, comportamentul şi altele. De 
aceea, ele se numesc hormoni (din gr. hormao = eu 
pun în mişcare). Acţiunile a doi hormoni pot fi exact 
opuse, ei fiind ,,antagonişti“, la fel cum şi acţiunile 
a doi muşchi pot fi opuse pentru a se obţine poziţia 
dorită a articulaţiei. Atâta vreme cât se menţine echi¬ 
librul hormonal, nu iese la iveală faptul că sistemul 
glandelor endocrine e alcătuit din funcţii parţiale. Dacă 
se perturbă însă cât de puţin armonia acţiunilor şi a 
reacţiilor, starea generală a organismului se abate de 
la valoarea „nominală“ dorită, altfel spus, organismul 
se îmbolnăveşte. Un surplus de hormoni ai glandei 
tiroide duce la boala lui Basedow, în caz contrar pro- 
ducându-se mixedemul. 

Sistemul glandelor endocrine şi istoria cercetării lor 
relevă aspecte importante în legătură cu modul în care 
trebuie să abordăm proiectul nostru de a înţelege sis¬ 
temul de ansamblu al pornirilor umane. Bineînţeles 
că acest sistem e alcătuit mult mai complex, de vre¬ 
me ce el cuprinde în sine sistemul glandelor endocri¬ 
ne ca subsistem. în mod evident, omul posedă un număr 
enorm de surse independente ale pornirilor sale, din¬ 
tre care multe derivă din programe comportamen¬ 
tale ce au luat naştere în mod filogenetic, adică din 
„instincte.“ Să desemnezi omul ca „fiinţă ce poate fi 
redusă la instincte“, aşa cum am făcut-o eu în trecut, 
înseamnă să produci confuzie. Ce-i drept, lungi lan¬ 
ţuri interconectate de moduri comportamentale în¬ 
născute se pot ,,dizolva“ de-a lungul unei evoluţii 
filogenetice continue a capacităţii de învăţare şi a ra¬ 
ţiunii în sensul dispariţiei joncţiunii obligatorii din¬ 
tre părţile lor, astfel încât aceste părţi să-i stea la 



PROPRIETĂŢI STRUCTURALE 13 

dispoziţie în mod independent subiectului activ, aşa cum 
P. Leyhausen a arătat în mod convingător în cazul ani¬ 
malelor de pradă din specia felinelor. In acelaşi timp 
însă, flecare dintre aceste părţi disponibilizate devi¬ 
ne, după cum a arătat acelaşi Leyhausen, o pornire 
autonomă, dezvoltând un comportament de apetenţă 
propriu ce tinde la realizarea sa. Fără îndoială, omu¬ 
lui îi lipsesc lungi lanţuri de mişcări instinctive obli¬ 
gatoriu interconectate, dar în măsura în care putem 
extrapola rezultatele obţinute în cazul mamiferelor 
dezvoltate, se poate presupune că el nu dispune de mai 
puţine porniri pur instinctive, ci, din contră, de mult 
mai multe decât orice animal. In orice caz, în încer¬ 
carea noastră de analiză a sistemului trebuie să luăm 
în considerare această posibilitate. 

Acest lucru este deosebit de important în cazul 
aprecierii unui comportament vizibil perturbat în mod 
patologic. Psihiatrul Ronald Hargreaves, care ne-a 
părăsit prea devreme, îmi scria într-una din ultime¬ 
le sale scrisori că îşi făcuse un obicei metodologic 
din a pune, în cadrul oricărei încercări de a înţelege 
o perturbare spirituală, concomitent două întrebări. 
In primul rând, se întreba care anume va fi fiind acea 
performanţă normală care să ducă la menţinerea spe¬ 
ciei în cazul respectivului sistem perturbat, iar apoi 
căuta să afle despre ce fel de perturbare e vorba şi, în 
mod special, dacă a fost provocată de o suprafuncţie 
ori de o subfuncţie a unui sistem parţial. Sistemele 
parţiale ale unui complex sistem organic interacţionea- 
ză într-atât de profund, încât de multe ori e greu să tra¬ 
sezi limita domeniului lor de acţiune, funcţiile lor 
neputând fi măcar concepute în mod separat. Mai mult, 
nici măcar structurile sistemelor parţiale nu pot fi în- 

totdeauna definite în mod clar. In acest sens se pune 
problema când Paul Weiss afirmă în spirituala sa scrie¬ 
re Determinism Stratijied cu privire la sistemele sub¬ 
ordonate: „Orice este îndeajuns de unitar pentru a 
merita un nume constituie un sistem.“ 

Există foarte multe porniri umane îndeajuns de 
unitare spre a li se găsi un nume în limbajul uzual. 
Cuvinte ca ură, dragoste, prietenie, mânie, credin¬ 
ţă, ataşament, suspiciune, încredere etc. reprezintă 
toate stări ce corespund unor disponibilităţi către mo¬ 
duri comportamentale bine precizate, la fel cum se în¬ 
tâmplă şi în cazul expresiilor uzuale în cercetarea 
ştiinţifică a comportamentului, cum ar fi agresivita¬ 
tea, tendinţa de ierarhizare, teritorialitatea etc. precum 
şi toţi tennenii compuşi cu Stimmung (dispoziţie), dis¬ 
poziţie de clocit, de împerechere ori de zbor etc. Pu¬ 
tem să ne încredem în flerul pe care limba noastră 
devenită naturală îl are pentru contexte psihologice 
profunde, aşa cum ne încredem în intuiţia cercetăto¬ 
rilor ştiinţifici ai animalelor, şi să acceptăm — pen¬ 
tru început numai ca ipoteză de lucru — că fiecăreia 
dintre aceste denumiri pentru stări sufleteşti şi dispo¬ 
nibilităţi de acţiune umane îi corespunde un real sis¬ 
tem de porniri, fără a ne interesa deocamdată în ce 
măsură pornirea respectivă îşi trage puterea din iz¬ 
voare filogenetice sau culturale. Putem presupune că 
fiecare dintre aceste porniri reprezintă o verigă a unui 
sistem bine ordonat şi armonic din punct de vedere 
funcţional, fiind astfel indispensabil. întrebarea dacă 
ura, dragostea, credinţa etc. sunt ,,bune“ sau „rele“ e 
pusă fără nici un fel de înţelegere a funcţiei de sistem 
a întregului, fiind la fel de lipsită de sens ca întreba¬ 
rea dacă glanda tiroidă e bună ori proastă. Impresia 

răspândită că astfel de performanţe ar putea fi împăr¬ 
ţite în bune şi rele şi că dragostea, credinţa şi încrede¬ 
rea ar fi bune în sine, iar ura, necredinţa şi neîncrederea, 
rele e cauzată numai de faptul că, în societatea noas¬ 
tră, de primele ducem în general lipsă, celelalte exis¬ 
tând în exces. Prea multă dragoste distruge nenumăraţi 
copii plini de speranţe, „credinţa nibelungică“ ridi¬ 
cată la valoare autoreferenţială absolută a dus la ur¬ 
mări infernale, iar Erik Erikson a demonstrat de curând 
printr-o argumentare fără drept de apel indispensa- 
bilitatea neîncrederii. 

O proprietate structurală a tuturor sistemelor or¬ 
ganice superior integrate o reprezintă reglementarea 
prin aşa-numitele circuite de reglare sau homeosta- 
ze. Pentru a le înţelege modul de funcţionare, să ne 
închipuim un angrenaj de efecte compus dintr-un nu¬ 
măr de sisteme ce îşi amplifică reciproc funcţiile, ast¬ 
fel încât sistemul a susţine efectul lui b, b pe al lui c 
etc. până când, în cele din urmă, z exercită la rându-i 
o acţiune de amplificare asupra performanţei lui a. Un 
asemenea cerc de „conexiuni inverse“ pozitive se poa¬ 
te afla în cel mai fericit caz într-un echilibru labil, cea 
mai mică amplificare a unui singur efect ducând la 
o amplificare în avalanşă a tuturor funcţiilor sistemu¬ 
lui, iar, invers, cea mai mică diminuare la încetarea ori¬ 
cărei activităţi. După cum tehnica ne-a arătat de mult, 
un astfel de sistem labil poate fi transformat într-unul 
stabil, introducându-se în procesul ciclic o singură ve¬ 
rigă, a cărei acţiune asupra verigii imediat următoa¬ 
re din lanţul interactiv devine cu atât mai slabă cu 
cât acţiunea verigii aflate înaintea ei e mai puterni¬ 
că. Astfel ia naştere un circuit de reglare, o homeo- 
stază sau un „feedback negativ“, cum i se mai spune. 

Acesta e unul dintre puţinele procese inventate de teh¬ 
nicieni înainte ca biologii să le fi descoperit în do¬ 
meniul organic. 

In natura vie există nenumărate circuite de re¬ 
glare. Ele sunt într-atât de indispensabile pentru 
menţinerea vieţii, încât însăşi apariţia vieţii ar fi de 
neconceput fără ,,inventarea“ concomitentă a circui¬ 
tului de reglare. Circuite având conexiuni inverse po¬ 
zitive nu se găsesc aproape deloc în natură, decât poate 
în cazul unui eveniment aflat într-o creştere bruscă ur¬ 
mată de o revenire la fel de bruscă, aşa cum se întâm¬ 
plă cu o avalanşă ori un incendiu în stepă. Ne amintesc 
de acestea şi unele perturbări patologice ale vieţii so¬ 
ciale umane ce sunt de natură să te ducă cu gândul 
la spusele lui Friedrich Schiller din Die Glocke ( Clo¬ 
potul ), referitor la puterea focului: „Dar să te ţii când 
se porneşte!“ 

Conexiunea inversă negativă face să nu mai fie ne¬ 
cesar ca acţiunea fiecărui subsistem care participă la 
circuitul de reglare să fie fixată la o anumită valoa¬ 
re. O mică suprafuncţie sau subfuncţie poate fi uşor 
echivalată. Nu se ajunge la perturbări periculoase ale 
sistemului ca întreg decât atunci când una dintre func¬ 
ţiile parţiale e accentuată sau diminuată într-atât de 
mult încât homeostaza să nu mai poată echivala dez¬ 
echilibrul apărut, precum şi în cazul în care chiar me¬ 
canismul de reglare prezintă unele probleme. Pentru 
amândouă situaţiile vom afla exemple în cele ce ur¬ 
mează. 



II 

Suprapopularea 


în mod normal, în organismele individuale nu se 
întâlnesc circuite cu o conexiune inversă pozitivă. 
Doar viaţa în ansamblul ei îşi poate permite o ase¬ 
menea lipsă de măsură, fără ca acest fapt să condu¬ 
că deocamdată la consecinţe nefaste vizibile. Viaţa 
organică s-a integrat ca un baraj ciudat în curentul 
disipat al energiei cosmice, ea „mănâncă 11 entropie 
negativă, acaparează energia şi creşte datorită ei, fi¬ 
ind capabilă tocmai în urma acestei creşteri să acapa¬ 
reze din ce în ce mai multă energie, şi aceasta cu atât 
mai repede cu cât a reuşit deja să preia mai multă ener¬ 
gie. Faptul că acest lucru nu a dus încă la o acumu¬ 
lare extremă şi la catastrofe se explică prin aceea că 
forţele nemiloase ale anorganicului şi legile probabi¬ 
lităţii limitează înmulţirea vietăţilor; în al doilea rând, 
acest fapt se explică prin formarea în interiorul dife¬ 
ritelor specii a unor circuite de reglare. în capitolul 
următor, care tratează tema distrugerii spaţiului vital 
pământesc, se va arăta modul lor de acţionare. Acum 
trebuie să ne ocupăm în primul rând de înmulţirea fără 
măsură a omului, căci ea se face vinovată de multe din¬ 
tre fenomenele despre care vom discuta mai târziu. 

Toate darurile de care omul se bucură datorită pro¬ 
fundei cunoaşteri a mediului înconjurător, progrese¬ 
le tehnologiei sale, ale chimiei şi medicinei, tot ceea 

ce pare a fi de natură să diminueze suferinţa umană 
acţionează în mod cutremurător şi paradoxal în sensul 
distrugerii omenirii. Aceasta e pe cale să facă tocmai 
ceea ce altfel nu li se întâmplă sistemelor vii aproape 
niciodată, şi anume să se sugrume în sine însăşi. Cel 
mai înfiorător lucru îl reprezintă însă faptul că în 
acest proces apocaliptic cele mai înalte şi nobile în¬ 
suşiri şi capacităţi ale omului, tocmai acelea pe care 
pe drept cuvânt le resimţim şi le apreciem ca fiind spe¬ 
cific umane, vor fi, după toate aparenţele, primele care 
se vor pierde. 

Noi, toţi cei care trăim în ţări culturale cu o popu¬ 
laţie densă ori chiar în mari oraşe, nici nu mai ştim 
cât de mult ne lipseşte o dragoste umană generală, cal¬ 
dă, izvorâtă din inimă. Trebuie să cazi neinvitat pe cap 
unor oameni dintr-o ţară slab populată, în care kilo¬ 
metri întregi de străzi proaste separă vecinii între ei, 
pentru a-ţi da seama cât de ospitalier şi iubitor de oa¬ 
meni e omul atunci când capacitatea sa de a stabili con¬ 
tacte sociale nu este în mod pennanent suprasolicitată. 
Mi-am dat seama de acest lucru printr-o întâmplare 
de neuitat. Aveam ca oaspeţi o pereche de americani 
din Wisconsin, ecologi prin vocaţie, ce locuiau în de¬ 
plină singurătate într-o casă din pădure. Când eram pe 
punctul să ne luăm cina, cineva a sunat la uşă, iar eu 
am exclamat supărat: „Cine o mai fi şi acum!“ N-aş 
fi putut să-i şochez mai mult pe oaspeţii mei nici prin 
cea mai mare grosolănie. Faptul că cineva poate re¬ 
acţiona la sunetul soneriei altfel decât bucurându-se 
i-a scandalizat. 

Cu siguranţă că aglomerarea unor mase umane în 
marile oraşe modeme este în mare măsură vinova¬ 
tă de incapacitatea noastră de a mai percepe chipul 

aproapelui nostru în fantasmagoria chipurilor mereu 
schimbătoare ce se tot suprapun şi estompează. Dra¬ 
gostea faţă de aproapele nostru e într-atât de diluată 
de mulţimea celor ce ne sunt apropiaţi, prea apropiaţi, 
încât urmele ei abia dacă se mai zăresc. Cei care mai 
sunt în stare să nutrească sentimente adevărate şi cal¬ 
de pentru semeni trebuie să se concentreze asupra unui 
număr redus de prieteni, deoarece noi nu suntem struc¬ 
tural capabili să-i iubim pe toţi oamenii, oricât ar fi de 
întemeiată şi de etică cerinţa de a o face. E nevoie, 
aşadar, de o selecţie, altfel spus, trebuie să ,,îi ţinem 
la distanţă“ din punct de vedere sentimental pe mulţi 
oameni care de fapt ar fi pe deplin demni de priete¬ 
nia noastră. „Not to get emotionally involved“ (A nu 
te implica emoţional), iată una dintre principalele griji 
ale multor orăşeni. Această atitudine, pe care nici unul 
dintre noi nu o poate evita complet, pune în eviden¬ 
ţă o sumbră nuanţă de neomenie ; ea ne aduce amin¬ 
te de vechii latifundiari americani, care se purtau 
omeneşte cu negrii lor „de casă“, privindu-i însă pe 
sclavii de lucru de pe plantaţii în cel mai bun caz ca 
pe valoroase animale de casă. Dacă această ecrana- 
re împotriva contactelor umane continuă, ea va duce, 
alături de fenomenele de plafonare a simţurilor, de care 
ne vom ocupa mai târziu, la acele manifestări cum¬ 
plite de indiferenţă despre care ziarele relatează în fie¬ 
care zi. Cu cât avansează la oameni procesul contopirii 
cu gloata, cu atât mai stringent se vede pus fiecare 
individ în parte în faţa necesităţii de a nu se implica 
emoţional, astfel încât în zilele noastre e posibil ca 
tocmai în cele mai mari metropole să se petreacă tâl¬ 
hării, crime şi violuri ziua în amiaza mare şi pe străzi 
circulate, fără ca vreun ,,trecător“ să intervină. 



20 CELE OPT PĂCATE CAPITALE 

Inghesuirea multor oameni într-un spaţiu extrem de 
îngust nu duce la fenomene ale dezumanizării doar prin 
mijlocirea factorilor de epuizare şi eşuare a relaţiilor 
interumane, ci declanşează şi comportamente în mod 
nemijlocit agresive. Din nenumărate experienţe fă¬ 
cute pe animale a reieşit că agresiunea din interiorul 
unei specii poate fi amplificată prin înghesuirea in¬ 
divizilor. Cine nu a trăit asta ca prizonier de război 
sau în cadrul unor alte concentrări forţate a mulţi oa¬ 
meni nu-şi poate da seama la ce nivel ajunge irasci- 
bilitatea meschină în astfel de circumstanţe. Tocmai 
atunci când încerci să te stăpâneşti, străduindu-te să 
arborezi în contactul permanent cu ceilalţi oameni, 
care nu-ţi sunt prieteni, o ţinută politicoasă, altfel 
spus prietenoasă, această stare se accentuează până 
devine insuportabilă. Lipsa generală de amabilitate 
ce poate fi observată în toate marile oraşe e în mod 
evident direct proporţională cu densitatea de popu¬ 
laţie dintr-o anumită zonă. în marile gări sau la ca¬ 
pătul de linie al autobuzului din New York, de pildă, 
ea atinge cote îngrijorătoare. 

în mod mijlocit, suprapopularea contribuie la toa¬ 
te stările de fapt negative şi la fenomenele de decă¬ 
dere pe care le vom discuta în capitolele ce urmează. 
Opinia că printr-o ,,condiţionare“ corespunzătoare s-ar 
putea obţine un tip de om care să nu fie expus con¬ 
secinţelor nefaste ale aglomerării extreme este după 
părerea mea o amăgire periculoasă. 



III 

Pustiirea spaţiului vital 


Părerea eronată că ,,natura“ ar fl inepuizabilă e 
foarte răspândită. Fiecare specie de animal, de plan¬ 
tă ori de ciupercă — toate aceste tipuri de fiinţe vii 
făcând parte deopotrivă din angrenajul naturii — este 
adaptată la mediul său înconjurător, mediu în care de 
bună seamă nu sunt integrate numai componentele 
anorganice ale unui anumit teritoriu, ci şi toate fiin¬ 
ţele vii care coabitează în perimetrul acestui terito¬ 
riu. Aşadar, toate vietăţile ce se află în interiorul unui 
spaţiu vital sunt adaptate unele la altele. Acest lucru 
e valabil şi pentru acele fiinţe ce se află aparent în- 
tr-o relaţie ostilă, cum ar fl de pildă animalul de pra¬ 
dă şi prada sa, altfel spus, cel care mănâncă şi cel care 
e mâncat. La o analiză mai atentă se poate vedea că, 
privite ca specii şi nu ca indivizi, aceste fiinţe nu-şi 
dăunează defel unele altora, în anumite cazuri ele al¬ 
cătuind chiar comunităţi de interese. E de la sine 
înţeles că cel care mănâncă e în cel mai înalt grad 
interesat în perpetuarea acelei specii de pradă de pe 
urma căreia trăieşte, indiferent că e vorba de un ani¬ 
mal ori de o plantă. Cu cât este mai specializat pe un 
singur tip de hrană, cu atât este mai mare acest inte¬ 
res. In astfel de cazuri, animalul de pradă nu va putea 
provoca niciodată dispariţia totală a prăzii sale, căci 
ultima pereche din specia care vânează armuri cu mult 

timp înainte de a întâlni ultima pereche din specia vâ¬ 
nată. Dacă densitatea de populaţie a speciei vânate 
scade sub un anumit prag, specia care vânează va dis¬ 
părea, lucru ce din fericire s-a întâmplat cu cele mai 
multe întreprinderi profilate pe vânarea balenelor. în 
momentul în care câinele Dingo, iniţial un animal de 
casă, a ajuns în Australia şi s-a sălbăticit, el nu a dus 
la dispariţia nici unuia dintre animalele de pe urma 
cărora trăia, eliminând în schimb două mari animale 
de pradă, lupul cu marsupiu, Thylacinus, şi diavolul 
cu marsupiu, Sarcophilus. Aceste animale de pradă 
înzestrate cu o dantură de-a dreptul înfiorătoare ar fi, 
ce-i drept, superioare în luptă câinelui Dingo, dar din 
cauza creierului lor primitiv ele au nevoie de o den¬ 
sitate de populaţie mult mai mare a vânatului decât 
mai inteligentul câine sălbatic. Ele nu au pierit în lup¬ 
tă, ci au fost eliminate de concurenţă, trebuind să moa¬ 
ră de foame. 

Nu se întâmplă decât arareori ca înmulţirea unui 
animal să fie determinată în mod nemijlocit de can¬ 
titatea de hrană aflată la dispoziţie. Acest lucru nu ar 
fi economic nici în cazul vânătorului şi nici în cel al 
vânatului. Un pescar care trăieşte din ceea ce îi dă apa 
va avea grijă să nu prindă prea mulţi peşti, astfel în¬ 
cât peştii supravieţuitori să poată asigura un adaos de 
populaţie suficient de mare pentru a compensa pier¬ 
derile suferite în urma pescuitului. Cum anume se poa¬ 
te afla pragul optim ne spune o socoteală destul de 
complicată a punctelor de maxim şi de minim. Dacă 
se pescuieşte prea puţin, lacul va rămâne suprapopu¬ 
lat, neputându-se produce sporul de populaţie dorit din 
cauza aglomeraţiei prea mari de peşti, iar în caz con¬ 
trar vor rămâne prea puţini peşti pentru a realiza acest 

spor, chiar dacă lacul asigură condiţii optime de hra¬ 
nă şi de creştere. După cum a arătat V. C. Wynne-Ed- 
wards, multe specii de peşti practică un tip asemănător 
de economie. Pe lângă delimitarea teritoriilor, ce îm¬ 
piedică o aglomerare nedorită, mai există o serie de 
alte moduri comportamentale de natură să prevină 
o exploatare în exces a resurselor existente. 

Adesea se întâmplă ca specia mâncată să benefi¬ 
cieze de avantaje însemnate de pe urma speciei care 
o mănâncă. Nu e vorba aici doar de reglarea cifrei de 
înmulţire a animalelor sau plantelor ce reprezintă hra¬ 
na animalului de pradă care e un factor de stabilita¬ 
te în cadrul echilibrului biologic. Pierderile bruşte de 
populaţie care s-au înregistrat în cazul rozătoarelor 
în momentele imediat următoare atingerii densităţii 
de populaţie maxime reprezintă în mod cert un pe¬ 
ricol mai mare pentru existenţa acestei specii decât 
menţinerea echilibrată a unei populaţii, a unei dimi¬ 
nuări a suprapopulaţiei datorită animalelor de pradă. 
De foarte multe ori însă, simbioza dintre cel care mă¬ 
nâncă şi cel care e mâncat merge mult mai departe. 
Există multe specii de iarbă special ,,construite“ par¬ 
că spre a fi permanent culcate la pământ şi lovite de 
copitele unor animale mari, un efect similar obţinân- 
du-se în cazul gazoanelor artificiale doar în urma unor 
eforturi deosebite cu coasa şi tăvălugul. In absenţa 
acestor factori, astfel de ierburi ar trebui să facă loc 
altora ce nu suportă un asemenea tratament, fiind însă 
mai rezistente în alte privinţe. Pe scurt, două forme de 
viaţă se pot afla într-o relaţie de dependenţă foarte 
asemănătoare cu cea dintre om şi animalele sale de 
casă şi plantele pe care le cultivă. Legităţile care gu¬ 
vernează astfel de interacţiuni sunt şi ele de multe 

ori foarte asemănătoare celor ale economiei umane, 
fapt reflectat, de altfel, în termenul pe care ştiinţa bio¬ 
logică l-a dat acelui domeniu ce se ocupă de interac¬ 
ţiunile mai sus amintite: ecologia. Un tennen economic 
de care ne vom mai ocupa aici nu apare, ce-i drept, 
în ecologia animalelor şi plantelor; e vorba de exploa¬ 
tarea ilegală. 

Interacţiunile din cadrul feluritelor specii de ani¬ 
male, plante şi ciuperci ce locuiesc laolaltă într-un spa¬ 
ţiu vital, formând împreună o comunitate de vieţuire 
sau biocenoză , sunt deosebit de complexe. Adapta¬ 
rea diferitelor specii de vietăţi, ce s-a desfăşurat în 
intervale de timp cărora le corespund o ordine de mă¬ 
rime aparţinând geologiei şi nu istoriei omenirii, a 
dus la o stare de echilibru pe cât de admirabilă, pe 
atât de uşor de perturbat. Există multe procese de re¬ 
glare care protejează acest echilibru de perturbări ine¬ 
vitabile, cum ar fi vremea ş.a. Toate transformările 
lente ce au loc în timp, fiind cauzate, de pildă, de evo¬ 
luţia speciilor ori de o schimbare treptată a climei, nu 
pot pune în pericol echilibrul unui spaţiu vital. Influ¬ 
enţele bruşte pot avea în schimb, chiar dacă sunt apa¬ 
rent nesemnificative, consecinţe neaşteptat de mari, 
chiar catastrofale. Popularea unui teritoriu cu un ani¬ 
mal dintr-o specie la prima vedere total inofensivă 
poate duce literalmente la pustiirea a mari întinderi, 
după cum s-a întâmplat în Australia din cauza iepu¬ 
rilor de casă. Această intervenţie în echilibrul unui 
biotop a fost produsă de om. Efecte similare se pot 
obţine însă în principiu şi în absenţa intervenţiei uma¬ 
ne, chiar dacă probabilitatea e mai mică. 

Ecologia omului se transfonnă într-un ritm mult mai 
rapid decât în cazul tuturor celorlalte vietăţi. Ritmul 

e prescris de progresul tehnologiei sale, care urmea¬ 
ză o progresie geometrică. Astfel, omul declanşează 
vrând-nevrând preschimbări profunde ce conduc ade¬ 
sea la distrugerea totală a biocenozelor în care şi de 
pe urma cărora trăieşte. De aici fac excepţie doar câ¬ 
teva triburi ,,sălbatice“, cum ar fi de pildă anumite co¬ 
munităţi de indieni din junglele Americii de Sud care 
trăiesc din ceea ce culeg ori vânează, precum şi locui¬ 
torii unor insule oceanice care se ocupă în mică mă¬ 
sură cu agricultura, trăind în primul rând din nuci de 
cocos şi din animale de mare. Astfel de culturi nu-şi 
influenţează biotopul într-o măsură mai mare decât 
o fac diferitele populaţii de animale. Aceasta este o 
modalitate teoretică în care omul ar putea trăi în echi¬ 
libru cu biotopul său. Mai există însă şi posibilita¬ 
tea ca omul să-şi creeze ca agricultor şi crescător de 
vite o biocenoză nouă, pliată perfect după necesită¬ 
ţile sale şi care poate fi în principiu la fel de viabi¬ 
lă în timp ca o biocenoză ce nu e supusă influenţelor 
sale. Lucrul e valabil în cazul unor vechi culturi de 
agricultori, caracterizate de o continuitate îndelun¬ 
gată a generaţiilor pe aceleaşi meleaguri, ce face ca 
pe baza experienţei şi a cunoştinţelor ecologice do¬ 
bândite prin practică omul să-i întoarcă gliei cu dra¬ 
goste tot ce a primit de la ea. 

Ţăranul ştie prea bine ceea ce întreaga omenire 
civilizată pare să fi uitat, şi anume că resursele bio¬ 
logice ale planetei nu sunt inepuizabile. După ce în 
America întinse suprafeţe de pământ au fost transfor¬ 
mate din teren arabil în deşert prin eroziunile ce au ur¬ 
mat exploatărilor ilegale, după ce mari teritorii au fost 
degradate prin despăduriri ce au dus la dispariţia a 
nenumărate specii de animale folositoare, lumea a 

început să se preocupe din nou de aceste chestiuni, 
mai ales datorită faptului că mari întreprinderi indus¬ 
triale din agricultură, din domeniul pescuitului şi al 
vânătorii de balene au simţit pe pielea lor consecinţe¬ 
le economice ale acestor fenomene. Totuşi importan¬ 
ţa problemei nu este nici astăzi recunoscută pe deplin, 
ea neintrând încă în conştiinţa opiniei publice! 

Agitaţia zilelor noastre, despre care vom vorbi în 
capitolul următor, nu-i lasă omului timp să analizeze 
şi să chibzuiască înainte de a acţiona. Ba ignoranţii 
mai sunt şi mândri de a fi ,,doers“, făptuitori, comi- 
ţând de fapt nelegiuiri asupra naturii şi a lor înşile. 
Nelegiuiri se comit azi pretutindeni în utilizarea mij¬ 
loacelor chimice, de exemplu pentru combaterea in¬ 
sectelor în agricultură şi pomicultură, vădindu-se însă, 
totodată, o inconştienţă asemănătoare şi în farmaco- 
pee. Imunobiologii manifestă reticenţe serioase cu pri¬ 
vire la întreaga gamă de produse fannaceutice uzuale. 
Sub imperiul impulsurilor psihologice marcate de do¬ 
rinţa de ,,a avea totul imediat“, la care mă voi referi 
în capitolul IV, anumite ramuri ale industriei chimi¬ 
ce manifestă o neseriozitate de-a dreptul criminală în 
ceea ce priveşte livrarea unor mijloace cu efecte to¬ 
tal imprevizibile în timp. In legătură cu viitorul agri¬ 
culturii, ca şi în privinţa medicamentelor, domneşte 
o nepăsare de-a dreptul incredibilă. Cei care au atras 
atenţia în legătură cu folosirea nechibzuită a produ¬ 
selor farmaceutice au fost reduşi la tăcere şi discre¬ 
ditaţi în modul cel mai infam cu putinţă. 

Pustiind, orbită de vandalism, natura vie ce o în¬ 
conjoară şi o susţine, omenirea civilizată se amenin¬ 
ţă singură cu ruina ecologică. Probabil că în momentul 
în care vor fi vizibile efectele economice, ea îşi va 

recunoaşte greşeala, dar atunci va fi prea târziu. Mai 
greu de sesizat e însă alterarea sufletească pricinuită 
de acest proces barbar. Rapida înstrăinare generală de 
natura vie e în mare măsură vinovată de abrutizarea 
estetică şi etică a omului civilizat. Oare ce i-ar putea 
insufla omului modem sentimentul de respect şi ve¬ 
neraţie pentru ceva, când tot ce îl înconj oară e opera 
omului, o operă foarte ieftină şi urâtă? Chiar şi per¬ 
spectiva bolţii înstelate îi e îngrădită orăşeanului prin 
blocuri şi poluare atmosferică. Nu trebuie să ne mire, 
aşadar, faptul că progresul civilizaţiei e legat de o re¬ 
gretabilă urâţire a oraşelor şi satelor. Să comparăm 
cu ochii deschişi centrul vechi al unui oraş german 
cu periferia sa modernă sau ruşinoasa decădere cul¬ 
turală ce se manifestă în zona dimprejurul ei în con¬ 
trast cu localităţile ce nu i-au căzut încă pradă. Apoi 
să comparăm imaginea histologică a unui ţesut nor¬ 
mal dintr-un organism cu cea a unei tumori maligne. 
Vor ieşi la iveală analogii uimitoare! Privită în mod 
obiectiv şi transpusă din categoria esteticului în cea a 
numărabilului, această diferenţă se bazează în prin¬ 
cipal pe o pierdere de informaţie. 

Celula unei tumori maligne se deosebeşte de o ce¬ 
lulă a unui organism sănătos în primul rând prin fap¬ 
tul că ea a pierdut acea informaţie genetică de care 
are nevoie pentru a-şi îndeplini rolul de verigă utilă 
în cadrul comunităţii de interese a organismului. Ast¬ 
fel, ea se comportă ca un animal unicelular, sau mai 
bine spus ca o tânără celulă embrionară. Rămasă fără 
structurile speciale, ea se divide fără măsură şi fără 
menajamente, astfel încât ţesutul bolnav se infiltrea¬ 
ză în ţesuturile învecinate, care sunt încă sănătoase, 
distrugându-le. Analogiile evidente dintre imaginea 

periferiei oraşului şi cea a tumorii constau în aceea 
că în ambele cazuri în spaţiul încă sănătos erau rea¬ 
lizate o mulţime de planuri constructive subtil dife¬ 
renţiate, care se completau reciproc şi care îşi trăgeau 
înţeleaptă regularitate dintr-o informaţie obţinută în 
decursul unei îndelungate evoluţii istorice, pe când 
în regiunile distruse de tumoare ori de tehnologia mo¬ 
dernă se regăseau doar câteva construcţii extrem de 
simple. Imaginea histologică a celulelor uniforme şi 
sărace în structuri ale tumorii prezintă o similitudi¬ 
ne dezolantă cu o fotografie făcută din avion unei sub¬ 
urbii modeme, formate din clădiri standardizate pe 
care le-au proiectat într-o pripită concurenţă arhitecţi 
dispunând de o cultură precară, ce n-au stat prea mult 
pe gânduri înainte de a acţiona. Procesele de întrece¬ 
re a omenirii cu sine însăşi, despre care voi vorbi în 
capitolul ce urmează, exercită o influenţă distructi¬ 
vă asupra construcţiilor de locuinţe. Nu numai con¬ 
siderentul comercial că prefabricatele în serie sunt mai 
ieftine, ci şi moda, care nivelează totul, duc la situa¬ 
ţia ca la toate marginile de oraş ale ţărilor civilizate 
să ia naştere sute de mii de locuinţe identice care nu 
pot fi deosebite între ele decât prin intermediul nu¬ 
merelor, nemeritând numele de „casă“, ci fiind mai 
degrabă baterii de grajduri pentru oameni folositori, 
pentru a crea această expresie în analogie cu terme¬ 
nul de „animal folositor“. 

Pe drept cuvânt, a ţine găinile din special Leghom 
în baterii de creştere trece drept chinuire de animale 
şi ruşine culturală. O situaţie analoagă se acceptă însă 
în cazul omului, deşi tocmai acesta e foarte sensibil 
la un tratament nedemn. Respectul de sine al omu¬ 
lui modern pretinde în mod cu totul justificat afir- 

marea individualităţii sale. Omul nu e construit ca 
furnica ori termita, care suportă din motive fîloge- 
netice să fie unul dintre milioanele de elemente ano¬ 
nime de acelaşi fel, ce pot fi oricând schimbate între 
ele. Să privim cu atenţie aşezarea unor proprietari 
de grădini de zarzavat de la marginea oraşului şi vom 
vedea la ce urmări a dus acolo dorinţa omului de a-şi 
exprima individualitatea. Pentru locatarul bateriei de 
creştere a oamenilor folositori nu există decât o sin¬ 
gură modalitate de menţinere a respectului de sine. Ea 
constă în alungarea din conştiinţa proprie a existenţei 
numeroşilor tovarăşi de suferinţă aparţinând aceleiaşi 
specii, flecare individ căutând să se izoleze de aproa¬ 
pele său. Multe blocuri au între balcoane pereţi des¬ 
părţitori, astfel încât vecinii să nu se poată vedea între 
ei. Oamenii nu pot şi nu vor să intre în contact so¬ 
cial „peste gard“ cu vecinii, temându-se să nu-şi vadă 
reflectată propria imagine disperată. Şi în acest caz 
aglomerarea duce la însingurare şi la indiferenţă faţă 
de celălalt. 

Oamenii care sunt nevoiţi să trăiască în condiţiile 
descrise suferă o atrofiere a simţurilor estetice şi eti¬ 
ce, aceste simţuri fiind strâns legate între ele. De bună 
seamă, pentru ca omul să se menţină sănătos din punct 
de vedere sufletesc şi spiritual e nevoie deopotrivă de 
frumuseţea naturii şi de cea a mediului cultural am¬ 
biant creat de om. Orbirea sufletească în faţa a tot ce 
e frumos, atât de răspândită în zilele noastre, e o boa¬ 
lă psihică ce trebuie luată în serios, ea mergând mână 
în mână cu insensibilitatea faţă de ceea ce este repro¬ 
babil din punct de vedere etic. 

Cei care hotărăsc în legătură cu construirea unei 
străzi, a unei centrale electrice ori a unei fabrici, 

provocând distrugerea pentru totdeauna a unor ţinu¬ 
turi întinse, nu acordă nici un fel de atenţie conside¬ 
rentelor estetice. De la primarul unei mici localităţi 
până la ministrul economiei dintr-un mare stat, toată 
lumea e de acord că frumuseţii naturii nu trebuie să 
i se aducă nici o jertfă economică — ori chiar politi¬ 
că. Puţinii ecologi şi oameni de ştiinţă care au ochi să 
vadă nenorocirea ce e gata să vină sunt complet lip¬ 
siţi de putere. Dacă unele parcele situate la marginea 
unei păduri şi care ţin de o anumită comunitate capă¬ 
tă o valoare de vânzare mai mare în cazul în care până 
la ele duce o stradă, încântătorul pârâiaş ce şerpuia prin 
sat e imediat colectat în ţevi, albia îi este redresată şi 
acoperită cu o boltă — şi, gata! fermecătorul drum de 
ţară s-a şi transformat într-o oribilă stradă de suburbie. 



IV 

întrecerea cu sine însusi 


La începutul primului capitol am arătat din ce ca¬ 
uză pentru menţinerea unei stări stabile (steady state ) 
în sistemele vii este indispensabilă funcţia unui circuit 
de reglare sau a unei conexiuni inverse negative, men¬ 
ţionând totodată şi motivele pentru care circuitele de 
acţionare cu o conexiune inversă pozitivă ameninţă 
în pennanenţă să ducă la creşterea de tip avalanşă a 
unei acţionări singulare. Un caz special de conexiune 
inversă pozitivă apare atunci când indivizi ai acele¬ 
iaşi specii se iau la întrecere între ei, astfel încât da¬ 
torită procesului de selecţie această întrecere exercită 
o influenţă asupra evoluţiei lor. Spre deosebire de 
selecţia cauzată de anumiţi factori din mediul încon¬ 
jurător, care acţionează, aşadar, din afara speciei res¬ 
pective, selecţia intraspecifică produce schimbări în 
zestrea genetică a acelei specii, schimbări ce nu numai 
că nu-i sporesc şansele de supravieţuire, ci, din con¬ 
tră, în cele mai multe cazuri le sunt chiar dăunătoare. 

Un exemplu pe care Oskar Heinroth l-a folosit deja 
pentru a ilustra consecinţele selecţiei intraspecifice 
se referă la penele remigi ale fazanului mascul Ar¬ 
gus, Argusianus Argus L. La împerechere, ele se în¬ 
dreaptă înspre femelă, desfacându-se în mod analog 
cu roata păunului, care după cum se ştie e alcătuită 
din terminaţiile părţilor superioare ale cozii. Un fapt 

dovedit în cazul păunului şi presupus la Argus îl re¬ 
prezintă alegerea partenerului exclusiv de către fe¬ 
melă, perspectivele de perpetuare ale masculului fiind 
oarecum direct proporţionale cu puterea de seducţie 
pe care organul cu care el cheamă la împerechere o 
exercită asupra femelei. însă dacă roata păunului ia 
în timpul zborului forma unei creste mai mult sau mai 
puţin aerodinamice, pentru a nu reprezenta o frână, 
prelungirea penelor remigi îl face pe masculul Argus 
aproape incapabil de zbor. Dacă încă mai poate zbu¬ 
ra, aceasta se datorează cu siguranţă selecţiei exerci¬ 
tate în sens contrar de animalele de pradă de la sol, 
care preiau astfel sarcina necesară de reglare. 

Profesorul meu Oskar Heinroth obişnuia să spună 
în felul său drastic: „Alături de aripile fazanului Ar¬ 
gus, ritmul de lucru al omenirii modeme reprezintă 
cel mai stupid produs al selecţiei intraspecifice.“ La 
vremea ei, această afirmaţie a fost cât se poate de pro¬ 
fetică, astăzi însă ea reprezintă o minimalizare cra¬ 
să, un exemplu clasic de „understatement“. La Argus, 
ca la multe alte animale cu structuri analoage, influ¬ 
enţe ale mediului înconjurător împiedică specia să 
evolueze prin selecţie intraspecifică spre forme mon¬ 
struoase, ce pot duce în cele din urmă chiar la catas¬ 
trofe. în cazul evoluţiei culturale a omului nu sunt 
eficiente nici un fel de asemenea puteri benefice de 
reglare. Spre ghinionul ei, omenirea a învăţat să stă¬ 
pânească toate puterile mediului înconjurător afla¬ 
te în afara speciei ei, ştiind însă atât de puţine despre 
sine însăşi, încât e total neajutorată în faţa efectelor 
satanice ale selecţiei intraspecifice. 

„Homo homini lupus“ — „pentru om, omul e un 
animal de pradă“. Această afinnaţie reprezintă, ca şi 

spusele lui Heinroth, un ,,understatement“. Dar omul 
ca singurul factor de selecţie în măsură să determine 
evoluţia propriei sale specii nu poate fi considerat din 
păcate nici pe departe atât de inofensiv ca un animal 
de pradă, oricât ar fi acesta de periculos. Aşa cum nu 
a mai făcut-o până acum nici un factor biologic, între¬ 
cerea omului cu omul acţionează împotriva „puterii 
pururea în mişcare şi mântuitor creatoare“, distrugând 
cam toate valorile create de aceasta cu un rece pumn 
satanic, având drept punct de pornire numai consi¬ 
derente comerciale insensibile la valoare. 

Ceea ce e important şi folositor pentru omenirea 
luată ca întreg şi chiar pentru omul în parte a şi fost 
cu totul uitat în forfota întrecerii interumane. Covâr¬ 
şitoarea majoritate a oamenilor care trăiesc astăzi nu 
mai consideră ca fiind valoros decât ceea ce îi duce 
la succes în cadrul unei concurenţe fără milă, ajutân- 
du-i să-i depăşească pe ceilalţi oameni. Orice mijloc 
ce ar putea servi acestui scop apare în mod înşelător 
ca o valoare în sine. Am putea defini eroarea utilita- 
rismului, ce are un efect distructiv, ca fiind confunda¬ 
rea mijloacelor cu scopul. La origine, banii reprezintă 
un mijloc. în limbajul uzual, acest lucru se simte încă, 
de vreme ce spunem: „El deţine mijloacele necesare." 
Dar oare câţi oameni mai există azi care să înţeleagă că 
banii în sine nu reprezintă o valoare? Acelaşi lucru e 
valabil şi pentru timp: „Time is money“ (timpul în¬ 
seamnă bani) exprimă pentru oricine consideră banii 
ca având o valoare absolută că acelaşi lucru se întâm¬ 
plă cu fiecare secundă de timp economisit. Dacă se 
poate construi un avion care să traverseze Atlanticul 
într-un timp ceva mai scurt decât toate avioanele de 
până acum, nimeni nu va întreba cu ce preţ s-a obţinut 

această performanţă în ceea ce priveşte necesitatea 
prelungirii pistei de aterizare, viteza sporită de ateri¬ 
zare şi decolare şi pericolul legat de aceasta, nivelul 
mai ridicat al zgomotului etc. Câştigarea unei jumă¬ 
tăţi de oră reprezintă pentru toată lumea o valoare în 
sine pentru atingerea căreia nici un sacrificiu nu poa¬ 
te fi prea mare. Fiecare fabrică de automobile trebuie 
să ia măsuri ca noul tip să fie puţin mai rapid decât 
cel precedent, fiecare stradă trebuie lăţită, fiecare 
curbă lărgită, teoretic pentru o mai mare securitate, 
în realitate însă numai spre a se putea circula încă 
puţin mai rapid — şi totodată mai periculos. 

Trebuie să ne întrebăm ce anume provoacă omeni¬ 
rii de azi daune sufleteşti mai mari: lăcomia orbitoare 
de bani sau graba extenuantă. Oricare ar fi răspunsul, 
cei care deţin puterea urmăresc, indiferent de direcţia 
lor politică, să le promoveze pe amândouă şi să am¬ 
plifice până la hipertrofiere acele motivaţii ce impul¬ 
sionează omul către întrecere. Din câte ştiu, nu există 
încă o analiză a psihologiilor abisale pentru aceste mo¬ 
tivaţii, dar eu consider că e foarte probabil ca pe lân¬ 
gă lăcomia de a deţine bunuri ori poziţie ierarhică 
superioară, sau de a le deţine pe ambele, un rol esen¬ 
ţial să-l joace şi frica, frica de a rămâne în urmă în ca¬ 
drul întrecerii, frica de sărăcie, frica de a lua hotărâri 
greşite şi de a nu face sau a nu mai face faţă întregii 
situaţii atât de stresante. Frica sub toate fonnele ei e 
cu siguranţă cel mai important factor de subminare 
a sănătăţii oamenilor moderni, producându-le hiper¬ 
tensiune arterială, rinichi cirotici, infarct la tinereţe şi 
alte asemenea bucurii. Omul veşnic grăbit şi agitat cu 
siguranţă că nu e mânat doar de lăcomie, cele mai ade¬ 
menitoare tentaţii nu l-ar putea determina să ajungă 

într-un asemenea hal de autodistrugere. El e mânat, 
şi ceea ce îl mână nu poate fi decât frica. 

Agitaţia plină de frică şi frica agitată îşi au rolul 
lor în a-1 văduvi pe om de calităţile lui esenţiale. Una 
dintre aceste calităţi este reflecţia. După cum am ară¬ 
tat în lucrarea mea Innate Bases of Learning, e foar¬ 
te probabil ca în procesul miraculos al devenirii omului 
să fi jucat un rol decisiv faptul că o fiinţă ce îşi explo¬ 
ra curioasă mediul înconjurător s-a trezit într-o bună 
zi cercetându-se pe sine însăşi. Nu trebuie să confun¬ 
dăm această descoperire a propriului sine cu acea mi¬ 
rare în faţa celor ce păreau până la un moment dat de 
la sine înţelese, mirare ce constituie actul de naştere 
al filozofiei. Chiar faptul că mâna care pipăia şi apu¬ 
ca obiectele din mediul exterior era privită şi înţelea¬ 
să ca făcând la rându-i parte din mediul înconjurător 
trebuie să fi dus la realizarea unei noi legături, ale că¬ 
rei consecinţe au fost epocale. E imposibil ca o fiin¬ 
ţă care încă nu are cunoştinţă de existenţa propriului 
său sine să dezvolte o gândire conceptuală, un lim¬ 
baj alcătuit din cuvinte, conştiinţă şi o morală respon¬ 
sabilă. O fiinţă ce încetează să mai reflecteze e în 
pericol să piardă toate aceste însuşiri şi capacităţi spe¬ 
cific umane. 

Una dintre cele mai rele consecinţe ale agitaţiei sau 
poate ale fricii care produce nemijlocit agitaţie e in¬ 
capacitatea oamenilor moderni de a sta fie şi numai 
un timp scurt singuri cu ei înşişi. Ei evită orice posi¬ 
bilitate de autoreflecţie şi meditaţie cu o consecvenţă 
plină de frică, de parcă s-ar teme ca nu cumva reflec¬ 
ţiile să-i pună în faţa unui autoportret înfiorător, ase¬ 
mănător cu cel pe care Oscar Wilde îl descrie în clasicul 
său roman de groază The Picture of Dorian Grav. 

Pentru atât de răspânditul viciu de zgomot, care, avân- 
du-se în vedere neuroastenia obişnuită a omului mo¬ 
dem, e de-a dreptul paradoxal, nu avem nici o altă 
explicaţie în afară de aceea că există ceva care trebuie 
surclasat prin zgomot. Aflându-mă împreună cu so¬ 
ţia la o plimbare prin pădure, am auzit la un moment 
dat în mod neaşteptat gălăgia unui aparat de radio por¬ 
tabil ce se apropia rapid, posesorul său fiind un bici¬ 
clist de circa şaisprezece ani, care-1 ducea pe portbagaj. 
Soţia mea a observat: „Se teme să audă păsările cân¬ 
tând! “ Cred că se temea numai să nu fie nevoit ca pen¬ 
tru o clipă să se întâlnească cu sine însuşi. Cum s-ar 
putea explica altfel faptul că oamenii care au preten¬ 
ţia de a fi intelectuali preferă propriei lor companii re¬ 
clamele de la televizor, ce te prostesc de-a binelea? 
Pentru simplul motiv că îi ajută să alunge reflecţia. 

Oamenii suferă, aşadar, din cauza solicitărilor ner¬ 
voase şi sufleteşti la care îi obligă întrecerea cu cei 
asemenea lor. Deşi sunt dresaţi încă din cea mai fra¬ 
gedă copilărie să vadă progrese în toate formele ne¬ 
buneşti de manifestare ale întrecerii, tocmai celor mai 
progresişti dintre ei li se citeşte cel mai bine în ochi 
teama ce îi mână, iar cei mai de nădejde în „a ţine 
pasul cu timpul“ mor de infarct foarte devreme. 

Chiar dacă pornim de la premisa în mod nejustifi¬ 
cat optimistă că suprapopularea Pământului nu va con¬ 
tinua în aceeaşi măsură periculoasă de azi, întrecerea 
economică a omenirii cu sine însăşi trebuie privită ca 
fiind suficientă pentru a o distruge cu totul. Orice pro¬ 
ces ciclic având o conexiune inversă pozitivă duce mai 
devreme sau mai târziu la o catastrofă, iar fenomenul 
despre care discutăm acum conţine mai multe astfel 
de procese. în afara selecţiei intraspecifice de tip co- 

mercial care determină un ritm de lucru din ce în ce 
mai rapid, se mai face simţit efectul unui al doilea pro¬ 
ces ciclic, asupra căruia Vance Packard a atras aten¬ 
ţia în mai multe dintre cărţile sale şi care duce la o 
creştere progresivă a nevoilor omului. Din motive les¬ 
ne de înţeles, orice producător caută să sporească pe 
cât posibil nevoia consumatorilor de mărfuri produ¬ 
se de el. Multe institute de cercetare „ştiinţifică“ se 
ocupă în mod exclusiv cu căutarea acelor mijloace care 
ar fi cele mai potrivite să ducă la realizarea acestui ţel 
reprobabil. în marea lor majoritate, consumatorii sunt 
destul de proşti să se lase manipulaţi prin metodele 
dezvoltate în urma cercetării în domeniul reclamei şi 
al formării opiniilor, mai ales datorită fenomenelor 
discutate în capitolele I şi VII. Nimeni nu se revol¬ 
tă, de exemplu, împotriva faptului că odată cu tubul 
de pastă de dinţi ori odată cu lama de ras trebuie să 
cumpere şi ambalajul care slujeşte la reclamă, fiind 
de multe ori la fel de scump sau chiar mai scump de¬ 
cât marfa cumpărată. 

Consecinţele luxului, ce se vor face simţite ca ur¬ 
mare a cercului vicios al unei creşteri cu o conexiune 
inversă a producţiei şi a nevoilor, vor distruge mai de¬ 
vreme sau mai târziu ţările vestice şi întâi de toate Sta¬ 
tele Unite, populaţia lor nemaifiind la un moment dat 
capabilă de concurenţă faţă de populaţia mai puţin răs¬ 
făţată şi mai sănătoasă a ţărilor din est. Potentaţii ca¬ 
pitalişti dau dovadă de miopie persistând în atitudinea 
lor de a-1 răsplăti şi „condiţiona“ pe consumator prin 
creşterea „standardului său de viaţă“ pentru consec¬ 
venţa sa în întrecerea cu aproapele, întrecere ce îi pro¬ 
voacă tensiune crescută şi îi toacă nervii. 

însă, în afară de aceasta, luxul a dus la un cerc de 
fenomene dăunătoare de un tip special, de care ne 
vom ocupa în capitolul ce urmează. 



V 

Moartea termică a simţurilor 

9 


La toate fiinţele capabile să dezvolte reacţii de¬ 
terminate de clasicul reflex al lui Pavlov, acest pro¬ 
cedeu poate fi provocat de două tipuri de stimuli cu 
efecte opuse, şi anume stimuli de obişnuire ( reinfor - 
cement), de natură să accentueze un anumit compor¬ 
tament, şi stimuli de dezobişnuire ( deconditioning, 
extinguishing), care au rolul de a reduce intensita¬ 
tea de manifestare a unui comportament ori chiar de 
a-1 inhiba total. La om, acţiunea primului tip de sti- 
muli e legată de senzaţii de plăcere, iar acţiunea celui 
de-al doilea tip, de senzaţii de neplăcere, şi consider 
că recurgerea şi în cazul animalelor superioare la ter¬ 
menii de răsplată şi pedeapsă nu poate reprezenta o 
antropomorfizare prea crasă. 

Se pune întrebarea de ce programul dezvoltat fi- 
logenetic al aparatului prin care se obţine această for¬ 
mă de învăţare lucrează cu două tipuri de acţiuni ale 
stimulilor şi nu — de dragul simplificării — cu unul 
singur. La această întrebare s-au dat deja diferite 
răspunsuri. Cel mai la îndemână răspuns e acela că 
efectul procesului de învăţare se dublează dacă or¬ 
ganismul este în stare să tragă în mod util concluzii 
nu numai din succes sau din insucces, ci din ambe¬ 
le. O altă ipoteză propune următorul răspuns: dacă 
se pune problema de a feri organismul de anumite 

influenţe dăunătoare ale mediului înconjurător, asi- 
gurându-i-se condiţii optime de căldură, lumină, umi¬ 
ditate ş.a., acţiunea stimulilor punitivi e întru totul 
suficientă, constatându-se că într-adevăr apetenţa pen¬ 
tru un cadru optim, ce nu necesită aşadar acţionarea 
acestor stimuli, apetenţă pe care din acest motiv Wal- 
lace Craig o denumeşte ,,aversiune“, se obţine de cele 
mai multe ori în acest fel. Dacă se pune însă proble¬ 
ma obişnuirii unui animal cu un mod comportamen¬ 
tal foarte specific, cum ar fi chiar şi numai aşezarea 
într-un anumit loc bine detenninat, animalul se va lăsa 
cu greu convins doar prin stimuli care cer un răspuns 
negativ. Va fi mai uşor să fie ademenit la locul do¬ 
rit prin stimuli de răsplătire. Insă Wallace Craig a 
arătat că evoluţia a ales această cale de rezolvare a 
problemei peste tot unde era necesară obişnuirea ani¬ 
malului cu manifestarea unui interes pentru situaţii 
foarte specifice de stimulare, cum ar fi de pildă ace¬ 
lea ce duc la împerechere ori la hrănire. 

Fără îndoială că în măsura în care le considerăm 
suficiente, aceste explicaţii ale principiului dublu al 
plăcerii şi neplăcerii sunt întemeiate. O altă funcţie 
a principiului plăcere-neplăcere, şi anume cu sigu¬ 
ranţă cea mai importantă, poate fi recunoscută abia 
în momentul în care o perturbare patologică scoate 
în evidenţă consecinţele ce decurg în urma încetării 
ei. Atât în istoria medicinei cât şi în cea a fiziologiei 
s-a întâmplat de multe ori ca un mecanism fiziolo¬ 
gic bine delimitat să-şi semnaleze existenţa abia prin 
consecinţele îmbolnăvirii sale. 

Orice obişnuire cu un mod comportamental care 
e realizată prin intermediul unei răsplătiri menite a sub¬ 
linia acel mod comportamental detennină organismul 

să accepte o neplăcere prezentă de dragul unei plăceri 
ce va fi dobândită în viitor sau — într-o exprimare 
obiectivă — să nu reacţioneze în nici un fel la unele 
situaţii de stimulare care în absenţa procesului de în¬ 
văţare ar fi avut un efect de respingere şi de dezo- 
bişnuire. Pentru a dobândi o pradă ademenitoare, un 
lup ori un câine e dispus să facă multe lucruri care 
altfel i-ar provoca o mare neplăcere; el e gata să aler¬ 
ge prin tufişuri spinoase, să sară în apă rece şi să se 
expună la primejdii de care în mod dovedit se teme. 
Acea performanţă caracteristică tuturor acestor meca¬ 
nisme de dezobişnuire care asigură menţinerea speciei 
constă pesemne în aceea că ele se contrapun acţiunii 
mecanismelor de obişnuire, nepermiţând organismu¬ 
lui să se expună în contextul năzuinţei sale direcţiona- 
te asupra stimulului de răsplătire la situaţii periculoase 
ce nu se află în nici un fel de relaţie cu acel câştig care 
e de aşteptat. Organismul nu-şi poate permite să plă¬ 
tească un preţ nejustificat. Un lup nu are voie să por¬ 
nească în cea mai friguroasă noapte polară în toiul 
furtunii la vânătoare fără să ţină cont de vreme şi ris¬ 
când astfel să plătească un deget degerat pentru o masă. 
Ce-i drept, e posibil să intervină asemenea circumstan¬ 
ţe care să justifice chiar şi un astfel de risc, de exem¬ 
plu în cazul în care animalul de pradă e pe cale să 
moară de foame şi trebuie să mizeze totul pe ultima 
carte pentru a supravieţui. 

Faptul că principiile reciproc opuse ale răsplăţii şi 
pedepsei, ale plăcerii şi neplăcerii au într-adevăr ro¬ 
lul de a pune în balanţă preţul care trebuie plătit şi 
câştigul care e de aşteptat reiese fără echivoc din aceea 
că intensitatea amândurora oscilează cu situaţia eco¬ 
nomică a organismului. Atunci când se întâmplă să 

existe hrană în exces, capacitatea acesteia de a stârni 
interesul scade atât de mult, încât animalul nu e dis¬ 
pus să facă nici măcar câţiva paşi pentru a o dobândi, 
cel mai mic stimul producător de neplăcere fiind de 
ajuns ca să blocheze apetenţa pentru mâncare. Toto¬ 
dată, capacitatea de adaptare a mecanismului plăce¬ 
re—neplăcere al organismului face posibil ca la nevoie 
să fie plătit un preţ exorbitant pentru atingerea unui 
scop vital. 

Aparatul care e responsabil la aproape toate fiinţe¬ 
le superioare de această adaptare atât de importantă a 
comportamentului la schimbătoarea „stare a pieţei“ 
prezintă anumite caracteristici fiziologice fundamen¬ 
tale comune aproape tuturor tipurilor de organizare 
neuro-senzorială cu acelaşi grad de complexitate. în 
primul rând, el e supus procesului foarte răspândit 
al obişnuirii sau al adaptării simţurilor. Aceasta înseam¬ 
nă că fiecare combinaţie de stimuli care acţionează de 
multe ori consecutiv îşi pierde treptat din efect, fără 
ca valoarea limită a reacţiei la alte situaţii de stimu¬ 
lare, chiar foarte asemănătoare, să se schimbe — ceea 
ce e esenţial. în al doilea rând, mecanismul despre 
care discutăm mai posedă o însuşire de asemenea larg 
răspândită, şi anume inerţia de reacţie. Dacă apare, 
de exemplu, un dezechilibru în urma acţiunii unor sti¬ 
muli care provoacă o neplăcere puternică, încetând apoi 
în mod brusc, sistemul nu se reîntoarce în starea de 
indiferenţă unnând o curbă atenuată, ci depăşeşte 
această stare de repaus în sens opus, înregistrând în¬ 
cetarea neplăcerii ca pe o plăcere considerabilă. Se 
întâmplă ca în vechea glumă austriacă din popor: 
„Azi îi fac o bucurie câinelui meu. îi trag o mamă 
de bătaie şi apoi mă opresc.“ 

Aceste două însuşiri fiziologice ale modului de 
organizare de tip plăcere—neplăcere sunt deosebit de 
importante în contextul tratatului de faţă, ele putând 
duce — alături de alte însuşiri proprii ale sistemu¬ 
lui — în condiţiile de viaţă ale omului civilizat mo¬ 
dem, la perturbări periculoase ale economiei plăcerii 
şi neplăcerii. Din acest motiv mă voi opri puţin asu¬ 
pra acestor ultime însuşiri înainte de a trece la ana¬ 
liza perturbărilor ce se pot ivi. Trebuie spus că ele 
derivă din condiţiile ecologice care domneau în acea 
perioadă a istoriei fllogenetice a omului în care s-a 
cristalizat — pe lângă multe alte programări ale com¬ 
portamentului uman — mecanismul despre care dis¬ 
cutăm. Pe atunci, viaţa omului era grea şi plină de 
primejdii. Ca vânător şi carnivor, el eraîn mod perma¬ 
nent dependent de hazardul care guverna dobândirea 
prăzii, fiind astfel aproape întotdeauna înfometat şi sub 
semnul nesiguranţei în privinţa hranei. Ca fiinţă tro¬ 
picală ce pătrundea încetul cu încetul către latitudini 
temperate, el trebuie să fi suferit mult de pe urma cli¬ 
mei şi, luându-se în considerare faptul că armele sale 
primitive nu-1 făceau nicidecum să fie superior mari¬ 
lor animale de pradă din vremea sa, e de presupus că 
trăia într-o stare permanentă de alarmă şi teamă. 

In aceste circumstanţe, multe lucruri pe care astăzi 
le considerăm „păcate“ sau le privim măcar cu dis¬ 
preţ reprezentau pe atunci o strategie corectă şi chiar 
vitală de supravieţuire. A mânca în exces era o virtu¬ 
te, deoarece atunci când norocul îi aducea în cale drept 
pradă un animal mare, cel mai bun lucru pe care omul 
îl avea de făcut era să mănânce cât mai mult. Ace¬ 
laşi lucru e valabil şi în ceea ce priveşte lenea. Efor¬ 
turile depuse pentru prinderea prăzii erau atât de mari, 

încât se impunea limitarea energiei cheltuite la stric¬ 
tul necesar. Omul era înconjurat la tot pasul de pri¬ 
mejdii atât de ameninţătoare, încât asumarea oricărui 
risc inutil era o prostie iresponsabilă, o prudenţă ve¬ 
cină cu laşitatea reprezentând singura maximă vala¬ 
bilă după care omul trebuia să se ghideze. Pe scurt, 
la vremea când au fost programate marea majorita¬ 
te a instinctelor pe care le purtăm şi astăzi în noi, stră¬ 
moşii noştri nu trebuiau să facă faţă ,,bărbăteşte“ ori 
,,cavalereşte“ vicisitudinilor existenţei, înfruntarea 
unor greutăţi aproape insurmontabile fiind pe atunci 
un fapt cotidian. Principiul dezvoltat filogenetic de că¬ 
tre mecanismul plăcere—neplăcere şi care prevedea 
evitarea primejdiilor inutile şi a consumului de ener¬ 
gie era astfel pe deplin justificat. 

Consecinţele dezastruoase la care a dus acest meca¬ 
nism în condiţiile de viaţă ale omului din civilizaţia 
contemporană se explică prin construcţia sa filoge- 
netică şi prin cele două însuşiri fiziologice fundamen¬ 
tale ale obişnuirii şi inerţiei. încă din vechime, înţelepţii 
şi-au dat seama că nu e nicidecum spre binele omu¬ 
lui dacă acesta înregistrează un succes prea mare în 
tendinţa sa instinctivă de a obţine plăcerea şi de a 
evita neplăcerea. Oamenii vechilor culturi evoluate 
ştiau deja să evite orice situaţie de stimulare legată de 
senzaţia de neplăcere, expunându-se astfel la o peri¬ 
culoasă moleşire care a dus probabil nu de puţine ori 
la dispariţia unei culturi. încă din negura vremurilor 
oamenii şi-au dat seama că efectul unor situaţii adu¬ 
cătoare de plăcere poate fi sporit printr-un complex de 
stimuli abil folosiţi, variaţia acestora prevenind ate¬ 
nuarea ce ar fi fost provocată de obişnuinţă. Această 
descoperire, pe care toate culturile superioare au fa- 

cut-o, a dus la păcat, care nu a reprezentat însă nici 
pe departe o ameninţare la fel de serioasă pentru o 
cultură ca astenizarea. Atâta vreme cât au existat oa¬ 
meni înţelepţi care să gândească şi să scrie, ei au pre¬ 
dicat împotriva amândurora, cuprinşi însă permanent 
de o emfază sporită împotriva păcatului. 

Dezvoltarea tehnologiei modeme şi înainte de toa¬ 
te a farmacologiei vine în întâmpinarea năzuinţei 
general-umane de a evita neplăcerea, şi aceasta la di¬ 
mensiuni nemaiîntâlnite. „Confortul“ modem este per¬ 
ceput de noi ca ceva de la sine înţeles, astfel încât abia 
dacă ne mai dăm seama în ce măsură am devenit de¬ 
pendenţi de el. Cea mai modestă menajeră s-ar revol¬ 
ta imediat dacă i s-ar oferi o cameră cu posibilităţile 
de încălzire, iluminare, dormit şi spălat ce erau pe de¬ 
plin satisfăcătoare pentru Goethe şi chiar pentru du¬ 
cesa Anna Amalie von Weimar. Când în urmă cu câţiva 
ani reţeaua de distribuţie a curentului electric din New 
York a suferit o avarie care a durat câteva ore, mulţi 
oameni au crezut în mod serios că a venit sfârşitul 
lumii. Chiar şi aceia dintre noi care sunt convinşi de 
avantajele vechilor vremuri şi ale unei educaţii de tip 
spartan şi-ar revizui opiniile dacă ar fi siliţi să supor¬ 
te un tratament chirurgical uzual acum 2000 de ani. 

Prin stăpânirea progresivă a mediului înconjurător, 
omul a modificat „starea pieţei“ din economia plăce¬ 
rii şi a neplăcerii în direcţia unei sensibilizări crescân¬ 
de faţă de orice situaţie de stimulare provocatoare de 
neplăcere şi a unei atenuări corespunzătoare a recep¬ 
tării situaţiilor provocatoare de plăcere. Din mai mul¬ 
te motive aceasta duce la consecinţe nocive. 

Intoleranţa crescândă faţă de neplăcere — com¬ 
binată cu forţa de atracţie scăzută a plăcerii — face 

ca oamenii să-şi piardă disponibilitatea de a investi 
munca grea în acţiuni care promit abia în viitor do¬ 
bândirea unei plăceri. Ia astfel naştere o cerinţă de sa¬ 
tisfacere imediată a tuturor dorinţelor ce se ivesc. Din 
păcate, producătorii şi întreprinderile comerciale vin în 
toate modurile posibile în întâmpinarea acestei nevoi 
de satisfacere imediată (instant gratification), fără ca 
vreun consumator să-şi dea seama în ce măsură cum¬ 
părarea „avantajoasă" în rate duce de fapt la sclavie. 

Din motive uşor de înţeles, tendinţa forţată de sa¬ 
tisfacere imediată a instinctului sexual duce la urmări 
nefaste. Odată cu pierderea capacităţii de a urmări 
un ţel mai îndepărtat dispar toate modurile compor¬ 
tamentale fin diferenţiate ale peţitului şi formării pe¬ 
rechilor, atât cele instinctuale cât şi cele programate 
cultural, aşadar nu numai acelea care au luat naştere 
în decursul istoriei filogenetice în scopul menţinerii 
cuplului, ci şi nonnele de comportare specific uma¬ 
ne care servesc unor funcţii analoage în cadrul vieţii 
culturale. A considera „animalică" această împereche¬ 
re imediată ridicată la rangul de nonnă şi proslăvită 
în atâtea filme din ziua de astăzi, care a ajuns să ca¬ 
racterizeze comportamentul uman actual, ar fi o eroa¬ 
re, deoarece aşa ceva se întâmplă doar extrem de rar 
la animalele evoluate, dacă facem abstracţie de ani¬ 
malele de casă, pe care omul le-a „dezvăţaf ‘ de toa¬ 
te modurile comportamentale superior diferenţiate ale 
formării perechilor pentru a le putea îmblânzi mai uşor. 

Deoarece mecanismul economiei plăcere—neplă¬ 
cere prezintă, după cum s-a mai spus, proprietatea 
inerţiei şi astfel a fonnării contrastelor, năzuinţa exa¬ 
gerată de a evita cu orice preţ cea mai mică neplă¬ 
cere va duce în mod inevitabil la dispariţia anumitor 



MOARTEA TERMICĂ A SIMŢURILOR 47 

forme ale plăcerii ce se bazează tocmai pe acţiunea 
contrastelor. Miezul plin de înţelepciune al vechii vor¬ 
be a lui Goethe din balada Die Schatzgrăber că după 
săptămâni de trudă urmează sărbători fericite e pe 
cale să fie dat uitării. înainte de toate, evitarea asi¬ 
duă a oricărei neplăceri face imposibilă bucuria. Hel- 
mut Schulze a atras atenţia asupra faptului că în mod 
ciudat termenul şi conceptul de „Freude“ (bucurie) nu 
exista la Freud. Acesta cunoaşte plăcerea de a savu¬ 
ra, dar nu şi bucuria. Schulze afirmă că atunci când 
ajungi transpirat şi obosit, cu degete julite şi dureri 
musculare într-un vârf de munte greu accesibil, nu simţi 
probabil nici o plăcere la cumpăna dintre eforturile şi 
pericolele urcuşului şi cele încă mai mari ale coborâ- 
şului, având în schimb parte de cea mai mare bucu¬ 
rie ce se poate imagina. Plăcerea de a savura mai poate 
fi în orice caz dobândită şi fără a fi nevoie să se plă¬ 
tească în schimb preţul neplăcerii sub forma unei munci 
grele, însă nu acelaşi lucru se poate spune despre fru¬ 
moasa scânteie divină a bucuriei. Intoleranţa crescân¬ 
dă faţă de neplăcere, ce se înregistrează în zilele noastre, 
transformă oscilaţiile profunde ale vieţii umane, con¬ 
forme cu firea lucrurilor, într-un plan nivelat artifi¬ 
cial, manifestările copleşitoare ale simţurilor ce aveau 
amplitudini considerabile degenerând într-o vibraţie 
abia perceptibilă, care face ca din lumini şi umbre să 
nu mai rămână decât un cenuşiu fără contur. Pe scurt, 
ea produce plictiseală de moarte. 

Această „moarte termică emoţională“ pare să ame¬ 
ninţe într-un mod cu totul special acele bucurii şi su¬ 
ferinţe ce decurg în mod necesar din relaţiile noastre 
sociale, din legăturile noastre cu soţii şi copiii, cu 
părinţii, rudele şi prietenii. Ipoteza pe care Oskar 

Heinroth a lansat-o în 1910, conform căreia ,,în ca¬ 
zul comportamentului nostru faţă de familie ori stră¬ 
ini, în demersurile noastre pentru obţinerea dragostei 
sau prieteniei cuiva, e vorba de procese pur înnăscu¬ 
te, având rădăcini cu mult mai vechi decât se credea 
în general“, a fost pe deplin confirmată de rezulta¬ 
tele modeme ale etologiei umane. Programarea gene¬ 
tică a tuturor acestor moduri comportamentale deosebit 
de complexe face ca ele să nu aducă numai bucurie, 
ci şi multă suferinţă. „O greşeală foarte răspândită 
care induce în eroare mulţi tineri este părerea că dra¬ 
gostea ar conduce întotdeauna doar la plăcere“, spu¬ 
ne Wilhelm Busch. Cine vrea să evite suferinţa se 
sustrage unei părţi esenţiale a vieţii umane. Această 
tendinţă vizibilă se alătură în mod periculos aceleia 
ce rezultă în urma suprapopulării, despre care am mai 
vorbit la p. 19 (not to get involved). Strădania anu¬ 
mitor grupuri culturale de a evita cu orice preţ orice 
doliu şi jelire duce la consecinţe bizare şi stranii în pri¬ 
vinţa modului de a reacţiona la moartea celor dragi. 
La mari părţi ale populaţiei nord-americane, moartea 
e refulată în sens freudian, nemaivorbindu-se de cel ră¬ 
posat, care dispare astfel deodată, fără să mai fie po¬ 
menit, ceea ce ar fi considerat ca o lipsă de tact, iar 
toată lumea se comportă ca şi când el nu ar fi existat 
niciodată. Şi mai cutremurătoare este minimalizarea 
morţii, înfierată satiric de Evelyn Waugh în cartea sa 
The Loved One. Cadavrul e machiat în mod artistic 
şi toţi consideră că e de datoria lor să se arate încân¬ 
taţi de aspectul său plăcut. 

în comparaţie cu efectele distrugătoare asupra ade¬ 
văratei firi a omului ce decurg din larg răspândita evi¬ 
tare a neplăcerii, strădaniile la fel de răspândite depuse 

în vederea obţinerii plăcerii par de-a dreptul inofen¬ 
sive. Aproape că s-ar putea spune că omul civilizat 
modem e prea nesângeros şi blazat pentru a putea 
dezvolta un păcat marcant. Deoarece continua scă¬ 
dere a capacităţii de a trăi plăceri se datorează în cea 
mai mare parte obişnuirii cu situaţii de stimulare din 
ce în ce mai puternice, nu e de mirare că oamenii 
blazaţi sunt necontenit în căutarea unor situaţii noi 
de stimulare. Această „neofilie“ afectează cam toa¬ 
te relaţiile cu obiectele din mediul ambiant de care 
omul e în stare. Pentru cel care a căzut pradă bolii 
culturale despre care vorbim, o pereche de pantofi, 
un costum ori un automobil îşi pierd după un timp 
de posesie forţa de atracţie în mod perfect analog cu 
iubita, prietenul sau chiar patria. Atunci când se mută, 
mulţi americani îşi vând obiectele din casă cu o uşu¬ 
rinţă surprinzătoare, pentru a-şi cumpăra apoi altele 
noi. Un mijloc de a atrage clienţii, la care se recurge 
tot timpul în reclamele diferitelor agenţii turistice, este 
perspectiva unor „noi prietenii“. La prima vedere poa¬ 
te părea paradoxal sau chiar cinic dacă voi afirma că 
regretul pe care îl resimţim atunci când aruncăm la 
gunoi o fidelă pereche de pantaloni vechi ori o bătrâ¬ 
nă pipă credincioasă are anumite rădăcini comune cu 
legăturile sociale prin care suntem uniţi de prieteni 
umani. Dacă stau să mă gândesc ce sentimente m-au 
încercat atunci când m-am hotărât în cele din urmă să 
vând vechea noastră maşină de care se legau nenumă¬ 
rate amintiri din călătorii frumoase, îmi dau seama că 
ele semănau calitativ cu cele nutrite la despărţirea de 
un vechi prieten. Această reacţie, care faţă de un obiect 
neînsufleţit este bineînţeles total deplasată, nu numai 
că este justificată în cazul unui animal superior, cum 
ar fi de pildă un câine, ci poate fi chiar un test pen- 

tru bogăţia ori sărăcia sufletească a unui om. M-am 
îndepărtat sufleteşte de mulţi oameni care vorbeau 
astfel de câinele lor: . şi apoi ne-am mutat la oraş 

şi a trebuit să-l dăm.“ 

Neofilia reprezintă un fenomen deosebit de bine¬ 
venit pentru marii producători şi care poate fi astfel 
exploatat, datorită receptivităţii maselor la îndoctri¬ 
nare, ce va fi discutată în capitolul VII, încât să ducă 
la câştiguri mercantile în stil mare. „Built-in obso- 
letion“, adică „învechire inserată“, iată principiul care 
joacă un rol foarte important în moda vestimentară, 
precum şi în cea a automobilelor. 

Să luăm în considerare la sfârşitul acestui capitol 
posibilităţile de combatere a moleşiră şi a morţii ter¬ 
mice a simţurilor prin mijloace terapeutice. Pe cât de 
uşor de înţeles sunt cauzele lor, pe atât sunt de greu 
de înlăturat. Ceea ce lipseşte este de bună seamă un 
obstacol natural, a cărui depăşire să-l călească pe 
om, obligându-1 la toleranţă faţă de neplăcere şi dă- 
ruindu-i în caz de succes bucuria reuşitei. Marea di¬ 
ficultate constă în faptul că acest obstacol trebuie să 
fie, după cum am mai spus, unul natural. învingerea 
unor greutăţi artificial construite ale vieţii nu dă nici 
o satisfacţie. Kurt Hahn a obţinut mari succese te¬ 
rapeutice însărcinând tineri plictisiţi şi blazaţi cu sal¬ 
varea celor pe cale să se înece în zonele de coastă, 
în asemenea situaţii de afirmare, ce implică nemij¬ 
locit straturile adânci ale personalităţii, mulţi dintre cei 
trataţi şi-au aflat vindecarea. Metode analoage a apli¬ 
cat şi Helmut Schulze, care şi-a adus pacienţii în si¬ 
tuaţii profund periculoase, în „situaţii limită“, cum le 
numeşte el, ce-i pun pe cei moleşiţi într-un mod atât 
de serios şi de dur faţă-n faţă cu viaţa, încât, exprimat 
mai vulgar, le piere nebunia. în ciuda succesului pe 

care l-au înregistrat, terapiile dezvoltate în mod in¬ 
dependent de Hahn şi Schulze nu pot aduce o solu¬ 
ţie generală a problemei, deoarece e imposibil să se 
aranjeze un număr suficient de naufragii artificiale 
pentru a le da sentimentul afirmării proprii tuturor ce¬ 
lor care au nevoie de el, după cum e imposibil şi ca 
toţi aceştia să fie îmbarcaţi în planoare şi speriaţi în- 
tr-atât încât să-şi dea seama cât de frumoasă e de fapt 
viaţa. în mod ciudat, un posibil model al unei vinde¬ 
cări de durată apare în cazurile deloc rare în care plic¬ 
tiseala morţii termice emoţionale duce la o încercare 
de sinucidere ce lasă urme definitive mai mult sau 
mai puţin grave. Un experimentat profesor de nevă¬ 
zători din Viena mi-a povestit cu mulţi ani în urmă 
că tinerii care îşi răpesc singuri lumina ochilor trăgân- 
du-şi un glonte în tâmplă cu intenţia de a se sinuci¬ 
de nu mai recurg niciodată la o a doua încercare. Nu 
numai că ei continuă să trăiască, dar se şi maturizea¬ 
ză în mod ciudat, devenind oameni echilibraţi, ba chiar 
fericiţi. Ceva similar s-a întâmplat în cazul unei doam¬ 
ne, care, pe când mai era încă fetiţă, şi-a rupt coloa¬ 
na aruncându-se de la fereastră în intenţia de a se 
sinucide, ducând apoi cu toată paraplegia o viaţă dem¬ 
nă şi fericită. Fără îndoială că a fost vorba de crea¬ 
rea unui obstacol greu de depăşit care a făcut ca pentru 
toţi aceşti tineri disperaţi din plictiseală viaţa să me¬ 
rite din nou să fie trăită. 

Nu ducem lipsă de obstacole pe care trebuie să le 
depăşim pentru a evita pieirea omenirii, şi depăşirea 
acestor obstacole e fără îndoială îndeajuns de difici¬ 
lă spre a se asigura situaţii de afirmare satisfăcătoare 
pentru fiecare dintre noi. Rolul educaţiei e ca aces¬ 
te obstacole să le fie cunoscute tuturor oamenilor. 



VI 

Decăderea genetică 


Apariţia şi, mai mult, dăinuirea acelor moduri de 
comportare socială care aduc pe de o parte foloase 
comunităţii, dăunând însă pe de altă parte individu¬ 
lui, reprezintă — după cum a demonstrat de curând 
Norbert Bischof— o grea problemă pentru orice în¬ 
cercare de explicare pe baza principiilor mutaţiei şi 
selecţiei. Chiar dacă procesele de selecţie a grupelor, 
care nu sunt atât de uşor de înţeles şi asupra cărora 
nu doresc să insist aici, ar putea explica apariţia mo¬ 
durilor de comportare „altruiste“, sistemul social ce ia 
naştere în acest fel va fi totuşi în mod necesar labil. 
Dacă, de pildă, în cazul stăncuţei, coloeus monedula 
L., a apărut o reacţie de apărare, prin care fiecare in¬ 
divid intervine cu un curaj extraordinar pentru salva¬ 
rea unui alt exemplar din aceeaşi specie încolţit de 
un animal de pradă, nu e greu să ne dăm seama din 
ce motive un grup ai cărui membri deţin acest mod 
de comportare are şanse de supravieţuire mai mari de¬ 
cât unul nevoit să se lipsească de el. Ce împiedică însă 
apariţia în interiorul grupului a unor indivizi lipsiţi 
de reacţia de apărare a camarazilor? Trebuie să ne aş¬ 
teptăm întotdeauna la mutaţii ce duc la dispariţia unor 
însuşiri, ele producându-se aproape inevitabil mai de¬ 
vreme ori mai târziu. Dacă ele se referă la comporta¬ 
mentul altruist de care am vorbit, ele trebuie să însemne 




DECĂDEREA GENETICĂ 53 

pentru cel vizat un avantaj al selecţiei din care pre¬ 
supunem că apărarea celui la fel cu el este periculoa¬ 
să. Aşadar, mai devreme sau mai târziu „elementele 
asociale“ care parazitează în cadrul modurilor de com¬ 
portare socială ale membrilor încă normali ai socie¬ 
tăţii ar trebui să penetreze societatea. Bineînţeles, 
acest lucru e valabil numai pentru acele animale so¬ 
ciale la care funcţiile reproducerii şi muncii sociale 
nu sunt împărţite între indivizi diferiţi, după cum se 
întâmplă în cazul insectelor care trăiesc în colonii. La 
ele, problemele schiţate aici nu există, şi poate că 
aceasta constituie motivul faptului că „altruismul“ sol¬ 
daţilor şi lucrătorilor a putut lua forme atât de radi¬ 
cale în rândul acestor animale. 

Nu ştim ce împiedică penetrarea societăţii de că¬ 
tre paraziţi sociali în cazul animalelor vertebrate so¬ 
ciale. De altfel, e greu să ne închipuim că o stăncuţă 
ar putea lua atitudine în faţa „laşităţii" unui tovarăş 
social care nu participă la reacţia de apărare a unui 
camarad. „Luarea unei atitudini" faţă de o compor¬ 
tare asocială e un fapt cunoscut numai la un nivel 
de integrare relativ inferior precum şi la cel mai înalt 
nivel de integrare a sistemelor vii, adică la nivelul 
„statului" celular şi la cel al societăţii umane. Imu- 
nologii au descoperit faptul extrem de interesant că 
există o legătură strânsă între capacitatea de forma¬ 
re a anticorpilor şi pericolul apariţiei unor tumori ma¬ 
ligne. Se poate chiar afirma că formarea substanţelor 
specifice de apărare a putut fi „inventată" numai în 
condiţiile unei presiuni selective exercitate în cazul 
organismelor cu viaţă lungă şi, înainte de toate, în ca¬ 
zul organismelor cu o perioadă de creştere mare, de 
către pericolul permanent ca în urma nenumăratelor 

diviziuni celulare prin aşa-numita mutaţie ramifica¬ 
tă să ia naştere periculoase forme celulare ,,asociale“. 
La nevertebrate nu există nici tumori maligne şi nici 
formare de anticorpi, aceste fenomene apărând brusc 
în lanţul fiinţelor vii odată cu primele vertebrate, peş¬ 
tii ciclostomi, printre care se numără de exemplu mrea- 
na cu nouă ochi. Probabil că am muri cu toţii la o 
vârstă fragedă în urma tumorilor maligne dacă orga¬ 
nismul nostru nu ar fi dezvoltat sub forma reacţiilor 
sale imunitare un fel de „poliţie celulară“ care opreş¬ 
te la timp buruienile asociale. 

La om, un membru normal al societăţii prezintă 
moduri de reacţie specifice într-un grad înalt, prin care 
el răspunde unui comportament asocial. Noi, oame¬ 
nii, „ne revoltăm“, şi până şi cel mai blând intervi¬ 
ne cu fapta dacă e martorul maltratării unui copil sau 
al violării unei femei. O analiză comparată a structu¬ 
rii dreptului la diferite culturi scoate la iveală o cores¬ 
pondenţă ce merge până în detalii şi care nu se poate 
explica prin considerente cultural-istorice. Goethe spu¬ 
nea: „De dreptul care s-a născut cu noi, de acela nu 
e vorba, din păcate, niciodată.“ Credinţa în existenţa 
unui drept natural independent de vreo legislaţie de¬ 
terminată cultural e însă legată fără îndoială încă din 
vechime de părerea că acest drept ar fi de origine 
supranaturală, nemijlocit divină. 

Printr-un ciudat concurs de împrejurări, în ziua când 
m-am apucat să scriu capitolul de faţă am primit de 
la Peter H. Sand, cercetător al dreptului comparat, o 
scrisoare din care citez: „Din ce în ce mai mult, ana¬ 
lizele noi ale dreptului comparat se preocupă de ase¬ 
mănările structurale dintre diferite sisteme juridice 
ale lumii (după cum e cazul, de exemplu, într-un re- 

cent publicat proiect de echipă al Universităţii Cor¬ 
neli, «Common Core of Legal Systems»), Pentru co¬ 
respondenţele într-adevăr relativ numeroase s-au dat 
până acum trei explicaţii mai importante: una din- 
tr-o perspectivă metafizică asupra dreptului natural 
(corespunzând vitaliştilor din ştiinţele naturii), una 
istorică (schimbul de idei prin difuzie şi prin contac¬ 
tul dintre diferitele sisteme juridice, ceea ce înseam¬ 
nă deci un comportament însuşit prin imitaţie) şi una 
ecologică (adaptarea la condiţiile de mediu, respec¬ 
tiv infrastructură, altfel spus, un mod de comportare 
însuşit prin experienţa comună). De curând, la aces¬ 
tea se adaugă şi o explicaţie psihologică a «simţului 
comun al dreptului» (noţiune de instinct!) din expe¬ 
rienţe tipice ale copilăriei, explicaţie ce se revendi¬ 
că în mod direct de la Freud (l-aş numi în primul rând 
pe prof. Albert Ehrenzweig din Berkeley cu «juris- 
prudenţa psihanalitică»). Această orientare nouă se 
remarcă în esenţă prin conştientizarea faptului că, por¬ 
nind de la fenomenul social de «drept», ea ajunge la 
structuri individuale, pe când în teoria tradiţională a 
dreptului se întâmplă invers. Consider însă regretabil 
faptul că se pune mereu accent pe modurile de com¬ 
portare însuşite, pierzându-se din vedere posibile mo¬ 
duri de comportare înnăscute în domeniul dreptului. 
După lectura tratatelor dumneavoastră complete (în 
parte greu de rumegat pentru un jurist) sunt ferm con¬ 
vins de faptul că în ceea ce priveşte acest misterios 
«simţ al dreptului» (termen care, de altfel, apare cu mult 
timp în urmă în teoria dreptului, dar fără vreo expli¬ 
caţie) e vorba în mare măsură de moduri de compor¬ 
tare tipice înnăscute.“ 

Sunt întru totul de acord cu acest punct de vede¬ 
re, fiind însă totodată pe deplin conştient de marile 

dificultăţi care survin în aducerea unei dovezi nece¬ 
sare în acest sens, dificultăţi la care face referire şi dom¬ 
nul prof. Sand în scrisoarea sa. Dar indiferent de ce 
ne va aduce în viitor cercetarea în domeniul surselor 
filogenetice şi ale istoriei culturii, putem considera ca 
un fapt ştiinţific că specia homo sapiens dispune de 
un sistem într-un înalt grad diferenţiat al modurilor 
de comportare, care serveşte, în mod perfect analog 
cu sistemul de formare a anticorpilor în statul celu¬ 
lar, la eliminarea paraziţilor dăunători comunităţii. 

Şi în criminologia modernă se pune întrebarea ce 
laturi ale comportamentului criminal se bazează pe 
dispariţii genetice ale unor moduri de comportare şi 
inhibiţii înnăscute şi ce laturi pot fi explicate prin per¬ 
turbări în transmiterea culturală a noianelor sociale. 
Numai că aici răspunsul la această întrebare, deşi la 
fel de dificil, prezintă o importanţă practică mult mai 
mare decât în ştiinţa juridică. Dreptul rămâne drept, 
el trebuind respectat indiferent dacă structura sa e de¬ 
terminată de o evoluţie filogenetică ori culturală. La 
judecarea unui criminal, întrebarea dacă defectul său 
e determinat genetic ori educaţional e foarte impor¬ 
tantă pentru perspectivele de a-1 reintegra în societa¬ 
te. Ce-i drept, e posibil ca aberaţiile genetice să poată 
fi corectate printr-un antrenament cu un scop precis, 
aşa cum după afirmaţiile lui Kretschmer e posibil ca 
multe persoane excesiv de suple să dobândească prin- 
tr-o gimnastică făcută cu o consecvenţă de-a dreptul 
schizotimă în mod secundar o musculatură cu ade¬ 
vărat atletică. Dacă tot ceea ce este programat filo- 
genetic nu ar putea fi influenţat ipso facto prin învăţare 
şi educaţie, atunci omul ar fi o minge iresponsabi¬ 
lă în bătaia pornirilor sale instinctive. întreaga con- 

vieţuire culturală porneşte de la premisa că omul în¬ 
vaţă să-şi stăpânească instinctele, toate predicile as¬ 
cezei având tocmai acest sâmbure de adevăr. Dar 
dominaţia pe care raţiunea şi responsabilitatea o exer¬ 
cită nu are o forţă nelimitată. La omul sănătos, ea se 
limitează să-l încadreze în societatea culturală. Cel 
sănătos sufleteşte şi psihopatul — pentru a reveni la 
vechea mea parabolă — nu se deosebesc între ei mai 
mult decât un om cu un defect compensat al inimii şi 
un om cu un defect necompensat al inimii. Aşa cum 
a spus-o foarte bine Amold Gehlen, omul e prin na¬ 
tura sa, adică prin filogeneza sa, o fiinţă culturală. Cu 
alte cuvinte, pornirile sale instinctive şi stăpânirea lor 
responsabilă, cultural determinată, formează un sis¬ 
tem, în care funcţiile celor două subsisteme se află în 
perfectă rezonanţă. Un dezechilibru cât de mic duce 
la o perturbare, acest lucru întâmplându-se mai uşor 
decât şi-ar închipui marea majoritate a oamenilor, care 
înclină să creadă în atotputernicia raţiunii umane şi a 
învăţării. Dar dimensiunile compensării pe care omul 
o realizează exersându-şi dominaţia asupra propriilor 
porniri sunt din păcate reduse. 

înainte de toate, criminologia ştie prea bine cât de 
reduse sunt perspectivele de a face din aşa-numitele 
persoane cu deficienţă afectivă oameni sociali. Acest 
lucru este valabil în egală măsură pentru cei născuţi 
cu deficienţă afectivă şi pentru acei nefericiţi care s-au 
ales cu aproximativ aceleaşi perturbări, în urma unei 
educaţii defectuoase, îndeosebi prin Hospitalisation x 
(Rene Spitz). Un contact social personal insuficient 
cu mama în timpul celei dintâi perioade a copilăriei 


1 Dereglare ireversibilă din perioada fragedei copilării (n.t.). 

duce — în cel mai bun caz — la incapacitatea de a 
realiza legături sociale, incapacitate ce se manifes¬ 
tă din punct de vedere simptomatic foarte asemănă¬ 
tor cu deficienţa afectivă înnăscută. Aşadar, nu toate 
defectele înnăscute sunt incurabile, după cum exis¬ 
tă defecte dobândite care sunt incurabile; vechiul 
principiu al medicului, care spune că „e mai bine să 
previi decât să vindeci“ e valabil şi pentru pertur¬ 
bări sufleteşti. 

Credinţa în atotputernicia reacţiei determinate se 
face vinovată în mare măsură de anumite sentinţe ju¬ 
decătoreşti bizare. F. Hacker relatează în prelegerile 
sale de la Clinica Menning din Topeka, Kansas, de¬ 
spre un caz în care un tânăr ucigaş e eliberat dintr-o 
clinică după un tratament psihoterapeutic în urma că¬ 
ruia e considerat „vindecaf‘, pentru a săvârşi apoi la 
scurt timp o nouă crimă. A fost nevoie ca acest lu¬ 
cru să se repete de patru ori, societatea umană, de¬ 
mocratică şi behavioristică ajungând la concluzia că 
ucigaşul reprezintă un pericol public abia după ce 
acesta şi-a răpus cea de-a patra victimă. 

Aceşti patru morţi reprezintă o pagubă mică în com¬ 
paraţie cu atitudinea opiniei publice actuale faţă de 
fenomenul infracţional în ansamblu. Convingerea că 
toţi oamenii s-ar naşte egali şi că toate cusururile mo¬ 
rale ale infractorului s-ar datora păcatelor comise de 
cei care l-au educat a devenit o adevărată religie, du¬ 
când la distrugerea oricărui simţ natural al dreptului, 
mai ales la cei care suferă mutaţii în plan etic şi se con¬ 
sideră, plini de autocompătimire, victime ale societă¬ 
ţii. Un ziar austriac a prezentat de curând următoarea 
ştire de senzaţie: „Frica de părinţi îl împinge pe un 
tânăr de şaptesprezece ani la crimă.“ El o violase pe 



DECĂDEREA GENETICĂ 59 

sora sa în vârstă de zece ani, strangulând-o apoi în 
urma ameninţării acesteia de a spune totul părinţilor. 
In înlănţuirea complexă de efecte, părinţii îşi vor fi avut 
măcar întru câtva partea lor de vină, dar cu siguran¬ 
ţă nu prin aceea că i-au insuflat băiatului prea multă 
teamă. 

Aceste extreme în mod evident patologice ale for¬ 
mării opiniilor pot fi înţelese abia atunci când ştim că 
ea este o funcţie a acelor sisteme de reglare care tind 
spre oscilaţii. Opinia publică manifestă inerţie, reac¬ 
ţionând abia după mulţi „timpi morţi“ la acţiunea unor 
factori noi; totodată, ei îi plac simplificările grosie¬ 
re, ce reprezintă de multe ori exagerări ale unor stări 
de fapt. De aceea, opoziţia care ia atitudine critică faţă 
de o opinie publică este aproape întotdeauna în drept. 
Dar ea ocupă în noianul curentelor de opinie poziţii 
extreme, pe care nu le-ar fi adoptat niciodată dacă nu 
şi-ar fi propus să compenseze opinia opusă. Dacă opi¬ 
nia care până în acel moment fusese dominantă pier¬ 
de masiv teren, ceea ce îndeobşte se întâmplă în mod 
brusc, ea pendulează către poziţia extremă, la fel de 
exagerată, pe care se situase până atunci opoziţia. 

Actuala imagine deformată a unei democraţii libe¬ 
rale se află la punctul culminant al unei oscilaţii. La 
polul opus, unde pendulul s-a găsit nu cu mult timp 
în urmă, stau Eichmann şi Auschwitz, eutanasia, ura 
de rasă, genocidul şi linşajul. Trebuie să ne fie clar 
faptul că, dacă se va întâmpla vreodată ca pendulul 
să ajungă în stare de echilibru, capetele sale vor ară¬ 
ta amândouă valori adevărate', la „stânga“ valoarea 
afirmării libere a individului, iar la dreapta valoa¬ 
rea sănătăţii sociale şi culturale. Inumane devin nu¬ 
mai excesele în ambele sensuri. Oscilaţia continuă, 

în America profilându-se deja pericolul ca în urma re¬ 
voltei pe deplin îndreptăţite în sine, dar lipsite de mă¬ 
sură, a tinerilor şi a negrilor, să li se dea elementelor 
de extremă dreaptă mult doritul prilej pentru a predi¬ 
ca animate de vechea lipsă de măsură, de care nu pot 
fi dezvăţate, revenirea în forţă la polul opus. Cel mai 
rău lucru îl reprezintă însă faptul că aceste oscilaţii ide¬ 
ologice, pe lângă faptul că nu sunt cu nimic atenuate, 
prezintă o tendinţă periculoasă de a deveni, amplifi- 
cându-se, „catastrofe dereglare“. Este de datoria oa¬ 
menilor de ştiinţă să găsească de urgenţă măsurile 
necesare pentru atenuarea acestei oscilaţii diavoleşti. 

Faptul că şi aici cerinţa de a-1 trata cu omenie pe 
individul luat în parte se află în contradicţie cu inte¬ 
resele omenirii reprezintă una dintre aporiile omeni¬ 
rii civilizate. Compasiunea noastră faţă de cel situat 
din cauza unor perturbări comportamentale la mar¬ 
ginea societăţii, fiind marcat de o deficienţă ce poa¬ 
te fi cauzată la fel de bine de o dereglare ireversibilă 
din perioada fragedei copilării ( Hospitalisation ) ori de 
o lacună genetică, împiedică protejarea celui normal 
din punct de vedere comportamental. Cum încerci să 
împărţi oamenii în persoane normale şi persoane cu 
deficienţe, eşti suspectat că pledezi pentru camera de 
gazare. 

Fără îndoială că „misteriosul simţ al dreptului“, de 
care vorbeşte P. H. Sand, este un sistem de reacţii 
determinate în mod genetic şi care ne fac să acţio¬ 
năm împotriva comportamentului asocial al unor in¬ 
divizi din aceeaşi specie. Ele indică melodia de bază, 
invariabilă în perioade istorice, pe baza căreia au fost 
compuse diferitele sisteme morale şi de drept ale cul¬ 
turilor în parte, ce au luat naştere în mod indepen- 

dent unul de altul. Nu încape nici o îndoială că pro¬ 
babilitatea unor erori crase ale acestui simţ nereflec- 
tat al dreptului este la fel de mare ca la oricare alt mod 
instinctiv de a reacţiona. Cel care, aparţinând unei cul¬ 
turi străine, „face gafe“ (tăind, de pildă, un palmier 
sfânt, după cum li s-a întâmplat participanţilor la pri¬ 
ma expediţie germană în Noua Guinee) va fi ucis cu 
acelaşi simţ autosuficient al dreptăţii ca un membru 
oarecare al societăţii ce săvârşeşte, chiar fără vină, 
o crimă împotriva tabuurilor culturii. Acel „mobbing“, 
care duce atât de uşor la justiţia prin linşaj, este în- 
tr-adevăr unul dintre modurile comportamentale cele 
mai inumane la care oamenii moderni normali ajung 
să recurgă. El se face vinovat de toate atrocităţile 
comise împotriva „barbarilor“ din afară precum şi 
împotriva minorităţilor din sânul propriei societăţi, 
accentuând înclinaţia spre o pseudoformare a spe¬ 
ciilor în sensul lui Erikson şi aflându-se la baza mul¬ 
tor fenomene de proiecţie pe care psihologia socială 
le cunoaşte prea bine, printre care se află şi căutarea 
tipică a „ţapului ispăşitor“ pentru propriul eşec şi mul¬ 
te alte impulsuri extrem de periculoase şi de imora¬ 
le, care — neputând fi diferenţiate de către cineva lipsit 
de exerciţiu — converg în acel simţ global al drep¬ 
tului. 

Totuşi acesta e la fel de indispensabil pentru an¬ 
grenajul modurilor noastre de comportare socială cum 
este glanda tiroidă pentru hormoni, iar tendinţa per¬ 
fect vizibilă din zilele noastre de a-1 condamna în în¬ 
tregime şi de a-1 anihila e în aceeaşi măsură greşită 
ca încercarea de a vindeca boala lui Basedow prin ex¬ 
tirparea totală a tiroidei. Eliminarea simţului natural 
al dreptului prin tendinţa actuală către toleranţă abso- 

Iută e întărită în acţiunea ei periculoasă de doctrina 
pseudodemocratică, ce afirmă că întregul compor¬ 
tament uman ar fi însuşit prin învăţare. Multe aspec¬ 
te din comportamentul nostru benefic ori dăunător 
societăţii reprezintă o binecuvântare ori un blestem al 
unei amprente puse încă din cea mai fragedă copilă¬ 
rie de nişte părinţi mai mult sau mai puţin înţelegă¬ 
tori, responsabili şi înainte de toate sănătoşi din punct 
de vedere emoţional. Altele, nu mai puţin numeroa¬ 
se, sunt detenninate genetic. Ştim că marele impe¬ 
rativ al întrebării responsabile şi categorice nu poate 
compensa decât în foarte mică măsură neajunsurile 
din cadrul comportamentului social, dobândite prin 
educaţie ori pe cale genetică. 

Dacă ai învăţat să gândeşti biologic, cunoscând la 
fel de bine puterea pornirilor instinctive şi relativa in¬ 
suficienţă a oricărei morale responsabile şi a tuturor 
principiilor bune, şi dacă pe deasupra ştii să priveşti 
perturbările comportamentului social dintr-o perspec¬ 
tivă psihiatrică a psihologii lor abisale, ajungi să nu 
mai condamni „delincvenţii" cu acea mânie justiţia¬ 
ră specifică naivului cu sentimente puternice. Cel afec¬ 
tat de o perturbare funcţională va fi atunci privit mai 
degrabă ca un bolnav vrednic de compasiune şi nu ca 
un om rău posedat de Satana, lucru altminteri perfect 
posibil din punct de vedere teoretic. Dacă însă la aceas¬ 
tă din urmă poziţie îndreptăţită se adaugă credinţa ero¬ 
nată a doctrinei pseudodemocratice că, fiind structurat 
prin condiţionare, orice comportament uman poate fi 
transformat şi corectat în mod nelimitat prin procede¬ 
ul condiţionării, se ajunge la o păcătuire gravă îm¬ 
potriva comunităţii umane. 

Spre a ne da seama de pericolele ce iau naştere pen¬ 
tru omenire în urma dispariţiei pe cale genetică a unor 

instincte este nevoie să înţelegem că în condiţiile vie¬ 
ţii civilizate modeme nu există nici un factor care 
să acţioneze în sensul realizării unei selecţii pentru 
simplul motiv că aşa se cuvine, excepţie făcând poa¬ 
te numai simţul nostru înnăscut pentru valoarea bu- 
nei-cuviinţe. In cadrul întrecerii economice pe care 
o trăieşte cultura occidentală, împotriva acestei va¬ 
lori se manifestă fără îndoială un criteriu negativ de 
selecţie! Din fericire, progresul economic nu este co¬ 
relat în mod necesar cu rata de reproducere. 

Faptul că nu ne putem dispensa de morală este ilus¬ 
trat foarte bine de o veche glumă evreiască: Un mi¬ 
liardar vine la un şadhen (agent matrimonial), lăsând 
să se înţeleagă că ar vrea să se căsătorească. Plin de 
zel, şadhenul începe de îndată să ridice în slăvi o fată 
nespus de frumoasă, ce ajunsese de trei ori la rând Miss 
America, dar bogătaşul dă din cap: „Frumos sunt şi 
eu.“ Cu prezenţa de spirit caracteristică profesiei sale, 
şadhenul se apucă imediat să laude o altă partidă in¬ 
teresantă, ce dispunea de o zestre de mai multe mili¬ 
arde de dolari. „Nu-mi trebuie“, spuse bogătaşul, „sunt 
şi eu destul de bogat.“ Imediat şadhenul trece la un 
al treilea registru, aducând vorba de o tânără care la 
21 de ani era conferenţiar în matematică, ocupând în 
prezent, la numai 24 de ani, postul de profesor titular 
la catedra de Informatică a MIT. „Nu-mi trebuie so¬ 
ţie deşteaptă“, spune miliardarul cu dispreţ, „deştept 
sunt şi eu.“ La care şadhenul strigă disperat: „Pentru 
numele lui Dumnezeu, ce fel de soţie doriţi?“ „Una 
cuviincioasă “, îi răspunde bogătaşul. 

Ştim de la animalele noastre de casă şi chiar de la 
animalele sălbatice care s-au înmulţit în captivitate cât 
de repede se degradează modurile de comportare 

socială în cazul dispariţiei selecţiei specifice. La anu¬ 
mite specii de peşti care-şi îngrijesc puii, înmulţirea 
artificială a dus numai în decursul câtorva generaţii 
la asemenea perturbări genetice ale capacităţii de a-şi 
îngriji puii, încât abia dacă se mai găsea o pereche 
în stare să o facă aşa cum trebuie. In mod ciudat ana¬ 
log cu degradarea normelor de comportare socială de¬ 
terminate cultural (p. 71 şi urm.), şi în această privinţă 
mecanismele cele mai diferenţiate, cele care au parcurs 
doar o scurtă evoluţie istorică, par a fi deosebit de pre¬ 
dispuse la această perturbare. Vechile instincte atât de 
răspândite, cum ar fi instinctul de a mânca şi instinc¬ 
tul sexual, manifestă adesea o tendinţă spre hipertro¬ 
fiere, dar trebuie luat în considerare aici faptul că, atunci 
când îmblânzeşte un animal, omul încurajează în mod 
selectiv lăcomia acestuia de a mânca şi pornirea că¬ 
tre împerechere, ambele făcute la întâmplare, fără ale¬ 
gere, căutând în schimb să elimine pornirile agresive 
şi de evadare, pe care el le consideră dăunătoare. 

Privit în mare, animalul de casă e într-adevăr o ca¬ 
ricatură răutăcioasă a stăpânului său. Intr-o lucrare 
mai veche (1954) am arătat că receptarea noastră es¬ 
tetică a valorilor prezintă legături vizibile cu acele 
transformări corporale ce se manifestă în mod regu¬ 
lat în cazul îmblânzirii animalelor. Atrofia muscula¬ 
ră, depunerea stratului adipos în zona burţii, scurtarea 
bazei craniene şi a extremităţilor sunt semne tipice 
ale domesticirii, fiind considerate în general neplă¬ 
cute atât în cazul animalului cât şi în cel al omului, 
opusul lor făcându-1 în schimb pe proprietar să apară 
drept „nobil“. In mod perfect analog decurge şi apre¬ 
cierea noastră, bazată pe simţuri, a caracteristicilor 
comportamentale distruse ori măcar periclitate prin 

domesticire: dragostea maternă, acţionarea cu altru¬ 
ism şi curaj pentru familie şi societate sunt în aceeaşi 
măsură norme comportamentale programate instinc¬ 
tiv ca şi mâncatul şi împerecherea, dar noi le resim¬ 
ţim în mod clar ca fiind mai bune şi mai nobile. 

în tratatele amintite am ilustrat în mod amănun¬ 
ţit ce legături strânse există între periclitarea anumi¬ 
tor caracteristici prin domesticire şi prin felul în care 
le apreciem datorită simţului nostru etic şi estetic. 
Corelarea este prea evidentă pentru a fi o întâmpla¬ 
re, singura explicaţie posibilă constând în supoziţia 
că judecăţile noastre de valoare s-ar baza pe anumi¬ 
te mecanisme implementate având scopul de a pune 
o barieră în calea unor fenomene de degradare bine 
precizate care ar ameninţa omenirea. Se prea poate ca 
şi simţul dreptului să se bazeze pe o structură progra¬ 
mată filogenetic, a cărei funcţie să fie contracararea 
penetrării societăţii de către indivizi asociali. 

Un sindrom al mutaţiilor genetice care a apărut fără 
nici o îndoială în mod analog şi din aceleaşi cauze 
la om şi la animalele sale de casă este combinaţia ciu¬ 
dată între precocitatea sexuală şi întinerirea perma¬ 
nentă. Cu mult timp în urmă, Bolk a arătat că, prin 
foarte multe caracteristici corporale, omul seamănă mult 
mai mult cu formele tinere ale celor mai apropiate rude 
zoologice ale sale decât cu animalele adulte. Rămâne¬ 
rea permanentă într-o stare de tinereţe e denumită în¬ 
deobşte în biologie neotenie. L. Bolk (1926) atrage 
atenţia asupra acestui fenomen în cazul omului, pu¬ 
nând însă un accent deosebit pe încetinirea ontogene- 
zei umane şi vorbind de cele mai multe ori de retardare. 
Ontogeneza corpului uman prezintă aspecte similare 
cu cea a comportamentului său. Aşa cum am încer- 

cat să subliniez (1943), curiozitatea jucăuşă de a cer¬ 
ceta a omului, care se menţine până la vârste înain¬ 
tate, deschiderea sa faţă de tot ce există pe lume 
reprezintă, după cum a arătat Amold Gehlen (1940), 
o caracteristică persistentă a tinereţii. 

Caracterul copilăros constituie una dintre cele mai 
importante, indispensabile şi în cel mai nobil sens al 
cuvântului umane însuşiri ale omului. „Omul e pe de¬ 
plin om doar atunci când se joacă“, spune Friedrich 
Schiller. „în omul adevărat se ascunde un copil ce 
vrea să se joace“, spune Nietzsche. Soţia mea m-a în¬ 
trebat: „Cum adică se ascunde?“ La câteva minute 
după ce am făcut cunoştinţă, Otto Hahn m-a întrebat: 
„Spuneţi-mi, sunteţi cumva copilăros? Sper să nu mă 
înţelegeţi greşit!“ 

însuşirile copilăreşti se numără fără nici o îndo¬ 
ială printre premisele devenirii umane. Se pune însă 
întrebarea dacă întoarcerea programată genetic a omu¬ 
lui la copilărie nu e pe cale să ia proporţii ce pot avea 
consecinţe nocive. Am arătat deja la p. 39 şi urni. că 
fenomenul intoleranţei la neplăcere şi cel al nivelă¬ 
rii simţurilor pot genera un comportament infantil. E 
foarte probabil ca la aceste procese determinate ge¬ 
netic să se adauge altele, determinate cultural. Cerin¬ 
ţa fremătătoare de satisfacere imediată a simţurilor, 
lipsa oricărei responsabilităţi şi a oricărui scrupul faţă 
de sentimentele altora sunt tipice pentru copiii mici, 
fiind în cazul lor perfect scuzabile. Munca susţinută 
în vederea unui scop îndepărtat, responsabilitatea ac¬ 
ţiunilor proprii şi manifestarea grijii chiar faţă de cei 
mai puţin apropiaţi sunt norme de comportare ce-1 ca¬ 
racterizează pe omul matur. 

De imaturitate vorbesc cercetătorii cancerului 
atunci când vor să caracterizeze una dintre însuşirile 



DECĂDEREA GENETICĂ 67 

fundamentale ale tumorii maligne. Dacă o celulă pier¬ 
de toate acele însuşiri ce fac din ea parte şi verigă a unui 
anumit ţesut uman, a epidermei, a epiteliului intes¬ 
tinului ori a glandei mamare, ea „regresează“ în mod 
necesar către o stare ce corespunde unei faze mai tim¬ 
purii din istoria filogenetică sau individuală, altfel 
spus, ea se va comporta ca un organism unicelular 
sau ca o celulă embrionară, începând să se di vidă fără 
menajamente în ceea ce priveşte corpul ca întreg. Cu 
cât regresia merge mai departe, cu cât ţesutul nou for¬ 
mat se deosebeşte mai mult de un ţesut normal, cu 
atât mai avansată va fi tumoarea malignă. Un papii om, 
care, oricum, prezintă încă multe însuşiri ale epider¬ 
mei normale, fiind totuşi un neg care a crescut pe su¬ 
prafaţa ei, e o tumoare benignă, un săream în schimb, 
care e alcătuit dintr-o serie de celule mezoderme to¬ 
tal nediferenţiate, e o tumoare malignă. Creşterea ne¬ 
fastă a tumorilor maligne se bazează, după cum s-a 
sugerat deja, pe faptul că anumite măsuri de apăra¬ 
re, prin care organismul contracarează de obicei apa¬ 
riţia unor celule „asociale“, nu sunt eficiente sau sunt 
anihilate de către celulele tumorii. Dacă ţesutul încon¬ 
jurător va considera însă tumoarea ca fiind la fel cu 
el şi o va hrăni în consecinţă, tumoarea ar putea creş¬ 
te şi s-ar putea infiltra din ce în ce mai mult, provo¬ 
când moartea organismului. 

Putem duce mai departe aici analogia pe care am 
descris-o deja mai sus. Un om lipsit de norme de com¬ 
portare socială matură, care va rămâne astfel într-o 
stare infantilă, devine în mod necesar un parazit al 
societăţii. 1 se pare firesc să beneficieze în continua¬ 
re de grija adulţilor, grijă ce i se cuvine doar copilu¬ 
lui. Siiddeutsche Zeitung a relatat de curând despre un 



68 CELE OPT PĂCATE CAPITALE 

tânăr care şi-a ucis bunica pentru a face rost de câte¬ 
va mărci necesare vizionării unui film. El se justifi¬ 
ca repetând cu îndărătnicie că i-ar fi spus bunicii că 
avea nevoie de bani pentru cinema. Desigur că acest 
om era debil mintal într-o fază gravă. 

Nenumăraţi tineri privesc cu duşmănie ordinea so¬ 
cială actuală şi astfel şi pe părinţii lor. Faptul că în 
ciuda acestei atitudini ei consideră de la sine înţeles 
să fie susţinuţi de această societate şi de aceşti părinţi 
dovedeşte infantilitatea lor nereflectată. 

Dacă fenomenul creşterii infantilităţii şi crimina¬ 
lităţii în rândul tinerilor, ce caracterizează omul ca 
produs al civilizaţiei, se bazează într-adevăr, aşa cum 
mă tem, pe fenomene de decădere genetică, ne aflăm 
într-o situaţie extrem de periculoasă. Sentimentul care 
ne dictează să acordăm o înaltă apreciere la ceea ce 
e bun şi cuviincios este mai mult ca sigur unicul fac¬ 
tor care mai acţionează astăzi cât de cât eficient în mod 
selectiv în sensul combaterii fenomenului de degra¬ 
dare a comportamentului social. Chiar şi versatul afa¬ 
cerist din bancul nostru dorea să se însoare cu o fată 
cuviincioasă! Tot ceea ce am discutat în capitolele an¬ 
terioare, suprapopularea, concurenţa comercială, dis¬ 
trugerea mediului înconjurător natural şi înstrăinarea 
de armonia sa demnă de veneraţie, dispariţia, prin mo- 
leşire, a capacităţii de a avea sentimente puternice, toa¬ 
te acestea, aşadar, sunt de natură să-l lipsească pe omul 
modem de orice discernământ între bine şi rău. La 
aceşti factori se adaugă şi disculparea asocialului, la 
care ne obligă înţelegerea temeiurilor genetice şi psi¬ 
hologice ale comportamentului său dereglat. 

Trebuie să învăţăm să punem de acord omenia pli¬ 
nă de înţelegere faţă de individ şi grija faţă de necesi- 

tăţile comunităţii umane. Individul luat în parte, afec¬ 
tat de dispariţia unor moduri de comportare socială 
şi totodată de pierderea capacităţii de a nutri sentimen¬ 
tele ce le însoţeau, e într-adevăr un biet bolnav care 
merită întreaga noastră compasiune. Această dispari¬ 
ţie reprezintă însă răul pur şi simplu. Ea nu e numai 
o negare şi anihilare a procesului de creaţie prin care 
animalul a devenit om, ci un lucru mult mai rău şi cu¬ 
tremurător. Intr-un mod cu totul misterios, perturba¬ 
rea comportării morale duce adesea nu numai la o 
simplă dispariţie a tot ceea ce resimţim ca fiind bun 
şi cuviincios, ci generează chiar o duşmănie activă îm¬ 
potriva acestor valori. Tocmai datorită acestui feno¬ 
men, multe religii cred în existenţa unui duşman şi 
oponent al lui Dumnezeu. Dacă privim cu atenţie tot 
ceea ce se întâmplă la ora actuală în lume, nu-1 putem 
contrazice pe un credincios care afirmă că a venit An¬ 
ticristul. 

Fără îndoială că prin degradarea comportamentu¬ 
lui social determinat pe cale genetică ne ameninţă 
într-un mod extrem de urât Apocalipsa. Dar acest pe¬ 
ricol nu este la fel de grav ca altele, precum cel al 
suprapopulării ori cercul vicios al întrecerii comer¬ 
ciale, fenomene care nu pot fi combătute decât prin 
măsuri radicale, presupunând cel puţin o revalori¬ 
zare educativă a tuturor pseudovalorilor venerate în 
ziua de azi. Pentru a împiedica decăderea genetică a 
omenirii e de ajuns să ne gândim la vechea înţelep¬ 
ciune ce răzbate într-un mod clasic din bancul evre¬ 
iesc pe care l-am citat mai sus. E de ajuns ca atunci 
când ne alegem perechea să nu uităm o cerinţă sim¬ 
plă şi care se înţelege de la sine: Cuviincioasă să fie 
fata, şi el la fel. 

înainte dea trece la capitolul următor, în care voi 
trata pericolul pierderii tradiţiilor din cauza revoltei 
prea radicale a tinerilor, doresc să previn o eventu¬ 
ală înţelegere greşită. Tot ce am spus până acum de¬ 
spre consecinţele primejdioase ale creşterii continue 
a infantilităţii, în special în ceea ce priveşte dispari¬ 
ţia sentimentului de responsabilitate şi a receptării va¬ 
lorilor, se referă la criminalitatea crescândă în rândul 
tinerilor şi nicidecum revolta tineretului din zilele 
noastre, revoltă ce se întinde în întreaga lume. Pe cât 
de energic voi combate în cele ce urmează periculoa¬ 
sele greşeli la care se dedă tineretul, pe atât de clar 
vreau să precizez aici că el nu suferă în nici un caz de 
vreo lipsă a capacităţii de a simţi moral şi social şi cu 
atât mai puţin a receptării valorilor. Dimpotrivă: tine¬ 
rii îşi dau seama perfect nu numai de faptul că e ceva 
putred în Danemarca, ci şi de faptul că sunt multe lu¬ 
cruri putrede în state cu mult mai mari. 



VII 

Sfărâmarea tradiţiei 

* 


Dezvoltarea unei culturi prezintă câteva analogii 
interesante cu dezvoltarea filogenetică a speciilor. Tra¬ 
diţia cumulativă, care se află la baza oricărei culturi, 
porneşte de la performanţe noi în esenţa lor, ce nu apar 
la nici o specie de animal, şi anume întâi de toate de 
la gândirea conceptuală şi limbajul cuvintelor, care, 
datorită capacităţii de formare liberă a simbolurilor, 
deschid omului posibilităţi nemaiîntâlnite de lărgi¬ 
re şi transmitere a cunoştinţelor dobândite individual. 
Această „moştenire a însuşirilor dobândite" ce apare 
în modul arătat reprezintă, la rându-i, motivul pentru 
care evoluţia istorică a unei culturi se desfăşoară mult 
mai repede decât filogeneza unei specii, mărimea ra¬ 
portului dintre cele două viteze atingând puteri de or¬ 
dinul zecilor. 

Atât procedeul prin care o cultură dobândeşte o nouă 
cunoaştere care să ducă la menţinerea sistemului, cât 
şi cele prin care ea păstrează această cunoaştere dife¬ 
ră de procedeele de transformare a speciilor. Metoda 
prin care se alege din varietatea de oferte cea care me¬ 
rită să fie ţinută minte este însă de bună seamă aceeaşi 
în evoluţia speciilor şi în cea a culturii, şi anume ale¬ 
gerea după o verificare temeinică. Desigur, selecţia 
care determină structurile şi funcţiile unei culturi nu 
este chiar atât de severă ca aceea care acţionează în 

cadrul transformării unei specii, pentru că prin continua 
creştere a puterii sale de a-şi supune natura înconjură¬ 
toare omul se sustrage de la tot mai mulţi factori selec¬ 
tivi. Astfel, în cazul culturilor se găseşte adesea ceea 
ce la specii nu prea există: aşa-numitele structuri de 
lux, altfel spus, structuri a căror formă nu derivă din 
vreo performanţă menită să contribuie la menţinerea 
speciei, nici chiar dintr-una mai veche. Pur şi simplu 
omul îşi poate pennite să care cu el mai mult balast 
inutil decât un animal sălbatic. 

In mod ciudat, selecţia pare să fie singurul crite¬ 
riu care stabileşte ce anume va intra în tezaurul pe¬ 
ren de cunoaştere al unei culturi ca obicei tradiţional 
şi ,,sfânt“. După toate aparenţele, chiar invenţiile şi 
descoperirile, ce se datorează înţelegerii şi exploră¬ 
rii raţionale, capătă un caracter religios, de ritual, dacă 
au fost transmise prin tradiţie un timp mai îndelungat. 
La acest aspect mă voi întoarce în capitolul următor. 
Dacă cercetăm normele tradiţionale de comportare so¬ 
cială dintr-o cultură, aşa cum apar ele la prima vede¬ 
re, aşadar fără introducerea unui mod de abordare 
ţinând de istoria comparată, nu putem face vreo de¬ 
osebire între cele care au luat naştere dintr-o „super- 
stiţie“ apărută întâmplător şi cele izvorâte din revelaţii 
reale şi din invenţii. Exagerând, s-ar putea spune că 
tot ceea ce se transmite peste mari intervale de timp 
prin tradiţie culturală capătă în cele din urmă carac¬ 
terul unei „superstiţii" ori al unei „doctrine". 

Aparent, acest fapt ar putea reprezenta mai întâi o 
„eroare constructivă" a mecanismului responsabil de 
dobândirea şi înmagazinarea cunoştinţelor în cultu¬ 
rile umane. La o analiză mai profundă însă se va ve¬ 
dea că un conservatorism cât se poate de puternic în 

păstrarea a ceea cea fost odată verificat reprezintă una 
dintre însuşirile vitale ale aparatului căruia îi revine 
în evoluţia culturii o sarcină analoagă celei pe care o 
îndeplineşte genomul în transformarea speciilor. Păs¬ 
trarea de date nu e la fel de importantă, ci e chiar mult 
mai importantă decât dobândirea unor date noi, şi tre¬ 
buie să fim conştienţi de faptul că în absenţa unor cer¬ 
cetări specializate nu am avea nici o posibilitate de a 
şti care dintre obiceiurile şi tradiţiile pe care cultu¬ 
ra noastră ni le-a transmis reprezintă o superstiţie în¬ 
vechită, de care ne putem dispensa, şi care reprezintă 
un bun cultural indispensabil. Şi în cazul normelor 
comportamentale, al căror efect nefast pare a fi de 
la sine înţeles, cum ar fi de pildă vânătoarea de ca¬ 
pete practicată de unele triburi din Bomeo şi Noua 
Guinee, nu e deloc previzibil ce efecte ar putea avea 
eradicarea lor totală asupra sistemului normelor de 
comportare socială ce ţine laolaltă respectiva grupă 
culturală. Intr-un fel, un astfel de sistem reprezintă 
scheletul oricărei culturi, schelet din care e foarte pe¬ 
riculos să îndepărtezi în mod arbitrar un element fără 
a lua în considerare multitudinea interacţiunilor sale. 

Credinţa eronată că doar ceea ce poate fi înţeles 
pe cale raţională ori, mai mult, doar ceea ce poate 
fi dovedit în mod ştiinţific ar face parte din tezau¬ 
rul stabil de cunoştinţe al omenirii duce la consecin¬ 
ţe nefaste. „Iluminat ştiinţific“, tineretul ajunge să 
nesocotească nepreţuita comoară conţinută în tradi¬ 
ţiile oricărei culturi vechi, precum şi în învăţăturile 
marilor religii ale lumii. Cel care crede că toate aces¬ 
tea sunt lipsite de orice valoare cade totodată într-o 
altă greşeală nu mai puţin periculoasă, trăind cu im¬ 
presia că ştiinţa ar putea isca pur şi simplu din neant 

în mod raţional o întreagă cultură, cu tot ceea ce ţine 
de ea. Această impresie reprezintă un lucru nu cu mult 
mai puţin prostesc decât părerea că ştiinţa noastră ar 
fi de ajuns pentru a „îmbunătăţi" omul în mod arbi¬ 
trar prin intervenţii asupra genomului uman. O cultu¬ 
ră conţine la fel de multă ştiinţă „crescută", dobândită 
în urma procesului de selecţie ca şi o specie de ani¬ 
mal, care, după cum se ştie, nu poate fi deocamdată 
„făcută". 

Subaprecierea puternică a tezaurului de cunoaş¬ 
tere neraţională, de tip cultural, şi supraaprecierea ce¬ 
lui pe care omul ca homofaber reuşeşte să îl adune 
datorită raţiunii sale nu sunt însă nici pe departe sin¬ 
gurii factori care ameninţă să ne distrugă cultura, şi 
nici măcar cei mai decisivi. Un raţionalism arogant 
nu ar avea motiv să privească în mod clar duşmă¬ 
nos tradiţia moştenită. Ar putea eventual să o priveas¬ 
că aşa cum ar privi un biolog o ţărancă bătrână, care 
l-ar asigura că puricii iau naştere atunci când urina 
intră în contact cu rumeguşul. Atitudinea unei mari 
părţi a tinerilor din ziua de azi faţă de părinţi e carac¬ 
terizată de o considerabilă aroganţă dispreţuitoare, în 
care nu există nici un dram de blândeţe. Revoluţia ti¬ 
neretului de azi e susţinută de ură, şi anume de o ură 
strâns înrudită cu cel mai periculos şi mai persistent 
dintre toate sentimentele de ură: cu ura naţională. Cu 
alte cuvinte, tineretul revoltat reacţionează împotri¬ 
va generaţiei mai în vârstă în acelaşi fel în care un 
grup cultural sau „etnic" reacţionează împotriva unei 
grupări străine şi duşmane. 

Erik Erikson a fost cel care a arătat primul în ce mă¬ 
sură considerabilă evoluţia divergentă a grupurilor et¬ 
nice independente din istoria culturii se desfăşoară în 



75 


SFĂRÂMAREA TRADIŢIEI 

mod analog cu evoluţia pe care subspeciile, speciile 
şi genurile o parcurg în decursul istoriei lor filogene- 
tice. El vorbea de pseudo-speciation, de o „pseudo- 
formare a speciilor“. Unităţile culturale mai mari sau 
mai mici sunt ţinute laolaltă şi totodată deosebite de 
alte unităţi prin rituri şi norme de comportare socia¬ 
lă ce au luat naştere de-a lungul istoriei culturii. Un 
anumit fel de „maniere, un dialect de grup special, un 
fel de a se îmbrăca etc. pot deveni simboluri ale unei 
colectivităţi care să fie îndrăgite şi apărate de fiecare 
în parte precum însuşi acest grup de oameni cunos¬ 
cuţi personal şi îndrăgiţi. După cum am arătat când¬ 
va (1967), această înaltă preţuire a tuturor simbolurilor 
grupului propriu e însoţită de un dispreţ corespunză¬ 
tor manifestat faţă de oricare altă unitate culturală com¬ 
parabilă. Cu cât două grupuri etnice s-au dezvoltat mai 
mult timp în mod independent unul de celălalt, cu atât 
diferenţele cresc, pe baza acestora putându-se recon¬ 
strui, în mod analog cu evidenţierea diferenţelor de 
caracteristici ale animalelor, cursul evoluţiei lor. In 
ambele cazuri se poate considera că acele caracteris¬ 
tici care sunt mai răspândite, fiind deci specifice unor 
grupuri mai mari, au o vechime mai mare. 

Orice grup cultural îndeajuns de bine conturat are 
într-adevăr tendinţa de a se privi pe sine însuşi ca pe 
o specie proprie, considerând că membrii altor uni¬ 
tăţi comparabile nu sunt cu adevărat şi pe deplin oa¬ 
meni. în foarte multe limbi ale băştinaşilor termenul 
utilizat pentru desemnarea tribului propriu e pur şi sim¬ 
plu ,,om“. Să ucizi un membru al tribului vecin nu este, 
aşadar, o crimă adevărată! Această consecinţă a pse- 
udoformării speciilor este deosebit de periculoasă, 
deoarece prin ea se înlătură în mare măsură inhibiţia 

de a ucide un alt membru al speciei, în vreme ce agre¬ 
siunea intraspecifică declanşată de membrii aceleiaşi 
specii rămâne în continuare, ea singură, cea eficien¬ 
tă. Asupra ,,duşmanului“ se revarsă o mânie cruntă, 
aşa cum omul nu o poate simţi nici pentru cel mai pă¬ 
cătos animal de pradă, ci numai pentru om. Poţi să-ţi 
ucizi liniştit duşmanii, având în vedere că nu e vorba 
de oameni adevăraţi. Bineînţeles că această mentali¬ 
tate e încurajată de toţi aceia care îndeamnă la răz¬ 
boaie, fiind o tehnică des folosită de ei. 

Faptul că generaţia tânără începe fără îndoială să 
o considere pe cea mai în vârstă ca fiind o pseudo- 
specie străină îndreptăţeşte o anume îngrijorare. Acest 
lucru este exprimat prin multe simptome. Grupurile 
etnice concurente şi cele care se duşmănesc între ele 
au obiceiul să-şi dezvolte sau să-şi creeze ad-hoc por¬ 
tul popular într-un mod deosebit de pregnant. în Eu¬ 
ropa Centrală, straiele ţărăneşti care să marcheze 
specificul locului au dispărut de mult, ele fiind purta¬ 
te cu îndârjire numai în Ungaria, şi anume în acele re¬ 
giuni unde satele maghiare şi cele slovace sunt foarte 
apropiate. Acolo, portul popular e afişat cu mândrie, 
intenţia vădită a fiecărui grup etnic fiind aceea de a-i 
supăra pe membrii celorlalte grupuri etnice. Acelaşi 
lucru îl fac multe grupuri autoconstituite de tineri re¬ 
voltaţi, care — în ciuda pretinsei lor respingeri a ori¬ 
cărui element militar — manifestă în mod uimitor o 
tendinţă vizibilă de a se distinge printr-o uniformă. 
După felul lor de a se îmbrăca, „specialistul“ poate re¬ 
cunoaşte diferitele subgrupuri din sânul grupurilor de 
beatnik, teddyboy, rock, mod, rocker, hippy, gammler 
etc. la fel de uşor cum erau recunoscute odinioară 
regimentele fostei armate austro-ungare. 

Prin obiceiuri şi tradiţii, tineretul revoltat încear¬ 
că, de asemenea, să se distanţeze cât mai mult posi¬ 
bil de generaţia părinţilor, ceea ce nu presupune defel 
simpla ignorare a comportamentului tradiţional al aces¬ 
tora, ci studierea celui mai mic detaliu, spre a putea 
face taman pe dos. Aceasta reprezintă, de exemplu, una 
dintre explicaţiile apariţiei exceselor sexuale în cadrul 
unor grupuri umane la care potenţa sexuală genera¬ 
lă e după toate aparenţele redusă. Tot din dorinţa in¬ 
tensă de a trece peste interdicţiile părinteşti se explică 
şi faptul că anumiţi studenţi îşi fac nevoile în mod 
public, după cum s-a întâmplat la Universitatea din 
Viena. 

Tinerii respectivi nu-şi dau seama în nici un fel de 
motivaţia acestor moduri comportamentale ciudate, 
ba chiar bizare, găsind cele mai diferite pseudoraţio- 
nalizări, uneori destul de convingătoare, pentru a-şi 
explica purtarea: ei protestează împotriva insensibi¬ 
lităţii generale a părinţilor lor bogaţi faţă de cei să¬ 
raci şi flămânzi, împotriva războiului din Vietnam, 
împotriva abuzurilor de care se face vinovată con¬ 
ducerea Universităţii, împotriva a tot ceea ce s-a im¬ 
pus în toate direcţiile — dar rareori împotriva violării 
Cehoslovaciei de către Uniunea Sovietică. In reali¬ 
tate însă, atacul lor este îndreptat în mod nediferen¬ 
ţiat împotriva tuturor oamenilor mai în vârstă, fără 
nici o legătură cu linia politică de care aceştia sunt 
ataşaţi. Profesorii de extremă stângă nu sunt ocărâţi 
de către studenţii de extremă stângă mult mai puţin 
decât profesorii de extremă dreaptă: H. Marcuse a fost 
insultat odată în felul cel mai grosolan de către stu¬ 
denţi comunişti conduşi de Cohn-Bendit, aducân- 
du-i-se acuzaţii total stupide, cum ar fi cea că el ar fi 

plătit de C.I. A. Atacul nu a fost motivat de faptul că 
el ar fi aparţinut vreunei alte linii politice, ci în mod 
exclusiv de acela că aparţinea unei alte generaţii. 

Ghidată, la rândul ei, de sentimente, generaţia în 
vârstă înţelege, chiar fără să-şi dea seama în mod con¬ 
ştient, că aceste pretinse proteste nu reprezintă de fapt 
decât declaraţii de război şi insulte pline de ură. Ast¬ 
fel, ura dintre generaţii, care — după cum s-a mai ară¬ 
tat — se înrudeşte, în esenţa ei, cu ura dintre diferitele 
grupuri etnice, altfel spus cu ura naţională, ajunge ra¬ 
pid la o escaladare periculoasă. Deşi am experienţă 
în materie de etologie, îmi vine greu să nu mă înfu¬ 
rii atunci când văd frumoasa bluză albastră a bine si¬ 
tuatului comunist Cohn-Bendit, şi nu trebuie decât să 
studiezi expresia feţei unor astfel de oameni pentru 
a-ţi da seama că exact acesta e efectul pe care şi-l do¬ 
resc. Perspectivele unei înţelegeri sunt astfel mult di¬ 
minuate. 

Atât în cartea mea despre agresiune (1963) cât şi 
în prelegeri publice (1968, 1969) am discutat despre 
posibilele cauze etologice ale războiului dintre gene¬ 
raţii, aşa că mă voi limita acum la strictul necesar, 
întregul cerc al acestor fenomene se bazează pe o per¬ 
turbare funcţională a procesului de dezvoltare des¬ 
făşurat la om în perioada pubertăţii. în această fază, 
tânărul începe să se desprindă de tradiţiile casei pă¬ 
rinteşti, privindu-le critic şi orientându-se spre noi 
idealuri, spre un nou grup de care s-ar putea alipi, în- 
suşindu-şi cauza lui. Dorinţa instinctivă de a putea să 
şi lupte pentru o cauză bună are un rol determinant 
în alegerea obiectului, îndeosebi la oamenii tineri. în 
această fază, tot ceea ce e transmis din vechime apa¬ 
re ca fiind plictisitor, iar tot ceea ce e nou devine atră¬ 
gător, putându-se vorbi de o neofilie fiziologică. 

Fără îndoială, acest proces are un rol important în 
menţinerea speciei, fapt ce a dus la includerea sa în 
programul dezvoltat filogenetic al modurilor compor¬ 
tamentale umane. Funcţia sa este aceea de a ajuta la 
formarea unei anumite capacităţi de adaptare în ca¬ 
drul transmiterii altminteri prea rigide a normelor com¬ 
portamentale culturale, procesul care ia astfel naştere 
putând fi asemuit într-un fel cu năpârlirea racului, ce 
se leapădă de rigidul său schelet exterior pentru a pu¬ 
tea creşte. Ca la toate structurile stabile, şi în cazul 
transmiterii normelor comportamentale culturale func¬ 
ţia indispensabilă de reazem trebuie plătită prin pier¬ 
derea unor grade de libertate, renunţarea la anumite 
mecanisme, renunţare pe care orice reconstrucţie o 
presupune, nefiind nici ea lipsită de pericole, deoa¬ 
rece perioada de restructurare reprezintă o privare de 
reazem şi de protecţie. Acest lucru este valabil în mod 
analog pentru racul care năpârleşte şi pentru omul 
aflat la vremea pubertăţii. 

In mod normal, perioada neofiliei fiziologice e ur¬ 
mată de o revigorare a dragostei faţă de tot ceea ce e 
tradiţional. Schimbarea mentalităţii se face în timp, ma¬ 
joritatea dintre noi, cei mai în vârstă, putând să con¬ 
firme că la şaizeci de ani respectul omului faţă de 
opiniile tatălui săuestemultmai mare decât la optspre¬ 
zece. A. Mitscherlich numeşte acest fenomen în mod 
potrivit „ascultarea târzie“. Neofilia fiziologică şi „as¬ 
cultarea târzie“ alcătuiesc împreună un sistem ce ani¬ 
hilează acele elemente ale culturii transmise, care sunt 
în mod clar depăşite şi ar împiedica dezvoltarea în 
continuare, asigurându-se concomitent cu anihilarea 
acestor elemente menţinerea structurii esenţiale şi in¬ 
dispensabile a culturii. Fiind în mod necesar depen- 

dentă de interacţiunea foarte multor factori interni 
şi externi, funcţia acestui sistem poate fi evident uşor 
perturbată. 

Inhibiţiile în dezvoltare, ce pot fi determinate de 
factori din mediul înconjurător, dar cu siguranţă şi 
de factori genetici, au, în funcţie de momentul în care 
încep să se manifeste, consecinţe foarte variate. Ră¬ 
mânerea într-o stare infantilă timpurie poate duce la 
legături persistente cu părinţii şi la o cramponare to¬ 
tală în tradiţiile generaţiei în vârstă. Astfel de oameni 
nu vor şti să se poarte cu cei din generaţia lor, deve¬ 
nind adesea nişte ciudaţi, nişte solitari. Rămânerea ne¬ 
fiziologică în stadiul de neofilie duce la izbucnirea 
târzie a unor resentimente caracteristice faţă de pă¬ 
rinţii uneori chiar răposaţi de mult, precum şi la o anu¬ 
mită izolare. Psihanaliştii cunosc prea bine ambele 
probleme. 

Perturbările care duc la ură şi război între generaţii 
se deosebesc însă sub raport cauzal în două privinţe de 
cele descrise mai sus. în primul rând, transfonnările la 
care sunt supuse ca unnare a nevoii de adaptare bu¬ 
nurile culturale transmise devin din ce în ce mai mari 
din generaţie în generaţie. La vremea lui Abraham, 
fiul aducea modificări de-a dreptul insesizabile nor¬ 
melor comportamentale ale tatălui, încât — aşa cum 
Thomas Mann a arătat într-un mod atât de convingă¬ 
tor în romanul său psihologic Iosifşi fraţii săi — mulţi 
oameni din acea vreme nici măcar nu reuşeau să facă 
deosebirea între persoana lor şi cea a tatălui, lucru ce 
reprezintă o perfectă formă a identificării. Ritmul de 
dezvoltare la care tehnologia actuală obligă cultura face 
ca o bună parte a tradiţiilor unei generaţii să fie con¬ 
siderată pe drept cuvânt de către tineretul critic ca fi- 

ind învechită. Opinia eronată că omul ar putea isca 
din neant în mod calculat şi raţional o nouă cultură, 
despre care am mai vorbit (p. 73), duce la concluzia 
total greşită că soluţia cea mai bună ar fi distrugerea 
totală a culturii părinţilor spre a face loc unei recon¬ 
strucţii ,,creative“. Cine se gândeşte în mod serios la 
aceasta va trebui însă să se întoarcă la omul precro- 
magnon! 

Strădaniile multor tineri de pretutindeni ,,de a văr¬ 
sa din cadă şi părinţii odată cu apa“ mai are însă şi alte 
cauze. Modificările la care structura familiei e supu¬ 
să în cursul tehnologizării continue pe care o cunoaş¬ 
te omenirea acţionează în mod constant în direcţia 
slăbirii contactului dintre părinţi şi copii. Acest lucru 
începe încă din perioada de sugar. Deoarece în zile¬ 
le noastre mama nu-şi mai poate dedica întregul timp 
copilului mic, iau naştere aproape întotdeauna într-o 
mai mare sau mai mică măsură fenomenele pe care 
Rene Spitz le-a numit Hospitalisation. Simptomul lor 
cel mai rău este o slăbire greu reversibilă ori chiar ire¬ 
versibilă a capacităţii de a avea contacte umane. Acest 
efect se însumează în mod periculos cu perturbarea 
deja aminită (p. 19) a implicării umane. 

La o vârstă ceva mai mare, în special în cazul bă¬ 
ieţilor, se manifestă, perturbator, lipsa modelului pa¬ 
tern. în afara mediilor ţărăneşti şi meşteşugăreşti băieţii 
nu-şi mai văd astăzi aproape niciodată taţii la lucru, 
nea vând astfel ocazia de a da o mână de ajutor pen¬ 
tru a se convinge de superioritatea omului matur. De 
asemenea, în mica familie modernă lipseşte structu¬ 
ra ierarhică, datorită căreia „omul bătrân“ apărea ca 
inspirând respect. Un copil de cinci ani nu-şi poate da 
seama nemijlocit de superioritatea tatălui său de pa- 

truzeci de ani, fiind în schimb impresionat de forţa unui 
copil de zece ani şi înţelegând respectul cu care aces¬ 
ta îl priveşte pe fratele în vârstă de cincisprezece ani, 
astfel încât, bazându-se pe simţămintele sale, el va 
trage concluziile corecte, observând cum cel de cinci¬ 
sprezece ani, care e îndeajuns de isteţ pentru a recu¬ 
noaşte superioritatea spirituală a bătrânului, ştie să 
respecte vârsta. 

Recunoaşterea unei superiorităţi stabilite printr-o ie¬ 
rarhie nu reprezintă un obstacol în calea iubirii. Toţi 
oamenii ar trebui să-şi amintească de faptul că pe vre¬ 
mea când erau copii nu-i iubeau mai puţin pe oame¬ 
nii situaţi deasupra lor şi cărora trebuiau să li se supună, 
ci, din contră, îi iubeau mai mult decât pe cei aflaţi 
pe aceeaşi scară ierarhică ori pe o scară ierarhică in¬ 
ferioară. Mi-aduc foarte bine aminte ce simţeam în 
copilărie faţă de prietenul meu Emmanuel la Roche, 
care ne-a părăsit prea devreme. Era cu patru ani mai 
mare ca mine şi-şi exercita cu dreptate, dar şi cu se¬ 
veritate, autoritatea asupra bandei noastre neastâm¬ 
părate constând din copii între zece şi şaisprezece ani. 
Nu numai că îl respectam şi mă străduiam să mă afirm 
în faţa lui prin fapte curajoase, ci ştiu sigur că simţeam 
pentru el o adevărată dragoste, cu nimic diferită de cea 
pe care urma să o simt mai târziu pentru anumiţi prie¬ 
teni mai în vârstă şi profesori foarte stimaţi. Una din¬ 
tre cele mai mari crime ale doctrinei pseudodemocratice 
este aceea că ea consideră existenţa unei ierarhii na¬ 
turale între doi oameni ca fiind un obstacol care i-ar 
frustra de orice sentimente mai calde. Dar fără aceas¬ 
tă ierarhie n-ar exista nici măcar cea mai naturală for¬ 
mă a dragostei umane, cea care îi leagă în mod normal 
pe membrii unei familii; cunoscuta educaţie de tip 

„non-frustration“ a făcut din mii de copii nişte bieţi 
nevrozaţi. 

După cum am arătat deja în scrierile amintite, în- 
tr-un grup lipsit de o structură ierarhică situaţia co¬ 
pilului este cât se poate de nenaturală. Neputând să-şi 
reprime propria sa tendinţă programată instinctiv de 
a parveni într-o poziţie ierarhică superioară şi tira- 
nizându-şi în mod evident părinţii, care nu-i opun nici 
un fel de rezistenţă, copilul se vede silit să adopte po¬ 
ziţia şefului de grup, care nu-i surâde însă defel. In- 
tr-o lume profund ostilă, el se va simţi lipsit de apărare 
fără un „superior“ mai puternic, deoarece copiii care 
au parte de educaţia de tip „non-frustration“ nu sunt 
nicăieri îndrăgiţi. Atunci când, fiind în mod explica¬ 
bil iritat, el încearcă să-i provoace pe părinţi, „cerând 
palme“, cum se spune, un astfel de copil nu va de¬ 
clanşa reacţia de contraofensivă aşteptată instinctiv şi 
dorită de subconştientul său, ci se va lovi de perete¬ 
le capitonat al unor liniştite fraze pseudoraţionaliste. 

Dar nimeni nu se va identifica vreodată cu un ane¬ 
mic servil, nimeni nu va fi gata să accepte de la el 
prescrierea unor nonne comportamentale, şi cu atât 
mai puţin se va găsi cineva care să recunoască valo¬ 
rile apreciate de un astfel de om ca fiind culturale. Nu¬ 
mai atunci când iubeşti un om din adâncul sufletului 
şi priveşti totodată în sus către el eşti în stare să-ţi în¬ 
suşeşti tradiţia lui culturală. De bună seamă, înfioră¬ 
tor de mulţi tineri în plină fonnare din ziua de azi duc 
lipsă de o astfel de „figură a tatălui“. De cele mai mul¬ 
te ori, tatăl adevărat nu face faţă, iar marile aglome¬ 
rări din cadrul şcolilor şi universităţilor fac imposibil 
ca vreun dascăl stimat să-i ia locul. 

In cazul multor tineri inteligenţi, la aceste moti¬ 
ve pur etologice de respingere a culturii părinţilor se 

adaugă însă şi motive cu adevărat etice. Cu aglome¬ 
rările ei, cu pustiirea naturii şi întrecerea cu sine în¬ 
săşi a omenirii avide de bani şi insensibile la valoare, 
cu îngrozitoarea sărăcire emoţională şi cu prostirea 
prin îndoctrinare, cultura occidentală de azi are atât 
de multe aspecte care nu merită să fie imitate, încât te 
face să uiţi prea uşor veritabilul ei conţinut de adevăr 
şi înţelepciune. Tineretul are într-adevăr motive înte¬ 
meiate şi raţionale să declare război tuturor aşa-nu- 
mitelor ,,establishments“. Eînsă greu să ne dăm seama 
câţi dintre tinerii revoltaţi — incluzând studenţi — 
acţionează realmente pe baza acestor motive. Ceea 
ce se întâmplă în cadrul încăierărilor publice îşi are 
cu siguranţă cauza în porniri total diferite, inconştient 
etologice, dintre care ura etnică se află fără îndoia¬ 
lă pe locul întâi. Din păcate, tinerii meditativi şi care 
acţionează din motive raţionale sunt mai puţin vio¬ 
lenţi, astfel încât tabloul exterior al revoltei este do¬ 
minat în mod preponderent de simptomele regresiei 
nevrotice. După toate aparenţele, tinerii rezonabili ma¬ 
nifestă o loialitate prost înţeleasă, nefiind în stare să 
se distanţeze de cei care acţionează în baza impul¬ 
surilor. în urnia discuţiilor purtate cu studenţii mi-am 
dat seama că numărul celor cu care te poţi înţelege 
nu e deloc atât de mic pe cât s-ar părea judecând după 
tabloul exterior al manifestărilor de revoltă. 

Nu trebuie însă uitat faptul că întotdeauna consi¬ 
derentele raţionale reprezintă un impuls cu mult mai 
slab decât forţa primordială, instinctivă şi elementa¬ 
ră a agresiunii care se află în realitate îndărătul feno¬ 
menului analizat. Un alt fapt care nu trebuie uitat este 
acela că abandonarea totală a tradiţiilor părinteşti se 
repercutează asupra tinerilor înşişi. Urmările pot fi 

catastrofale. In timpul fazei de „neofilie fiziologică 11 , 
tânărul aflat în pubertate simte o dorinţă copleşitoa¬ 
re de a se alătura unui grup etnic şi de a participa în 
primul rând la agresiunea colectivă. Această dorin¬ 
ţă este la fel de intensă ca orice altă pornire progra¬ 
mată filogenetic, fiind comparabilă cu foamea ori cu 
sexualitatea. Prin înţelegere raţională şi procese de 
învăţare, toate acestea pot fi în cel mai bun caz fixa¬ 
te pe un anumit obiect, fără ca raţiunea să ajungă vre¬ 
odată să le domine total ori chiar să le înăbuşe. Acolo 
unde acest lucru reuşeşte aparent, există pericolul de 
nevrozare. 

După cum s-a mai arătat, procesul ,,nonnal“ în acest 
stadiu ontogenetic, altfel spus procesul care decurge în 
interesul menţinerii calităţii de sistem a unei culturi, con¬ 
stă în aceea că tinerii dintr-un grup etnic se reunesc sub 
semnul unor noi idealuri şi reformează în mod esen¬ 
ţial normele tradiţionale de comportare, fără a se le¬ 
păda însă în întregime de bunurile culturale părinteşti. 
Tânărul se identifică aşadar fără echivoc cu grupul tâ¬ 
năr al unei culturi bătrâne. Fiind prin natura sa o fi¬ 
inţă culturală, omul nu poate afla o identificare pe 
deplin satisfăcătoare decât într-o cultură şi printr-o cul¬ 
tură. Dacă obstacolele deja discutate îi fac imposibil 
acest lucru, atunci el îşi va satisface nevoia de iden¬ 
tificare şi de apartenenţă la un anumit grup printr-un 
obiect compensator , la fel ca în cazul instinctului se¬ 
xual nesatisfăcut. In cercetarea instinctelor s-a obser¬ 
vat de mult cu câtă uşurinţă instinctele nesatisfăcute 
sunt compensate cu ajutorul unor obiecte uluitor de ne¬ 
potrivite, dar cu greu s-ar putea găsi un exemplu mai 
impresionant decât modalitatea în care tinerii ce tân¬ 
jesc după apartenenţa la un grup îşi aleg nu rareori 



86 CELE OPT PĂCATE CAPITALE 

obiectul. Ei nu-şi pot închipui nimic mai rău decât 
să nu aparţină nici unui grup, fiind astfel gata să facă 
parte chiar şi din cea mai sordidă dintre comunităţi, 
aceea a drogaţilor. Aristide Esser, expert în domeniu, 
a arătat că în afara plictiselii, de care a fost vorba în 
capitolul V, dorinţa de a aparţine unui grup este cea 
care împinge un număr tot mai mare de tineri către 
droguri. 

Acolo unde nu există un grup căruia să i te poţi 
alătura, există întotdeauna posibilitatea de a consti¬ 
tui unul „pe măsură“. Bande de tineri parţial sau în în¬ 
tregime criminali, de tipul celor descrise atât de potrivit 
în celebrul film muzical West Side Stoty, reprezintă o 
simplificare de-a dreptul schematică a programului 
filogenetic al grupului etnic, din care lipseşte însă din 
păcate transmiterea culturală, caracteristică numai 
grupurilor care s-au format în mod natural, nu şi ce¬ 
lor patologice. Ca şi în musical -ul amintit, de multe 
ori două bande se fonnează concomitent cu unicul scop 
de a oferi obiecte potrivite pentru agresiuni colecti¬ 
ve. Grupurile engleze de „Rocks and Mods“ sunt, dacă 
mai există, un exemplu tipic. Aceste perechi de gru¬ 
puri agresive sunt în orice caz mai uşor de suportat de¬ 
cât rockerii din Elamburg, de exemplu, care şi-au făcut 
un ţel în viaţă din a ciomăgi bătrâni lipsiţi de apărare. 

Incitarea emoţională inhibă activitatea raţională, 
hipotalamusul blochează cortexul. Mai mult decât 
pentru orice altă emoţie, acest lucru este valabil în 
cazul urii etnice, colective, pe care o cunoaştem prea 
bine sub fonnă de ură naţională. Trebuie să ne fie clar 
faptul că ura generaţiei tinere împotriva generaţiei mai 
în vârstă provine din aceleaşi surse. Falsificând ori¬ 
ce mesaj care e transmis şi transpunându-1 în opusul 

său, ura e mai rea decât orbirea şi surzirea totală. Ori¬ 
ce li s-ar spune tinerilor revoltaţi pentru a preveni dis¬ 
trugerea propriilor lor bunuri esenţiale va fi răstălmăcit 
în mod previzibil ca fiind o încercare parşivă de spri¬ 
jinire a „establishmenf ‘-ului. Ura nu te face doar orb 
şi surd, ci te poate face şi incredibil de prost. E greu 
să-i convingem de propriul lor interes pe cei care ne 
urăsc. Va fi greu să le explicăm că tot ceea ce a luat 
naştere în decursul evoluţiei culturale e la fel de in¬ 
dispensabil şi demn de veneraţie ca şi rezultatul evo¬ 
luţiei filogenetice, va fi greu să le explicăm că o cultură 
poate fi stinsă ca flacăra unei lumânări. 



VIII 

Receptivitatea la îndoctrinare 


Profesorul meu Oskar Heinroth, care a fost prin vo¬ 
caţie un cercetător al naturii şi un zeflemist al ştiin¬ 
ţelor sociale, obişnuia să spună: „Ceea ce gândim e 
de cele mai multe ori fals, dar ceea ce ştim e adevă¬ 
rat/ 1 Această frază, lipsită de încărcătură în privinţa 
teoriei cunoaşterii, exprimă extraordinar de bine pro¬ 
cesul evolutiv al întregii cunoaşteri umane şi poate 
al cunoaşterii în genere. La început „ne gândim 11 la 
ceva, apoi comparăm acel ceva cu experienţa şi cu 
datele empirice care ne parvin, pentru a ne da sea¬ 
ma apoi în funcţie de concordanţa sau neconcordan- 
ţa lor dacă ceea ce „am gândit 11 e adevărat sau fals. 
Această comparare a unei regularităţi interioare ce 
a luat naştere în organism într-un mod neelucidat cu 
o a doua regularitate, ce guvernează lumea exterioa¬ 
ră, reprezintă probabil cea mai importantă metodă prin 
care un organism viu poate ajunge la cunoaştere. Karl 
Popper şi Donald Campbell numesc această metodă 
„pattem matching 11 , ambele cuvinte fiind greu tra¬ 
ductibile. 

Acest proces de dobândire a cunoaşterii decurge 
în cea mai simplă actualizare, în principiu, în acelaşi 
mod încă de la prima treaptă a vieţii; în fiziologia per¬ 
ceperii el este utilizat la tot pasul, iar în gândirea 
conştientă a omului el ia forma presupunerii şi a con- 

firmării care-i succedă. De multe ori, un lucru pe care 
ni-1 închipuim, mai întâi prin presupunere, se dove¬ 
deşte fals în urma confruntării cu exemplul, dar ceea 
ce se confirmă printr-un număr satisfăcător de mare 
de probe devine un lucru ştiut. In ştiinţă, aceste pro¬ 
cese se numesc alcătuirea ipotezelor şi verificarea lor. 

Din păcate însă, aceşti doi paşi ai cunoaşterii nu 
sunt foarte clar delimitaţi între ei, iar rezultatul ve¬ 
rificării nu este nici pe departe atât de precis pe cât 
ar părea din spusele profesorului meu Heinroth. Ipo¬ 
teza reprezintă un element constructiv situat la baza 
edificiului raţional, iar constructorul ştie de la bun în¬ 
ceput că va renunţa la acest element pe parcursul pro¬ 
cesului constructiv. Ea nu este altceva decât o supoziţie 
provizorie, care nu se justifică decât atunci când exis¬ 
tă posibilitatea practică de a o contrazice prin fapte 
special căutate în acest scop. O ipoteză ce nu poate 
fi „falsificată“ nu poate fi nici verificată, neputând 
fi astfel folosită în munca experimentală. Cel care 
emite o ipoteză trebuie să îi fie recunoscător oricui 
îi arată noi căi prin care ipoteza sa se poate dovedi 
a fi insuficientă, deoarece orice verificare constă doar 
în aceea că ipoteza se dovedeşte a rezista în faţa în¬ 
cercărilor de a o contrazice. La urma urmei, tocmai 
în căutarea unor astfel de confirmări constă munca 
oricărui cercetător al naturii. Nu degeaba se vorbeş¬ 
te de ipoteze de lucru, iar o ipoteză de lucru e cu atât 
mai utilă cu cât se pretează mai bine la munca de ve¬ 
rificare: probabilitatea ca ea să fie adevărată creşte 
odată cu numărul faptelor învăţate care i-au putut fi 
integrate. 

O părere eronată frecventă şi în rândul teoreticie¬ 
nilor cunoaşterii este aceea că o ipoteză ar fi în mod 

definitiv contestată atâta vreme cât există fie şi nu¬ 
mai un singur fapt sau puţine fapte care să nu i se poa¬ 
tă integra. Dacă ar fi aşa, toate ipotezele existente ar 
fi contestate, căci nu se găseşte nici una care să sa¬ 
tisfacă toate exigenţele. întreaga noastră cunoaştere 
nu este decât o apropiere de realitatea extrasubiec- 
tivă pe care dorim să o cuprindem cu mintea; ce-i 
drept, e o apropiere progresivă. O ipoteză nu poate 
fi niciodată contrazisă de un singur fapt care nu con¬ 
cordă cu ea, ci numai de o altă ipoteză, care reuşeş¬ 
te să integreze mai multe fapte decât ea însăşi. Astfel, 
„adevărul“ este acea ipoteză de lucru care este cea mai 
adecvată să niveleze calea către acea altă ipoteză ce 
poate explica mai mult. 

Gândirea şi simţirea noastră nu acceptă însă acest 
fapt indubitabil din punct de vedere teoretic. Chiar dacă 
ne spunem tot timpul că întreaga noastră cunoaştere, 
tot ceea ce percepem din realitatea extrasubiectivă nu 
reprezintă decât o imagine grosolană simplificată şi 
aproximativă a lucrurilor care există în sine, nu ne 
putem împiedica să considerăm pur şi simplu ca ade¬ 
vărate anumite lucruri, fiind convinşi de absoluta lor 
veridicitate. 

Privită corect din punct de vedere psihologic şi îna¬ 
inte de toate fenomenologic, această convingere poate fi 
asemuită cu o credinţă, în toate sensurile cuvântului. Dacă 
cercetătorul ştiinţelor naturii a verificat o ipoteză într-a- 
tât încât ea să merite numele de teorie, şi dacă teoria a 
avansat atât de mult, încât nu mai poate fi modifica¬ 
tă în mod previzibil decât în condiţiile unor ipoteze 
suplimentare, nu însă în trăsăturile ei esenţiale, atunci 
„credem cu tărie“ în ea. 

Această credinţă nu provoacă nici un fel de daune, 
deoarece o astfel de teorie „deflnitivată“ îşi păstrează 
valoarea de „adevăr“ în domeniul ei de valabilitate şi 
în cazul în care acesta se va dovedi mai puţin cuprin¬ 
zător decât se credea la vremea lansării teoriei. Aşa 
s-a întâmplat de pildă în cazul întregii fizici clasice, 
al cărei domeniu de valabilitate a fost îngrădit de te¬ 
oria cuantică, fără a fi însă contrazisă în adevăratul 
sens. 

După cum cred şi în tezele mecanicii clasice, eu 
„cred“ într-o serie întreagă de teorii care prezintă un 
înalt grad de probabilitate: astfel, sunt ferm convins 
că aşa-numita imagine despre lume a lui Copemic este 
adevărată, şi m-ar mira nespus dacă s-ar dovedi a fi 
corectă teoria cu prost renume că Pământul e gol pe 
dinăuntru sau că planetele parcurg totuşi pe boltă ciu¬ 
date traiectorii epiciclice, după cum se credea pe vre¬ 
mea lui Ptolemeu. 

Există însă şi lucruri în care cred aproape la fel 
de mult ca în teoriile dovedite, fără a mă putea baza 
pe nici un fapt care să-mi confirme convingerile. Cred 
de pildă că universul e guvernat de o singură înlăn¬ 
ţuire de legi ale naturii, care nu se contrazic reciproc 
şi care nu pot fi niciodată nesocotite. Această convin¬ 
gere, care are pentru mine un caracter de-a dreptul 
axiomatic, exclude orice fenomen nenatural, altfel spus, 
consider că toate fenomenele descrise de parapsiho- 
logi şi de spiritişti reprezintă autoînşelări. Această pă¬ 
rere e total neştiinţifică, fiind posibil ca fenomenele 
nenaturale să aibă loc foarte rar şi proporţiile lor să 
fie reduse, astfel încât faptul că eu nu am avut nici¬ 
odată ocazia să mă conving cu propriii mei ochi de 
adevărul lor nu mă îndreptăţeşte să fac declaraţii cu 

privire la existenţa sau inexistenţa lor. Credinţa mea 
pur religioasă, trebuie s-o recunosc, este aceea că nu 
există decât un mare miracol, nu şi miracole, la plu¬ 
ral, sau, aşa cum a spus filozoful poet Kurd LaBwitz, 
că Dumnezeu nu are nevoie să facă minuni. 

Am spus că aceste convingeri — motivate atât şti¬ 
inţific cât şi prin simţiri — se aseamănă din punct 
de vedere fenomenologic cu o credinţă. Pentru a asi¬ 
gura năzuinţei sale către cunoaştere o bază fie ea şi 
numai aparent solidă, omul nu are altă soluţie decât 
că considere anumite fapte ca fiind sigure, presupu- 
nându-le în concluziile sale ca puncte arhimedice de 
sprijin. In cadrul alcătuirii ipotezelor, se simulează con¬ 
ştient siguranţa unei astfel de presupuneri, se face ,,ca 
şi cum“ ea ar fi adevărată pentru a se vedea ce rezul¬ 
tă de aici. Cu cât se lucrează mai mult pe baza unor 
astfel de puncte arhimedice fictive fără ca edificiul 
să devină contradictoriu în sine, prăbuşindu-se, cu 
atât mai probabilă devine supoziţia iniţial ameţitoa¬ 
re ca în conformitate cu principiul iluminării recipro¬ 
ce punctele arhimedice de sprijin să fie adevărate. 

Ipoteza că anumite lucruri ar fi pur şi simplu ade¬ 
vărate se numără, aşadar, printre procedeele indispen¬ 
sabile ale năzuinţei omului către cunoaştere. Totodată, 
cercetarea umană se bazează pe premisa că se speră 
în adevărul presupunerii, în corectitudinea ipotezei. 
Nu există decât relativ puţini cercetători ai ştiinţelor 
naturii care preferă să procedeze per exclusionem, eli¬ 
minând experimental una după alta posibilităţile de 
explicaţie, până când ultima care rămâne în picioa¬ 
re trebuie să fie cea adevărată. Trebuie să fim con¬ 
ştienţi de faptul că cei mai mulţi dintre noi îşi iubesc 
ipotezele, astfel încât un exerciţiu de gimnastică du- 

reros, dar care te menţine tânăr şi sănătos, este obiceiul 
de a arunca în fiecare zi câte o ipoteză favorită peste 
bord, ca un fel de sport de dimineaţă. Desigur că şi peri¬ 
oada de timp în care am crezut în ea contribuie la „dra- 
gostea“ pe care o simţim faţă de o ipoteză; obiceiurile 
de gândire ajung să fie „îndrăgite“ la fel de uşor ca 
oricare altele. Acest lucru e valabil mai ales atunci când 
ele nu au fost create de persoana în cauză, ci sunt pre¬ 
luate de la un mare şi stimat profesor. Dacă acesta a 
fost descoperitorul unui nou principiu explicativ, 
având astfel mulţi elevi, la ataşamentul descris se ada¬ 
ugă efectul de masă al unei opinii împărtăşite de mulţi 
oameni. 

Toate aceste fenomene nu reprezintă încă nimic 
rău în sine, fiind chiar îndreptăţite. Intr-adevăr, o ipo¬ 
teză bună de lucru devine mai probabilă dacă de-a 
lungul unei perioade mari de timp, de ordinul anilor 
chiar, cercetarea nu a scos la iveală nici un fel de fap¬ 
te care să o contrazică. Principiul iluminării recipro¬ 
ce îşi sporeşte efectul odată cu trecerea timpului. De 
asemenea, vorbele unui profesor responsabil merită 
să fie ascultate, avându-se în vedere faptul că acesta 
se va gândi cu multă grijă la tot ce le va spune elevi¬ 
lor, accentuând, dacă e cazul, că nu face decât să emi¬ 
tă o ipoteză. Numai în urma unei reflecţii minuţioase 
un astfel de om va considera că o teorie de-a sa e 
„coaptă pentru manual“. Nu trebuie să-i condamnăm 
nici pe cei care ajung să creadă cu mai multă tărie în 
ceva dacă opinia lor e împărtăşită şi de alţii. Patru ochi 
văd mai mult decât doi, şi mai ales în cazul în care 
celălalt a pornit de la o bază inductivă de un tip dife¬ 
rit, ajungând la aceleaşi rezultate, înseamnă că e vor¬ 
ba de o confirmare evidentă. 

Toate aceste efecte care întăresc o anumită convin¬ 
gere pot apărea din păcate şi fără să fie îndreptăţite. 
In primul rând, se poate întâmpla ca o ipoteză să fie, 
după cum s-a arătat la p. 90, în aşa fel alcătuită încât 
toate experimentele pe care ea le dictează nu pot de¬ 
cât să o confirme din capul locului. Ipoteza că refle¬ 
xul ar fi singura performanţă elementară a sistemului 
nervos central a dus de pildă exclusiv la experimente 
în care se înregistra răspunsul sistemului la o schim¬ 
bare de stare. Aceste experimente nu au putut rele¬ 
va faptul că sistemul nervos realizează mai mult decât 
simpla reacţie pasivă la acţiunea unor stimuli. E ne¬ 
voie în aceeaşi măsură de autocritică şi de o bogă¬ 
ţie de gânduri fanteziste pentru a nu cădea în greşeala 
care descalifică ipoteza din calitatea ei de ipoteză de 
lucru, indiferent cât ar fi ea de ,,fructuoasă“ în sensul 
colectării de ,,informaţii“ privite din punctul de vede¬ 
re al teoriei informaţionale. In această situaţie, ipo¬ 
teza nu va mai duce decât în foarte rare cazuri la 
dobândirea de cunoştinţe. 

Oricâte foloase ar aduce în cadrul înfiinţării unei 
,,şcoli“, adică a unei noi direcţii de cercetare, şi în¬ 
crederea în învăţăturile unui maestru prezintă peri¬ 
colul formării unor doctrine. Orice mare geniu care 
a descoperit un nou principiu explicativ înclină de obi¬ 
cei să exagereze în privinţa domeniului de valabili¬ 
tate al descoperirii sale. Jacques Loeb, Ivan Petrovici 
Pavlov, Sigmund Freud şi mulţi alţi oameni cu ade¬ 
vărat mari au făcut-o. Când la aceasta se mai adaugă 
şi faptul că teoria e prea plastică, neîndemnând la 
falsificări, veneraţia faţă de maestru face ca elevii să 
devină apostoli, iar şcoala o religie şi un cult, după 
cum s-a întâmplat în multe locuri cu teoria lui Sigmund 
Freud. 



RECEPTIVITATEA LA ÎNDOCTRINARE 


95 


Pasul hotărâtor în alcătuirea unei doctrine în sen¬ 
sul strict al cuvântului constă însă în aceea că la cei 
doi factori discutaţi, care au darul să sporească gradul 
de credibilitate al teoriei, se adaugă numărul foarte 
mare de adepţi. Posibilităţile deschise astăzi de mij¬ 
loacele de comunicare în masă: ziare, radio, televi¬ 
zor, duc foarte uşor la transformarea unei teorii, care 
nu reprezintă decât o ipoteză ştiinţifică neverificată, 
nu numai într-o opinie ştiinţifică generală, ci în însăşi 
opinia publică în genere. 

Din nefericire, în acel moment intră în acţiune toa¬ 
te mecanismele care servesc la menţinerea unor tra¬ 
diţii recunoscute, mecanisme despre care am vorbit pe 
larg în capitolul VI. Doctrina va fi susţinută cu aceeaşi 
perseverenţă şi cu aceeaşi accentuare a afectelor cu care 
s-ar cuveni să fie apărate de distrugere înţelepciuni- 
le pline de miez şi cunoaşterea filtrată prin selecţie 
ale unei culturi vechi. Cel ce nu împărtăşeşte o anu¬ 
mită opinie e înfierat ca eretic, denigrat şi cât se poa¬ 
te de discreditat. Asupra lui se orientează reacţia specială 
a „mobbing“-ului, a urii de rasă. 

O astfel de doctrină devenită religie atotcuprinză¬ 
toare le asigură adepţilor ei satisfacţia subiectivă de 
a cunoaşte în mod definitiv caracterul revelaţiei. Toa¬ 
te faptele care o contrazic vor fi negate, ignorate sau, 
lucru ce se întâmplă cel mai adesea, refulate în sen¬ 
sul lui Sigmund Freud, adică izgonite sub pragul con¬ 
ştiinţei. Cel care refulează aceste fapte se va opune cu 
o îndârjire puternic marcată de afecte oricărei tentati¬ 
ve de conştientizare a lor, rezistenţa opusă fiind cu atât 
mai mare cu cât ar fi mai mare modificarea la care 
conştientizarea ar supune opiniile sale, mai ales în ceea 
ce priveşte opiniile despre sine însuşi. Philip Wylie 

spunea: „întotdeauna întâlnirea unor oameni având 
doctrine contradictorii a dus la o aversiune puterni¬ 
că de ambele părţi, fiecare parte fiind convinsă că cea¬ 
laltă greşeşte şi e păgână, necredincioasă şi barbară, 
constând exclusiv din intruşi puşi pe nelegiuiri. Ast¬ 
fel a început apoi în mod regulat Războiul Sfânt.“ 
Toate acestea s-au întâmplat de nenumărate ori, după 
cum spune şi Goethe: „La urma urmei, în toate săr¬ 
bătorile demonice, ura partinică are cel mai bun efect, 
până la spaima cea de pe urmă.“ îndoctrinarea are 
însă efect cu adevărat satanic abia în momentul în 
care ea reuneşte într-o unică erezie mari mulţimi de 
oameni, continente întregi, poate chiar întreaga ome¬ 
nire. Tocmai acest pericol ne ameninţă acum. Când, pe 
la sfârşitul secolului al XlX-lea, Wilhelm Wundt a fă¬ 
cut prima încercare serioasă de a transforma psiholo¬ 
gia într-o ştiinţă a naturii, în mod uimitor noua direcţie 
de cercetare nu s-a orientat după biologie. Deşi des¬ 
coperirile lui Darwin erau pe atunci unanim cunos¬ 
cute, noua psihologie experimentală a rămas total 
străină de metodele comparatiste şi de considerente¬ 
le fîlogenetice. Ea s-a orientat după modelul fizicii, 
unde la vremea aceea tocmai era în mare vogă teoria 
atomului. S-a pornit de la premisa că, în mod asemă¬ 
nător cu alcătuirea materiei, şi comportamentul fiinţe¬ 
lor vii trebuie să se compună din elemente independente 
şi indivizibile. Dorinţa în sine corectă de a se ţine cont 
deopotrivă de aspectele compensatoare ale domeniu¬ 
lui fiziologic şi psihologic a dus în mod necesar la con¬ 
siderarea reflexului ca fiind cel mai important ori chiar 
singurul element al tuturor proceselor nervoase, in- 
cluzându-le aici şi pe cele mai complicate. Totoda¬ 
tă, descoperirile lui I. P. Pavlov au făcut ca procesul 

de însuşire a reflexului condiţionat să apară ca un co¬ 
rolar fiziologic univoc la procesele de asociere cerce¬ 
tate de Wundt. Geniul deţine prerogativa de a exagera 
în privinţa domeniului de valabilitate al unui nou prin¬ 
cipiu explicativ, aşa că nu poate surprinde faptul că 
aceste descoperiri epocale şi care se confirmau reci¬ 
proc într-un mod atât de convingător au făcut ca nu 
numai descoperitorii lor, ci şi toată lumea ştiinţifică 
să creadă că ,,întregul“ comportament animal şi uman 
s-ar putea explica pe baza reflexului şi a reacţiei con¬ 
diţionate. 

Succesul binemeritat cu care teoria reflexului şi 
cercetarea reacţiei condiţionate şi-au făcut intrarea în 
forţă, simplitatea impunătoare a ipotezei şi aparenta 
exactitate a experimentului au făcut din amândouă 
nişte direcţii de cercetare dominante în întreaga lume. 
Marea influenţă pe care aceste direcţii au dobândit-o 
asupra opiniei publice are însă o altă explicaţie. Apli¬ 
când teoriile lor în sfera umanului, ele sunt potrivite 
să spulbere toate grijile izvorâte din existenţa dome¬ 
niului instinctiv şi subconştient al omului. Adepţii or¬ 
todocşi ai teoriei afirmă cu convingere că omul s-a 
născut ca o pagină nescrisă şi că tot ceea ce gândeş¬ 
te, simte, ştie şi crede ar fi rezultatul „condiţionării 
sale (după cum spun din păcate şi anumiţi psihologi 
germani). 

Din motive pe care Philip Wylie le-a recunoscut 
foarte clar, această părere a avut un ecou general. Chiar 
şi oamenii religioşi au împărtăşit-o, presupunând că, 
dacă orice copil vine pe lume ca tabula rasa , credin¬ 
cioşii au datoria de a educa pe cât posibil toţi copiii 
în propria lor religie, considerată ca fiind singura ade¬ 
vărată. Astfel, dogma behavioristă va întări convinge- 

rile oricărui doctrinar, nefacând nimic pentru concilie¬ 
rea doctrinelor religioase. Americanii liberali şi inte¬ 
lectuali, care manifestă o predilecţie pentru teoriile 
palpabile, simple, uşor de înţeles şi înainte de toate me¬ 
canice, au îmbrăţişat aproape fără excepţie această 
doctrină, în primul rând datorită faptului că ea a re¬ 
uşit să le apară în mod fals ca fiind un principiu al 
libertăţii şi democraţiei. 

Faptul că toţi oamenii au dreptul la aceleaşi posi¬ 
bilităţi de dezvoltare este un adevăr etic indubitabil. 
Cu mare uşurinţă acest adevăr poate fi însă răstălmă¬ 
cit într-un neadevăr, care afirmă că toţi oamenii ar 
avea în mod potenţial aceeaşi valoare. Doctrina be- 
havioristă merge chiar cu un pas mai departe, afinnând 
că toţi oamenii ar putea ajunge egali între ei dacă ar 
evolua în condiţii exterioare identice, ajungând cu to¬ 
ţii oameni ideali dacă aceste condiţii ar fi ideale. Pen¬ 
tru aceasta însă, oamenii nu ar putea sau mai bine zis 
nu ar trebui să aibă nici un fel de însuşiri moşteni¬ 
te, mai ales de tipul celor care determină comporta¬ 
mentul social şi nevoile sociale. 

Astăzi, potentaţii din America, Uniunea Sovieti¬ 
că şi China sunt cu toţii de părere că o condiţionare 
nelimitată a omului ar fi în cel mai înalt grad salu¬ 
tară. Credinţa lor în doctrina pseudodemocratică por¬ 
neşte — conform afinnaţiilor lui Wylie — de la dorinţa 
ca ea să fie adevărată, căci aceşti manipulatori nu sunt 
defel nişte supraoameni de o isteţime satanică, ci doar 
simple victime umane ale propriei doctrine inuma¬ 
ne. Specificul uman este străin de această doctrină, 
care salută toate fenomenele de dezumanizare descri¬ 
se în acest tratat, fenomene ce fac ca masele să poată 
fi mai uşor manipulate. Lozinca folosită e: „Blestem 

individualităţii ! 14 Atât marii producători capitalişti cât 
şi funcţionarii sovietici sunt interesaţi în aceeaşi mă¬ 
sură să-i condiţioneze pe oameni, făcând din ei nişte 
supuşi uniformi, lipsiţi în mod ideal de apărare, exact 
cum a arătat Aldous Huxley în romanul său de groa¬ 
ză The Brave New World. 

Părerea eronată că atunci când îl „condiţionezi 11 bine, 
poţi face din om orice vrei stă la baza multor păcate 
capitale pe care omul le comite împotriva naturii, a 
naturii umane şi a omenirii. Faptul că o ideologie mon¬ 
dială şi politică ce rezultă din ea se bazează pe o min¬ 
ciună are în mod obligatoriu consecinţe dintre cele 
mai rele. Fără îndoială că doctrina pseudodemocrati- 
că se face vinovată în mare măsură de dezintegrarea 
morală şi culturală a Statelor Unite, care se profilea¬ 
ză în mod ameninţător şi va antrena probabil întrea¬ 
ga lume occidentală. 

A. Mitscherlich, care cunoaşte prea bine existen¬ 
ţa pericolului ca omenirea să fie îndoctrinată cu un 
fals cod de valori, corespunzând numai intereselor ma¬ 
nipulatorilor, face o ciudată afirmaţie: „Nu avem însă 
motive să considerăm că oamenii ar fi împiedicaţi 
să se realizeze individual de către subtilul sistem de 
manipulări din zilele noastre într-o mai mare măsu¬ 
ră ca înainte . 11 Dar eu cred, din contră, că tocmai aşa 
se întâmplă! Nicicând mase de oameni atât de mari 
n-au mai fost împărţite în doar câteva grupuri etnice, 
nicicând fascinaţia maselor nu a mai fost atât de mare, 
nicicând manipulatorii nu au mai avut o tehnică atât 
de bună a reclamelor, fondată pe experimentări ştiin¬ 
ţifice, nicicând ei n-au mai dispus de „mijloace de in¬ 
formare în masă 11 atât de pătrunzătoare ca astăzi. 

Nu numai scopurile pe care şi le propun potenta¬ 
ţii zilei, dar şi metodele prin care ei încearcă să-şi trans- 

forme supuşii în reprezentanţi ideali ai modului ame¬ 
rican de viaţă, în funcţionari şi oameni sovietici ideali 
sau orice alte produse ideale sunt în principiu aceleaşi 
în întreaga lume. Nici măcar nu ne mai dăm seama în 
ce măsură omul cultural occidental, pretins liber, e ma¬ 
nipulat prin deciziile comerciale ale marilor produ¬ 
cători. Dacă întreprindem o călătorie în Republica 
Democrată Germană sau în Uniunea Sovietică, sesi¬ 
zăm imediat pancartele şi lozincile roşii care au rolul 
să exercite un profund efect sugestiv prin omniprezen¬ 
ţa lor, exact ca acele „babbling machines“ ale lui Al- 
dous Huxley, care murmură întruna cu o voce joasă şi 
persuasivă textele propagandistice. Plăcută, în schimb, 
resimţim absenţa reclamelor luminoase şi a risipei. Nu 
se aruncă nimic ce mai poate fi folosit: hârtia de ziar 
e folosită la ambalarea mărfurilor, iar maşinile vechi 
de când lumea sunt întreţinute cu multă dragoste. în¬ 
cetul cu încetul, iese la iveală faptul că reclama pe care 
producătorii o fac pe scară largă nu este nicidecum 
de natură apolitică, ea îndeplinind de fapt — muta- 
tis n^utandis — exact aceeaşi funcţie ce revine în Est 
lozincilor. Nu tot ceea ce scrie în lozincile comunis¬ 
te trebuie să fie neapărat nişte lucruri prosteşti şi rele. 
Aruncarea unor bunuri abia cumpărate pentru a le în¬ 
locui cu altele noi, creşterea în avalanşă a producţiei 
şi a consumului este însă ceva deopotrivă prostesc 
şi rău — în sensul etic al cuvântului. în măsura în care 
meşteşugurile sunt eliminate prin concurenţa industriei 
şi în care micii întreprinzători, inclusiv ţăranii, sunt in¬ 
capabili să-şi asigure existenţa, suntem cu toţii pur şi 
simplu siliţi să ne ghidăm viaţa supunându-ne dorin¬ 
ţelor marilor producători, să folosim alimentele şi îm¬ 
brăcămintea pe care ei le consideră bune pentru noi, 

şi lucrul cel mai rău este acela că din cauza condiţio¬ 
nării de care avem parte nici măcar nu ne dăm seama 
de ceea ce fac ei. 

Cea mai eficientă metodă de a manipula mari mase 
de oameni prin uniformizarea năzuinţelor lor o dă mo¬ 
da. Probabil că iniţial ea apare din dorinţa general-u- 
mană de a face vizibilă în exterior apartenenţa la un 
anumit grup cultural sau etnic, aşa cum se întâmplă 
în cazul diferitelor porturi populare care au cunoscut 
datorită pseudofomiării speciilor o minunată varieta¬ 
te de „tipuri“, ,,subtipuri“ şi „forme locale“, mai ales 
în văile alpine. Despre relaţia lor cu agresiunea colec¬ 
tivă între grupuri am mai scris la p. 75. Un al doilea 
efect al modei, mai important în acest context, a apă¬ 
rut probabil abia atunci când în sânul unor mari co¬ 
munităţi urbane s-a manifestat tendinţa de a se marca 
în mod public propria ierarhie, ,,starea“ fiecăruia fi¬ 
ind exprimată prin îmbrăcăminte. Laver a arătat foar¬ 
te bine în comunicarea ţinută la Simpozionul de la 
Institute of Biology din Londra din 1964 că întot¬ 
deauna stările mai bine situate au vegheat ca acelea 
inferioare să nu-şi confecţioneze însemne ierarhice 
„necuvenite“ stării lor. în nici un alt domeniu al is¬ 
toriei civilizaţiei democratizarea crescândă a ţărilor 
europene nu este exprimată cu o mai mare claritate 
ca în moda vestimentară. 

Probabil că la început moda a exercitat o influen¬ 
ţă în sensul stabilizării şi conservării direcţiei de dez¬ 
voltare culturală. Patricienii şi aristocraţii erau aceia 
care îi prescriau legile. După cum a arătat Otto Ko- 
enig, în istoria uniformelor multe însemne vechi pro¬ 
venind de pe vremea cavalerilor şi care dispăruseră 
de mult din unifomia ostaşilor de rând s-au păstrat 

un timp foarte îndelungat ca însemne caracteristice 
âle ofiţerilor de rang înalt şi foarte înalt. Acest res¬ 
pect pentru tradiţie a dispărut în momentul în care s-a 
făcut simţit fenomenul de neofilie descris la p. 79. 
începând de atunci, marile mase de oameni s-au ară¬ 
tat foarte receptive la toate înnoirile „modeme“ care 
certificau un rang înalt. Bineînţeles că marii producă¬ 
tori aveau tot interesul să încurajeze opinia publică în 
acest sens, invocându-se astfel „progresul“ şi chiar pa¬ 
triotismul. După toate aparenţele, ei au reuşit să con¬ 
vingă marea masă de consumatori de faptul că cel mai 
plauzibil „simbol al stării“ (şi care asigură totodată 
cel mai eficient credit) l-ar constitui posesia celor mai 
noi haine, mobile, televizoare, maşini, maşini de spă¬ 
lat rufe, de spălat vase etc. Cele mai penibile nimicuri 
pot căpăta acest statut de simbol spre a fi exploatate 
din punct de vedere financiar de către marii producă¬ 
tori, aşa cum arată unnătorul exemplu tragicomic: cu¬ 
noscătorii în ale maşinilor îşi vor mai aduce aminte 
că pe vremuri automobilele Buick aveau lateral în drep¬ 
tul capotei de motor nişte deschizături total lipsite de 
funcţionalitate, de forma unor hublouri şi cu margi¬ 
nile cromate, modelul cu opt cilindri având de fieca¬ 
re parte câte trei găuri, iar cel mai ieftin, cu numai şase 
cilindri — doar câte două. Când într-o bună zi firma 
a decis să doteze şi modelul cu şase cilindri cu câte 
trei hublouri, confomi aşteptărilor cifra de vânzări la 
acest tip a crescut considerabil, posesorii modelu¬ 
lui cu opt cilindri arătându-se în schimb revoltaţi de 
faptul că simbolul ce se cuvenea să pecetluiască sta¬ 
tutul automobilului lor putea fi văzut acum şi pe tipu¬ 
rile inferioare. 

Cel mai dăunător efect al modei se manifestă însă 
în domeniul ştiinţelor naturii. Ar fi o mare greşeală 

să se creadă că oamenii de ştiinţă ar fi feriţi de bo¬ 
lile culturale ce fac obiectul tratatului de faţă. Numai 
reprezentanţii ştiinţelor care sunt în mod nemijlocit 
afectate, cum ar fi ecologia şi psihiatria, îşi dau sea¬ 
ma că e ceva putred cu specia homo sapiens L., dar 
dintre toate ştiinţele tocmai acestea două se bucură 
în zilele noastre de cea mai slabă recunoaştere în rân¬ 
durile opiniei publice, fapt asupra căruia George 
Gaylord Simpson a atras atenţia în chip excelent în 
articolul său satiric apărut recent despre ,,Peck or- 
der“ a ştiinţelor. 

Nu numai opinia publică despre ştiinţă, ci şi opi¬ 
nia dominantă în rândurile oamenilor de ştiinţă în¬ 
clină să considere mai importante acele ştiinţe care 
corespund punctului de vedere al unei omeniri degra¬ 
date şi masificate, înstrăinate de natură, care nu mai 
crede decât în valorile comerciale, fiind domesticită, 
incapabilă de vreo simţire puternică şi neinteresată de 
tradiţie. Privind în mare, şi opinia publică a ştiinţei 
naturii e afectată de ansamblul fenomenelor de degra¬ 
dare descrise în capitolul anterior. „Marea ştiinţă“ nu 
este nicidecum ştiinţa despre cele mai profunde şi înal¬ 
te probleme ale planetei noastre, nicidecum ştiinţa de¬ 
spre sufletul şi spiritul uman, ci, din contră, ea este 
exclusiv ceea ce poate aduce mulţi bani sau multă 
energie sau ceea ce conferă o mare putere, chiar dacă 
nu e vorba decât de puterea de a distruge tot ce este 
frumos şi înălţător. 

Primatul care îi revine cu adevărat fizicii între şti¬ 
inţele naturii nu trebuie tăgăduit. In complicatul sis¬ 
tem al ştiinţelor naturii, unde nu există contradicţii, 
fizica reprezintă temelia. Orice analiză reuşită la ori¬ 
ce nivel, chiar şi la cel mai înalt nivel de integrare 

al sistemelor naturale, reprezintă un pas „în jos“, că¬ 
tre fizică. Analiza înseamnă în germană dizolvarea, 
iar ceea ce este dizolvat de către ea şi eliminat din lume 
nu constituie ansamblul legităţilor proprii de tip spe¬ 
cial al ştiinţelor naturii, ci în mod exclusiv graniţele 
sale cu cel mai apropiat ansamblu de legităţi mai ge¬ 
nerale. O dizolvare adevărată a graniţelor nu s-a pu¬ 
tut realiza până acum decât o singură dată: chimia 
fizică a reuşit într-adevăr să extindă legile naturale ale 
domeniului ei de cercetare şi în sfere mai generale ale 
fizicii. Şi în biochimie se întrevede o dizolvare ase¬ 
mănătoare a graniţelor dintre biologie şi chimie. Chiar 
dacă astfel de succese spectaculoase nu au mai fost 
înregistrate şi în alte ramuri ale ştiinţelor naturii, prin¬ 
cipiul cercetării analitice este pretutindeni acelaşi: 
se încearcă reducerea fenomenelor şi legităţilor unui 
domeniu al ştiinţei, ale unui „strat al fiinţei reale“, 
cum ar spune Nicolai Hartmann, la cele care guver¬ 
nează cel mai apropiat domeniu de cercetare cu o 
generalitate mai mare, pentru a le explica pe baza struc¬ 
turii mai speciale, care este specifică doar stratului su¬ 
perior al fiinţei. Ce-i drept, noi, biologii, considerăm 
că cercetarea acestor structuri şi a istoriei lor e destul 
de importantă şi destul de dificilă pentru ca biologia 
să nu fie privită ca o simplă ramură secundară a fizi¬ 
cii, aşa cum o face Crick („a rather simple extension 
of physics“), şi noi subliniem faptul că fizica se ba¬ 
zează la rândul ei pe o ştiinţă biologică: pe ştiinţa 
spiritului uman viu. Dar, în sensul arătat mai sus doar 
suntem buni „fizicieni“ şi recunoaştem deschis faptul 
că fizica reprezintă baza către care tinde cercetarea 
noastră. 

Consider însă că nu respectul bine meritat de care 
fizica se bucură ca bază a tuturor ştiinţelor naturii i-a 

adus recunoaşterea publică drept „cea mai mare“ din¬ 
tre toate ştiinţele, ci mai degrabă motivele amintite 
şi cât se poate de rele. Ciudatele aprecieri de care şti¬ 
inţele au parte astăzi în rândurile opiniei publice, care 
— după cum spunea pe drept Simpson — are o păre¬ 
re cu atât mai proastă despre o ştiinţă cu cât obiectul 
ei de cercetare e mai înalt, mai complex şi mai valo¬ 
ros, nu pot fi explicate decât prin aceste motive, la care 
se adaugă altele, despre care vom discuta acum. 

Cercetătorii ştiinţelor naturii au tot dreptul să alea¬ 
gă obiectul de cercetare situat într-un anumit strat al 
fiinţei reale, la un anumit nivel — mai înalt sau mai 
puţin înalt — de integrare al procesului vieţii. Şi şti¬ 
inţa despre spiritul uman, mai ales teoria cunoaşte¬ 
rii, începe să devină o ştiinţă biologică. Aşa-numita 
exactitate a ştiinţei naturii nu are nimic de-a face cu 
complexitatea şi nivelul de integrare al obiectului ei, 
depinzând în mod exclusiv de autocritica cercetătoru¬ 
lui şi de onestitatea metodelor sale. Denumirea, 
uzuală pentru fizică şi chimie, de „ştiinţe exacte“ re¬ 
prezintă o denigrare a tuturor celorlalte. Expresii cu¬ 
noscute, cum ar fi aceea că orice ştiinţă a naturii ar 
fi o ştiinţă în măsura în care conţine matematică ori 
că ştiinţa ar presupune „să măsori ceea ce e măsura¬ 
bil şi să faci măsurabil ceea ce nu e măsurabil“, repre¬ 
zintă, atât din punctul de vedere al teoriei cunoaşterii 
cât şi din punct de vedere uman, cea mai mare pros¬ 
tie spusă vreodată de nişte oameni care ar fi trebuit să 
se priceapă mai bine la aceste chestiuni. 

Deşi aceste pseudoînţelepciuni sunt în mod dove¬ 
dit false, efectele lor mai domină şi astăzi imaginea 
ştiinţei. E la modă acum să utilizezi modele cât se 
poate de asemănătoare fizicii, indiferent dacă astfel 

de metode pot sau nu duce mai departe cercetarea în 
domeniul respectiv. Fiecare ştiinţă a naturii, incluzând 
fizica, începe cu descrierea, trecând apoi la încadra¬ 
rea fenomenelor descrise şi abia apoi la găsirea le¬ 
gităţilor care o guvernează. Experimentul serveşte la 
verificarea legilor descoperite, ocupând astfel ultimul 
loc în ordinea metodelor. Aceste stadii, pe care încă 
Windelband le-a denumit stadiile descriptive, sistema¬ 
tice şi nomotetice, trebuie să fie parcurse de orice şti¬ 
inţă a naturii. Deoarece fizica se află însă de mult timp 
în stadiul nomotetic şi experimental al dezvoltării ei 
şi, pe de altă parte, atinge un atât de înalt grad de ab¬ 
stractizare încât trebuie să-şi definească obiectele în 
primul rând după operaţiile prin care capătă informa- 
ţii despre ele, există oameni care consideră că aces¬ 
te metode ar trebui aplicate şi în cazul unor obiecte 
de cercetare ce nu pot fi abordate în actualul stadiu al 
cunoaşterii decât prin simpla observare şi descriere. 
Cu cât un sistem organic e mai complex, integrarea 
sa făcându-se la un nivel mai ridicat, cu atât mai strict 
trebuie să se ţină cont de ordinea lui Windelband, ne- 
respectarea acestei ordini a metodelor ducând tocmai 
în domeniul cercetării comportamentale la rezultate 
absurde din cauza aplicării premature a operaţiona¬ 
li sinului experimental premodern. După cum era de 
aşteptat, această poziţie greşită este sprijinită de cre¬ 
dinţa în doctrina pseudodemocratică, ale cărei teze 
afirmă că întregul comportament animal şi uman este 
detenninat în mod exclusiv de influenţele mediului 
înconjurător şi de procesul de învăţare, negând struc¬ 
tura dezvoltată filogenetic a sistemului nervos cen¬ 
tral. Eroarea fundamentală a modului de gândire şi 
de lucru dictat de gândirea doctrinei behavioristă con- 

stă tocmai în această neglijare a structurilor: pur şi 
simplu, descrierea lor este considerată superfluă, sin¬ 
gurele metode recunoscute ca legitime fiind cele ope¬ 
raţionale şi statistice. Deoarece toate legităţile biologice 
decurg din funcţiile unor structuri, este un efort za¬ 
darnic acela de a se ajunge fără cercetarea descripti¬ 
vă a structurii fiinţelor vii la abstractizarea legităţilor 
de care este guvernat comportamentul lor. 

Pe cât sunt de simplu de întrevăzut aceste reguli 
elementare ale teoriei ştiinţei (pe care orice absolvent 
de liceu ar trebui de fapt să le stăpânească înainte de 
a începe studiul universitar), pe atât de încăpăţânat şi 
incorigibil se impune moda imitării fizicii în aproape 
întreaga biologie modernă. Efectul este cu atât mai 
nociv cu cât sistemul cercetat este mai complex şi cu 
cât se ştie mai puţin despre el. Sistemul neurosenzo- 
rial, care determină comportamentul în cazul anima¬ 
lelor superioare şi al omului, poate emite pretenţia de 
a se situa pe primul loc în ambele privinţe. Tendinţa, 
la modă acum, de a considera cercetarea la nivelu¬ 
rile inferioare de integrare drept „mai ştiinţifice 11 duce 
foarte uşor la atomism, altfel spus la cercetările par¬ 
ţiale ale unor sisteme subordonate fără a se ţine cont 
de specie şi de modul în care aceasta se încadrează 
în construcţia întregului. Greşeala metodologică nu 
constă, aşadar, în năzuinţa comună tuturor cercetă¬ 
torilor naturii de a reduce chiar şi fenomenele de via¬ 
ţă din cel mai înalt nivel de integrare la legi naturale 
de bază — în acest sens suntem cu toţii „reducţionişti 11 
—, ci în neglijarea în decursul încercărilor explicati¬ 
ve a structurii infinit de complexe în care sunt inte¬ 
grate subsistemele şi care, doar ele, pot explica însuşirile 
de sistem ale întregului. Această greşeală metodo- 

logică o numim reducţionism. Cine vrea să se infor¬ 
meze mai îndeaproape în legătură cu metodologia cer¬ 
cetării naturii, incluzând sistemul ca întreg, poate citi 
cartea lui Nicolai Hartmann, Aufbau der realen Welt, 
sau Reducţionism stratified de Paul Weiss. In ambe¬ 
le opere e vorba în principal despre acelaşi lucru, 
multitudinea punctelor de vedere făcând ca obiectul 
prezentat să apară deosebit de plastic. 

Cele mai rele consecinţe ale modei ştiinţifice din 
zilele noastre derivă din aceea că, asemenea modei 
vestimentare sau a automobilelor, ea creează simbo¬ 
luri de statut, care instaurează ierarhia ştiinţelor, iro¬ 
nizată de Simpson. Adevăratul operaţionalist modem, 
reducţionistul, cuantifica torul şi statisticianul manifes¬ 
tă un dispreţ plin de milă faţă de demodaţii care cred 
că putem afla date noi şi esenţiale despre natură fără 
observarea şi descrierea comportamentului animal şi 
uman, fără a face experimente şi chiar fără a numă¬ 
ra. Preocupările legate de sistemele vii, prezentând 
un înalt grad de integrare, sunt recunoscute ca „şti- 
inţifice“ numai dacă în urma unor măsuri planifica¬ 
te — „simplicity filters“, după cum le-a numit foarte 
bine Donald Griffin — însuşirile structurale ale siste¬ 
mului trezesc imaginea falsă a unei simplităţi „exac- 
te“, altfel spus asemănătoare fizicii, sau dacă estimarea 
statistică a unui material informativ impunător prin nu¬ 
mărul de date duce la ignorarea faptului că „particu- 
lele“ cercetate sunt oameni şi nu neutroni — ceea ce 
presupune să se facă abstracţie de toate aspectele cu 
adevărat interesante ale sistemelor organice cu un înalt 
grad de integrare, incluzând omul. Acest lucru este 
valabil mai ales pentru trăirea subiectivă, care e re¬ 
fulată în sens freudian ca fiind ceva cât se poate de 

necuvenit. Cel care face din propria sa trăire subiec¬ 
tivă obiectul cercetărilor sale trece drept subiectivist 
şi are parte de cel mai mare dispreţ, mai ales atunci 
când îndrăzneşte să epuizeze izomorfia proceselor 
psihologice şi fiziologice ca izvor de cunoaştere în¬ 
tru înţelegerea acestora din umiă. Doctrinarii doc¬ 
trinei pseudodemocratice se declară în mod deschis 
adepţi ai „psihologiei fără suflet“, uitând cu totul fap¬ 
tul că ei înşişi au cunoştinţă de obiectul „celor mai 
obiective" cercetări ale lor numai pe baza propriilor 
trăiri subiective. Cel care afirmă că.şi ştiinţa despre 
spiritul uman poate fi practicată ca o ştiinţă a natu¬ 
rii e considerat pur şi simplu nebun. 

Toate aceste puncte de vedere eronate ale oameni¬ 
lor de ştiinţă din zilele noastre sunt în mod fundamen¬ 
tal neştiinţifice. Ele pot fi explicate doar prin presiunea 
ideologică a consensului care leagă mari mase de oa¬ 
meni receptivi la fenomenul îndoctrinării, aceeaşi pre¬ 
siune făcându-se vinovată în mod frecvent în alte 
domenii ale vieţii umane de incredibile prostii afla¬ 
te la modă. Marele pericol al îndoctrinării care e la 
modă în domeniul ştiinţei constă în aceea că ea ghi¬ 
dează setea de cunoaştere a multor cercetători mo¬ 
derni ai ştiinţelor naturii într-o direcţie total opusă 
faţă de cea care ar duce la adevăratul scop al năzuin¬ 
ţei omului către cunoaştere, care nu e altul decât mai 
buna sa autocunoaştere. Tendinţa pe care moda actu¬ 
ală o impune ştiinţelor e inumană în cel mai rău sens 
al cuvântului. Mulţi gânditori care văd în mod lucid 
fenomenele de dezumanizare ce se manifestă pretu¬ 
tindeni asemenea unor tumori maligne înclină să crea¬ 
dă că gândirea ştiinţifică ar fi inumană ca atare şi ar 
invoca pericolul „dezumanizării". Aşa cum rezultă 

şi din cele spuse până acum, eu nu sunt de aceeaşi 
părere. Cred, din contră, că oamenii de ştiinţă din zi¬ 
lele noastre, marcaţi fiind de vremurile în care trăiesc, 
sunt afectaţi de fenomene de dezumanizare ce se ma¬ 
nifestă în mod primar peste tot în cultura neştiinţifi¬ 
că. Nu numai că există corespondenţe clare mergând 
până în detaliu între aceste boli culturale generale şi 
acelea mai speciale, care afectează ştiinţa, dar la o ana¬ 
liză mai atentă se va vedea fără nici un dubiu că cele 
dintâi reprezintă cauza, şi nu efectul celor din urmă. 
Primejdioasa receptivitate la îndoctrinare care se ma¬ 
nifestă ca o modă în cadrul ştiinţei, ameninţând să lase 
omenirea fără nici un punct de sprijin, nu şi-ar fi gă¬ 
sit nicicând un teren de manifestare dacă bolile cul¬ 
turale descrise în primele patru capitole nu i-ar fi netezit 
calea. Suprapopularea însoţită de inevitabila dezin- 
dividualizare şi uniformizare, înstrăinarea de natură, 
care a dus la dispariţia oricărui sentiment de venera¬ 
ţie, întrecerea comercială a omenirii cu sine însăşi, ce 
face ca pe baza gândirii utilitariste mijlocul să devi¬ 
nă scop în sine în condiţiile în care scopul iniţial este 
uitat, şi nu în ultimul rând plafonarea emoţională ge¬ 
nerală, toate acestea duc împreună la fenomenele de 
dezumanizare care afectează ştiinţa. Ele nu sunt o con¬ 
secinţă a acestor fenomene, ci chiar cauzele lor. 



IX 

Armele nucleare 


Comparând ameninţarea omenirii prin armele nu¬ 
cleare cu consecinţele pe care ea le suportă din cau¬ 
za celorlalte şapte păcate capitale, eşti silit să recunoşti 
că dintre toate cele opt păcate acesta poate fi cel mai 
uşor evitat. Desigur că un nebun ori un psihopat ne¬ 
diagnosticat ar putea ajunge la butonul declanşator, 
desigur că un banal accident al părţii adverse poate 
fi înţeles în mod eronat ca un atac, dezlănţuindu-se ast¬ 
fel dezastrul. în orice caz însă este absolut şi irevoca¬ 
bil clar ce măsuri ar trebui luate împotriva „bombei“: 
să nu fie produsă ori să nu fie aruncată. Avându-se 
în vedere incredibila prostie colectivă a omenirii, acest 
lucru-e destul de greu de atins. în ceea ce priveşte 
însă celelalte pericole, nici măcar aceia care le văd 
cu claritate nu ştiu ce s-ar putea face împotriva lor. 
Sunt mai optimist în privinţa posibilităţii ca bomba 
atomică să nu fie aruncată decât sunt în ceea ce pri¬ 
veşte celelalte şapte păcate capitale ale omenirii. 

Cea mai mare pagubă pe care ameninţarea prin ar¬ 
mele nucleare o pricinuieşte deja şi o vapricinui ome¬ 
nirii şi în viitor chiar în cel mai favorabil caz constă 
în aceea că ea duce la crearea unei „atmosfere de sfâr¬ 
şit al lumii“. Fenomenele unei tendinţe infantile şi 
iresponsabile de satisfacere imediată a unor dorinţe 
primitive şi cele ale unei incapacităţi corespunzătoare 

de a resimţi vreo responsabilitate cu privire la ceva aflat 
în viitorul îndepărtat se găsesc cu siguranţă în core¬ 
laţie cu faptul că, în mod inconştient, la baza tuturor 
deciziilor stă întrebarea temătoare şi îngrijorată cât 
timp va mai exista lumea. 



X 

Rezumat 


Această carte prezintă opt procese diferite, dar care 
se află într-o relaţie de interdependenţă cauzală, ame¬ 
ninţând să ducă la dispariţia nu numai a culturii noas¬ 
tre contemporane, ci şi a omenirii ca specie. 

Cele opt procese discutate sunt: 

(1) Suprapopularea Pământului, care obligă prin- 
tr-un exces de contacte sociale pe fiecare dintre noi la 
izolarea într-un mod principial „ne-omenesc“, declan¬ 
şând totodată nemijlocit, în urma aglomerării multor 
indivizi într-un spaţiu restrâns, manifestări agresive. 

(2) Pustiirea spaţiului vital natural, care nu distru¬ 
ge numai mediul exterior înconjurător, în care trăim, 
ci şi orice sentiment pios al omului în faţa frumuse¬ 
ţii şi măreţiei unei creaţii ce-i este superioară. 

(3) întrecerea omenirii cu sine însăşi, care impul¬ 
sionează tot mai rapid dezvoltarea tehnologiei în de¬ 
trimentul nostru, facându-i pe oameni incapabili să mai 
perceapă adevăratele valori şi răpindu-le timpul ne¬ 
cesar îndeletnicirii realmente omeneşti de a reflecta. 

(4) Dispariţia tuturor sentimentelor şi afectelor pu¬ 
ternice în urma procesului de moleşire. Dezvoltarea 
tehnologiei şi farmacologiei determină o intoleranţă 
crescândă faţă de ceea ce provoacă cea mai mică sen¬ 
zaţie de neplăcere. Astfel, oamenii îşi pierd capaci¬ 
tatea de a trăi acea bucurie ce poate fi obţinută doar 

în urma unor eforturi îndelungate, depuse pentru în¬ 
vingerea obstacolelor. Jocul de contraste între bucu¬ 
rie şi suferinţă, care există prin firea lucrurilor, se pierde 
în oscilaţiile insesizabile ale unei plictiseli fără nume. 

(5) Decăderea genetică. In afară de „simţul natu¬ 
ral al dreptului“ şi de anumite tradiţii juridice care s-au 
transmis în timp, în cadrul civilizaţiei modeme nu exis¬ 
tă nici un fel de factori care să exercite o presiune se¬ 
lectivă asupra evoluţiei şi menţinerii unor norme de 
comportare socială, în ciuda faptului că odată cu dez¬ 
voltarea societăţii se resimte din ce în ce mai mult 
lipsa unor astfel de factori. Nu e exclus ca multe ma¬ 
nifestări infantile, ce fac din mari părţi ale actualu¬ 
lui tineret „revoltaf ‘ paraziţi sociali, să fie determinate 
genetic. 

(6) Sfărâmarea tradiţiei. Astfel se ajunge la un punct 
critic, în care generaţia tânără nu mai e capabilă să 
se înţeleagă din punct de vedere cultural cu genera¬ 
ţia în vârstă, ca să nu mai vorbim de imposibilitatea 
oricărei identificări. Generaţia tânără o va trata pe cea 
în vârstă ca pe un grup etnic străin, nutrind faţă de 
el sentimente de ură naţională. Această imposibili¬ 
tate de identificare este cauzată în primul rând de lip¬ 
sa contactului între părinţi şi copii, fapt ce poate avea 
consecinţe patologice încă din perioada de sugar. 

(7) Creşterea receptivităţii omenirii la fenomenul 
de îndoctrinare. înmulţirea numărului de oameni strânşi 
într-un singur grup cultural duce, laolaltă cu perfec¬ 
ţionarea mijloacelor tehnice, la influenţarea opiniei 
publice în sensul unei uniformizări a mentalităţilor 
pe care istoria omenirii nu a mai cunoscut-o vreoda¬ 
tă. La aceasta se adaugă faptul că efectul sugestiv al 
unei doctrine ce se bucură de succes creşte odată cu 

numărul aderenţilor, urmând poate chiar o proporţie 
geometrică. Se întâmplă deja în unele locuri ca un 
individ care se sustrage în mod conştient influenţei 
mediilor de informare în masă, cum ar fi de pildă 
televiziunea, să fie considerat un caz patologic. Efec¬ 
tele pierderii individualităţii sunt salutate de către toţi 
aceia ce vor să manipuleze mari mase de oameni. 
Sondajele de opinie, tehnica reclamelor şi moda abil 
dirijată îi ajută pe marii producători din Vest şi pe 
funcţionarii din Est să dobândească acelaşi tip de pu¬ 
tere asupra maselor. 

(8) Cursa înarmării nucleare pune omenirea în faţa 
unor pericole mai uşor de evitat decât cele presupu¬ 
se de procesele prezentate anterior. 

Dezumanizarea descrisă în primele şapte capito¬ 
le e înlesnită de doctrina pseudodemocratică, ce afir¬ 
mă că nu organizarea sistemului nervos şi a organelor 
de simţ ale omului detennină, prin evoluţia lor filo- 
genetică, modul său de comportare socială şi morală, 
ci doar „condiţionarea“ căreia omul îi este supus, în 
decursul ontogenezei sale, prin influenţa exercitată 
de către mediul cultural ambiant. 

libertăţii 


OLIVER SACKS 

OMUL CARE ÎŞI CONFUNDA SOŢIA CU O PĂLĂRIE 


Un profesor de muzică îşi confundă (la propriu) soţia cu 
o pălărie. Un bărbat nu-şi recunoaşte propriul picior. O 
femeie nu mai ştie ce înseamnă stânga. Persoane consi¬ 
derate retardate mintal dovedesc capacităţi ieşite din 
comun. Toate aceste bizarerii sunt cazuri neurologice 
reale, cu care s-a confruntat doctorul Oliver Sacks. 24 de 
asemenea povestiri alcătuiesc o imagine asupra minţii 
omeneşti — am fi tentaţi să spunem: asupra patologicu¬ 
lui, dacă am putea trasa o frontieră netă între normali- 
tate şi patologie. Cu veritabil talent literar (e scriitor în 
toată puterea cuvântului), Oliver Sacks nu se aventurează 
să tragă concluzii şi să eticheteze, ci prezintă un tulbură¬ 
tor spectacol al minţii. 

Omul care îşi confunda soţia cu o pălărie s-a bucurat de 
un răsunător succes în lumea întreagă şi în cele mai diverse 
medii intelectuale şi artistice. Pornind de la cartea doc¬ 
torului Sacks, MichaelNyman a compus, în 1986, o operă, 
iar regizorul Peter Brook a pus în scenă, în 1993, un cele¬ 
bru spectacol de teatru. 

ANTONIO R. DAMASIO 
EROAREA LUI DESCARTES. 

Emoţiile, raţiunea şi creierul uman 

In vara lui 1848, Phineas Gage, muncitor feroviar, suferă 
un accident teribil: în urma unei explozii, o bară metalică 
îi trece prin cap. îşi revine surprinzător, dar şi mai surprinză¬ 
toare sunt efectele accidentului: fără să piardă nimic din 
cunoştinţele şi capacităţile pe care le avusese, firea lui 
Phineas Gage se schimbă radical. Devine insensibil, pierde 
orice urmă de afectivitate. în plus, e incapabil să mai ia 
hotărâri, iar viaţa lui se destramă. 

Pornind de la acest caz clasic, Antonio Damasio analizează 
efectele lezării lobului frontal al creierului şi observă că 
insensibilizarea afectivă e mereu însoţită de disfunţii ale 
capacităţii de a raţiona. Ipoteza lui Damasio, susţinută de 
numeroase dovezi, e că raţiunea se întemeiază pe emoţii 
şi sentimente, cu alte cuvinte, că nu există o raţiune pură, 
ruptă de celelalte funcţii ale creierului şi de corp. Eroarea 
lui Descartes constă în distincţia arbitrară operată de filo¬ 
zoful francez între minte şi corp, eroare perpetuată de 
tradiţia culturală occidentală. 

Apărută în 1994, tradusă în peste 20 de limbi, Eroarea 
lui Descartes a reprezentat una dintre cele mai fascinante 
provocări adresate atât biologilor şi medicilor, cât şi filo¬ 
zofilor. Antonio Damasio, neurolog american de prim rang, 
sintetizează cunoştinţele despre funcţionarea creierului şi 
le raportează la procesele mentale, într-o pasionantă încer¬ 
care de explicare a raţiunii umane. 

GIOVANNI SARTORI 
HOMO VIDENS. 

Imbecilizarea prin televiziune şi post-găndirea 

Prodigios în inventarea unor sintagme plastice, Giovanni 
Sartori pune în Homo videns toată luciditatea analitică şi 
tot talentul polemic pentru a trage semnalul de alarmă: omul 
crescut în faţa televizorului, dominat de video-cultură, riscă 
să rămână un video-copil incapabil de raţionamente, pri¬ 
zonier al „post-gândirii“, incult până la aberaţie. Cu alte 
cuvinte, riscă să devină o nouă specie, diferită de homo 
sapiens. întreaga linie de evoluţie a gândirii abstracte, 
baza oricărei cunoaşteri reale, pare compromisă de invazia 
imaginilor. Mai mult, însăşi democraţia e pusă în pericol 
de distrugerea sistematică a spiritului critic, „opera“ unei 
televiziuni al cărei unic şi tiranic scop e audienţa şi al 
cărei efect imediat e dezinformarea. în spatele iluziei că 
televiziunea ne face să participăm direct la viaţa politică, 
apare riscul că nu mai putem nici cunoaşte, nici stăpâni 
lumea în care trăim. 

Profesor de filozofie cu o bogată carieră universitară în 
Italia şi America, autor a numeroase lucrări de referinţă 
în politologie, Giovanni Sartori se numără între marile 
personalităţi ale culturii italiene. 



HUMANITAS _ 

bunul gust al 



libertăţii 


HUBERT REEVES 
PĂMÂNTUL E BOLNAV. 

Ce şanse avem să supravieţuim 

Cu seriozitatea, competenţa şi preocuparea îngrijorată a unui 
doctor responsabil pentru soarta pacientului, Hubert 
Reeves pune diagnosticul: Pământul nostru e bolnav. Planeta 
se încălzeşte, resursele naturale sunt pe cale de epuizare, 
solul şi apele sunt poluate, dispar în ritm rapid specii de 
animale şi plante — iată semnele unui rău provocat de ci¬ 
vilizaţia noastră prinsă orbeşte într-o dezvoltare care ignoră 
tocmai condiţiile fundamentale ale propriei existenţe. 
Hubert Reeves însă nu se mărgineşte să constate mala¬ 
dia. Savantul canadian face un tur de orizont al opţiunilor 
care ne stau în faţă, încercând să desluşească soluţiile ime¬ 
diate şi de perspectivă pentru ca specia umană să nu 
împărtăşească soarta milioanelor de specii dispărute. 
Pământul e bolnav este semnalul de alarmă tras de un spi¬ 
rit lucid şi de o mare conştiinţă. 

Fizician şi activist ecologist, Hubert Reeves este una din¬ 
tre cele mai complexe şi originale personalităţi ştiinţifice 
contemporane. în 2001 a primit Premiul Albert Einstein. 
Partenerul de dialog al lui Reeves este filozoful şi socio¬ 
logul Frederic Lenoir, redactoml-şef al revistei Le Monde 
des Religions. 



Timp de sute şi mii de ani 
lumea părea să ii rămas 
în aceeaşi matcă. 

„Nimic nou sub soare" a fost 
cuvântul de ordine 
al celor care identificau 
ziua de mâine cu cea de azi. 
Acum însă cunoaşterea, 
tehnologia şi societatea 
evoluează într-un ritm 
care ne somează 
să ne redefinim identitatea. 
Seria „Paşi peste graniţe" 
aduce în atenţia cititorilor 
perspectivele care se deschid 
în faţa omului şi societăţii 
într-un moment de răscruce. 


Omenirea, privită ca specie biologică, 
pare să-şi fi pierdut firescul instinct de 
conservare. Un rău cu mai multe chipuri 
ameninţă dezvoltarea noastră şi, în acelaşi 
timp, e tocmai rezultatul acestei dezvol¬ 
tări: suprapopularea, distrugerea mediului 
natural, competiţia umană acerbă, atrofie¬ 
rea simţurilor, degradarea genetică, ruptura 
de tradiţie, receptivitatea la îndoctrinare 
şi cursa înarmărilor. Aceste opt păcate ca¬ 
pitale sunt analizate cu fineţe de unul dintre 
marii savanţi ai secolului XX. 

Fondator al etologiei (ştiinţa comporta¬ 
mentului animal) şi laureat al Premiului 
Nobel pentru medicină şi fiziologie în 
1973, Konrad Lorenz a devenit cunoscut 
dincolo de graniţele comunităţii ştiinţifice 
prin studiile sale asupra agresivităţii, în 
care extinde principiile etologice la com¬ 
portamentul uman. 

